SunOnline: Michelle Obama depression ge thajuribaa hissaa kuravvaifi\nއެމެރިކާގެ ކުރީގެ ރައީސް ބަރަކް އޮބާމާގެ އަނބިކަނބަލުން މިޝޭލް އޮބާމާ -- ފޮޓޯ: ގެޓީ\nވޮޝިންޓަން (އޮގަސްޓު 6): އެމެރިކާގެ ކުރީގެ ރައީސް ބަރަކް އޮބާމާގެ އަނބިކަނބަލުން މިޝޭލް، ޑިޕްރެޝަނާ ކުރިމަތިލެއްވުމުގެ ތަޖުރިބާ ހިއްސާ ކުރައްވައިފި އެވެ.\n'ދަ މިޝޭލް އޮބާމާ ޕޮޑްކާސްޓް'ގެ އިއްޔެގެ އެޕިސޯޑުގައި ވާހަކަ ދައްކަވަމުން އޭނާ ވިދާޅުވި ގޮތުގައި އޭނާ ގެންދަވަނީ ކޮންމެވެސް ބާވަތެއްގެ ޑިޕްރެޝަނަކާ ކުރިމަތިލައްވަމުންނެވެ. އަދި އެކަމަށް މަގުފަހިވި ސަބަބުތަކުގެ ތެރޭގައި ކޮރޯނާވައިރަސް ބަލިމަޑުކަމާއި އެމެރިކާގައި އޮތް ނަސްލީ މައްސަލަތަކާއި އެގައުމުގައި މިހާރު އޮތް ސަރުކާރުން އަމަލު ކުރަމުންދާ ގޮތް ހިމެނެ އެވެ.\n"އަޅުގަނޑަށް އެނގޭ އަޅުގަނޑު މިދަނީ ކޮންމެވެސް ބާވަތެއްގެ ލޯ-ގްރޭޑް ޑިޕްރެޝަންއަކާ ކުރިމަތިލަމުންކަން. އެއީ ހަމަ އެކަނި ކަރަންޓީނުވުމުގެ ސަބަބުނެއް ނޫން، ނަމަވެސް ނަސްލީ މައްސަލަތާކާއި މި ސަރުކާރުން އަމަލު ކުރަމުންދާ ގޮތް ފެނުމުން،" އޮބާމާ ވިދާޅުވި އެވެ.\nމީގެ އިތުރުން އޮބާމާ ވަނީ މިދުވަސްވަރު އެކަމަނާގެ ކަސްރަތު ކުރެއްވުމާއި އަވަހާރަފުޅު ލެއްޕެވުމަށް ބަދަލުތައް އައިސްފައިވާ ކަމަށް ވިދާޅުވެފަ އެވެ. އެގޮތުން ބައެއް ރޭރޭ ކޮންމެވެސް ކަންބޮޑުވުމެއްގެ ސަބަބުން ނިދި ފިލައިގެންދާ ކަމަށް ވިދާޅުވެފަ އެވެ. އަދި އެމެރިކާގައި ކަޅު ނަސްލުގެ މީހުންނަށް އަނިޔާ ކުރުމާއި މެރުމުގެ އާ ވާހަކަތަކާއި ސަރުކާރުން އެފަދަ މައްސަލަތަކާ މެދު އަމަލު ކުރާ ގޮތާ ބެހޭ ހަބަރުތަކުން މީހާ ވަރަށް ބޮޑަށް ވަރުބަލިކޮށްލާ ކަމަށް އޭނާ ވިދާޅުވި އެވެ.\nއޮބާމާ ވިދާޅުވި ގޮތުގައި މި ބަލިމަޑުކަމުގެ ތެރޭގައި ގޭގައި ތިބެން ޖެހިފައިވާ އިރުވެސް، ކޮންމެ ދުވަހަކު ވެސް ވަކި ގޮތަކަށް ވަގުތުތައް ބަހާލައިގެން މަސައްކަތް ކުރުމަކީ މުހިއްމު ކަމެކެވެ. އެ ގޮތުން އެ އާއިލާގެ މެމްބަރުން ކޮންމެ ދުވަހެއްގެ ހަވީރުވެސް އެއްކޮށް ޕަޒުލްއެއް ހެދުން ފަދަ ކަމެއް ކުރާ ކަމަށް ވިދާޅުވެފަ އެވެ.\nމިދިޔަ މަހުގެ 29ގައި ސްޕޮޓިފައި އިން ލޯންޗު ކުރި މިޝެލް އޮބާމާ ޕޮޑްކާސްޓުގެ ފުރަތަމަ މެހެމާނަކަށްވީ އެކަމަނާގެ ފިރިކަލުންނެވެ. އަދި ކުރިއަށް އޮތް ތަނުގައި އެ ޕޮޑްކާސްޓުގައި އެ އާއިލާގެ އިތުރު މެމްބަރުންނާއި އެކުވެރިން ބައިވެރިވާނެ ކަމަށާއި އެ މީހުންނާ އެކު މިޝެލް އޮބާމާގެ އަމިއްލަ ދިރިއުޅުމާއި ކޮރޯނާވައިރަސް ބަލިމަޑުކަމާއި ނަސްލީ އިމްތިޔާޒުތައް ފަދަ މައުޟޫތަކާ ބެހޭ ގޮތުން މަޝްވަރާ ކުރާނެ ކަމަށް ރިޕޯޓުތަކުގައިވެ އެވެ.


ވާދަވެރި ޕާކިސްތާން އަތުން އިންޑިއާ މޮޅުވެއްޖެ | Jazeera\tވާދަވެރި ޕާކިސްތާން އަތުން އިންޑިއާ މޮޅުވެއްޖެ - Jazeera\nވާދަވެރި ޕާކިސްތާން އަތުން އިންޑިއާ މޮޅުވެއްޖެ\nމުޙައްމަދު ޤާސިމް June 17, 2019 123 views0\nމިހާރު އިންގްލެންޑް އަދި ވޭލްސްގައި ކުރިއަށްދާ ކްރިކެޓް ވޯލްޑްކަޕްގައި ރޯހިތު ޝަރްމާ ހެދި ދެވަނަ ސައްތައާއެކު، ވާރޭގެ ސަބަބުން އެކި ފަހަރުމަތީން މެދުކަނޑާލަންޖެހުނު މެޗުގައި ވާދަވެރި ޕާކިސްތާން އަތުން 89 ލަނޑުން އިންޑިއާ މޮޅުވެއްޖެއެވެ.\nމިއީ މި މުބާރާތުގެ ތާރީޚުގައި ޕާކިސްތާން އަތުން އިންޑިއާ މޮޅުވި ހަތްވަނަ ފަހަރެވެ.\nމި ނަތީޖާއާއެކު، އިންޑިއާ ވަނީ ހަތް ޕޮއިންޓް ހަމަކޮށް ތިންވަނަ އަށް ޖެހިލާފައެވެ. ދެ ވަނައިގައި އޮތް ނިއު ޒީލެންޑަށް ވެސް މި އަދަދަށް ޕޮއިންޓް ލިބިފައިވާއިރު އެ ޓީމަށް ކުރިލިބެނީ ނެޓް ރަން ރޭޓުންނެވެ. އެއްވަނައިގައި އޮތް އޮސްޓްރޭލިއާ އަށް 8 ޕޮއިންޓް ލިބިފައިވާއިރު ހަތަރުވަނައިގައި އޮތް އިންގްލެންޑަށް ލިބިފައިވަނީ ހަ ޕޮއިންޓެވެ. މި މެޗުން ބަލިވި ޕާކިސްތާން އޮތީ ތިން ޕޮއިންޓާއެކު ނުވަ ވަނައިގައެވެ.\nއިންޑިއާ އިން މި މެޗަށް ނިކުތީ އަނިޔާގެ ސަބަބުން އެ ޓީމުގެ އޯޕަނިން ބެޓްސްމަން ޝިކަރް ދަވަންގެ ބަދަލުގައި ވިޖޭ ޝަންކަރު ހިމަނައިގެންނެވެ. ދަވަންގެ ބަދަލުގައި އިންޑިއާގެ އިނިންގްސްގައި ރޯހިތުއާއެކު ބެޓްކުރުމަށް ހަމަޖެހިފައިވަނީ ކޭއެލް ރާހުލް އެވެ.\nއިންގްލެންޑްގެ މެންޗެސްޓާގައި ކުޅުނު މި މެޗުގެ ޓޮސް ދިމާވުމުން ޕާކިސްތާނުން ގަސްދުކުރީ ހޮވަން އަރާށެވެ. އިންޑިއާ އިން ކުޅެން އަރައި 50 އޯވަރުގެ ތެރޭގައި ފަސް ކުޅުންތެރިން ނުބައިވެގެން 336 ލަނޑުހެދިއެވެ. މެޗުގެ 46.4 އޯވަރާއި ހަމައަށް ކުޅުން ދިޔަތަނާ ވާރޭ ވެހެން ފެށުމުން ކުޅުން މެދުކަނޑާލިއެވެ. އޭރު އިންޑިއާ އިން ވަނީ ހަތަރު ކުޅުންތެރިން ނުބައިވެގެން 305 ލަނޑުހަދާފައެވެ.\nގާތްގަނޑަކަށް ގަޑިއިރެއްގެ މެދުކެނޑުމަކަށްފަހު ކުޅުން ކުރިއަށް ގެންދިޔައެވެ. އިންޑިއާ އިން އެންމެ ރަނގަޅަށް ކުޅުނީ 113 ބޯޅައިން 140 ލަނޑުހެދި ރޯހިތެވެ. މީގެއިތުރުން، 65 ބޯޅައިން 77 ލަނޑުހެދި ކެޕްޓަން ވިރާތު ކޯލީ އާއި 57 ލަނޑުހެދި ރާހޫލްގެ ކުޅުން ފާހަގަކޮށްލެވެއެވެ. މި އިނިންގްސްގައި ޕާކިސްތާންގެ މުހައްމަދު އާމިރު ތިން ވިކެޓްނެގިއެވެ. އޭނާ ވަނީ މި މުބާރާތުގައި މިހާތަނަށް 13 ވިކެޓްނަގައި އެންމެ ގިނަ ވިކެޓްނެގި ދެ ކުޅުންތެރިންގެ ތެރޭގައި ހިމެނިފައެވެ.\nޖަވާބުގައި ކުޅެން އެރި ޕާކިސްތާންގެ ހަ ކުޅުންތެރިން ނުބައިވެ 166 ލަނޑު ހަދާފައިވަނިކޮށް އަނެއްކާ ވެސް މެދުކަނޑާލަން ޖެހުނީ އެވެ. އަލުން ފަށައިގެން، ޑަކްވަތު-ލުވިސް-ސްޓާން (ޑީއެލްއެސް) މެތަޑުގެ ދަށުން ޕާކިސްތާނުގެ އިނިންގްސް 40 އޯވަރަށް ކުޑަކޮށް 302 ލަނޑުގެ ޓާގެޓެއް ދިނެވެ. ނަތީޖާއަކީ ފަސް އޯވަރުގެ ތެރޭގައި 136 ލަނޑު ހަދަން ޖެހުމެވެ.\nއެކަމަކު، ހަ ކުޅުންތެރިން ނުބައިވެގެން ޕާކިސްތާނަށް ހެދުނީ 212 ލަނޑެވެ. އެ ޓީމުން އެންމެ ރަނގަޅަށް ކުޅުނު ފަޚަރް ޒަމަން 62 ލަނޑުހެދިއިރު 39 ބޯޅައިން 46 ލަނޑުހެދި އިމާދު ވަސީމް އާއި 48 ލަނޑުހެދި ބާބަރް އަޒަމްގެ ކުޅުން ފާހަގަކޮށްލެވެއެވެ. އިންޑިއާގެ ޝަންކަރު އާއި ހާޑިކް ޕަންޑިޔާ އަދި ކުލްދީޕް ޔާދަވް ކުރެން ކޮންމެ ކުޅުންތެރިއަކު ދެ ވިކެޓްނެގިއެވެ.\nއިންޑިއާގެ އިތުބާރު އުކުންތެރިޔާ ބުވަނޭޝްވަރު ކުމާރަށް މި މެޗުގައި ލިބުނު އަނިޔާގެ ސަބަބުން ކުރިއަށް އޮތް ދެތިން މެޗުގައި ނުކުޅެވޭނެއެވެ.\nކްރިކެޓް ވޯލްޑްކަޕްގައި މިއަދު ކުޅޭ މެޗުގައި ބައްދަލުކުރާނީ ވެސްޓް އިންޑީޒްއާ ބަންގްލަދޭޝް އެވެ.


ހިނަވާ ފޮތް | Vaahaka ހިނަވާ ފޮތް – Vaahaka\n3k61\tApril 1, 2020\nމާލޭގައި ދިރިއުޅުމަކީ ވޭނެކެވެ. ކުރާ މަސައްކަތުން ލިބޭ އުޖޫރަ ދޭންޖެހެނީ ކުއްޔަށް ހިފައިގެން އުޅޭ ގޭގެ ވެރިމީހާއަށެވެ. ކުލި ދައްކާފައި ކާނެ އެއްޗެއް، ލާނެ އެއްޗެއް ހޯދެނީ އެހެން މަސައްކަތެއް ކޮށްގެނެވެ. މި ދައްކަނީ އެއްވެސް ހާލެއްގައި މާލޭގައި ދިރުއުޅޭ އެންމެހާ ބޭފުޅުންގެ ވާހަކަ އެއް ނޫނެވެ. މި ދައްކަނީ އަޅުގަނޑުގެ ވާހަކައެވެ. އަޅުގަނޑުގެ ނަމަކީ މި ވާހަކައިގެ ބޭނުމަށް އީސައެވެ. ރަށާއި އުމުރާއި ހުންނަ ގޮތް ބުނެދީފިއްޔާ އަޅުގަނޑު ހޯދަން ފަސޭހަވާނެތީ އެވާހަކަ ނުބުނާނަމެވެ. އެކި ދުވަސްވަރު ކުރެވެނީ އެކި މަސައްކަތެވެ. މީގެ ގާތްގަނޑަކަށް ހަވަރަކަށް މަސް ކުރިން އަޅުގަނޑު އުޅުނީ ތަނެއްގެ ވޮޗަރުކަންކުރާށެވެ. އޭގެ ކުރިން މަޖޫރީއެއްގެ ގޮތުގައި ވެސް އުޅުނީމެވެ. މަސް ކަނޑަން މާރުކޭޓު ދޮށުގައިވެސް އުޅުނީމެވެ. ޓެކްސީކަން ވެސް ކުރީމެވެ. ލާރިއެއް ލިބެން އޮތިއްޔާ ކޮންމެ މަސައްކަތެއްވެސް ވަރިހަމައެވެ. އަންތްބެއް ދަރިއެއް ނުހުރެއެވެ. އާއިލާގައި މަންމަ ފަރާތުގެ ބޮޑުބޭބެ ފިޔަވާ އެއްވެސް ޔާރެއް ނެތެވެ. އެވަރުން ވަނަވަރު ފުދުނީކަމަށް ބަލާނީއެވެ. އިތުރު ސުވާލެއް އޮތިއްޔާ އައްސަވާށެވެ.\nއަޅުގަނޑު ކިޔައިދޭން މިއުޅޭ ވާހަކަތައް ތިޔަ ބޭފުޅުންނާ ހިއްސާ މިކުރަނީ ފޫހިވެގެން ނޫނެވެ. ނަފްސާނީ ޑޮކްޓަރެއް އަޅުގަނޑުގެ ކިބައިން އެކަމަށް އެދިފައިވާތީ އެވެ. އެއްވެސް ހާލެއްގައި ތިބޭފުޅުންގެ ހަމްދަރުދީއެއް އަޅުގަނޑު ނޭދެމެވެ. ވާހަކަ އަޑު އައްސަވާލައްވަށެވެ. އެނިމުނީ އެވެ.\nއަޅުގަނޑުގެ ހަޔާތުގައި ބަދަލު ނުވެ އޮތް ހަމައެކަނި އެއްޗަކީ އަޅުގަނޑު ޕަރޓްޓައިމްކޮށް ކުރާ މަސައްކަތެވެ. އުމުރުން 26 އަހަރުގައި އަޅުގަނޑު ފެށި މަސައްކަތަކީ މައްޔިތުން ހިނެވުމެވެ. ފެށިއިރު މަސައްކަތުގެ ކުޑަ ބޮޑު މިނެއް އެނގިފައެއް ނުވެއެވެ. އެދުވަސްކޮޅަކީ ލާރީގެ ތާށިކަމެއް އުޅުނު ދުވަސްކޮޅަކަށް ވާތީ އެހާ ވަރަށް ނުބެލުނީއެވެ. ފަރުވާލެއް ނެތެވެ. މިހާ ދުވަސްވިއިރުވެސް އަހަރެން އެންމެ ގަޔާވެގެން ކުރާ އެއް ކަމަކީ މިއީއެވެ.\nއާންމުންނަށް ނޭގުނަސް ރާއްޖޭގައި ހިނަވާ މީހުންގެ ތިން ބާވަތެއް އުޅެއެވެ. އާންމުކޮށް އާސަހަރާގައި ހިނަވަން އުޅޭ މީހުންނާއި، އާންމުކޮށް އާސަހަރާގައި ހިނަވާމީހުން ދެކޮޅު ހެދުމުން ދެން ހިނަވަން ތިބޭ މީހުންނާއި އަހަރެމެންނެވެ. އަހަރެމެންގެ ގްރޫޕް މަސައްކަތް ކުރަނީ ވަކިންނެވެ. ބައެއް ފަހަރު މީހުންވެސް ވަޅުލާނީ ވަކިންނެވެ. އަނެއް ބައި ފަހަރު ހަމަ އާސަހަރާއަށް ވެސް ފޮނުވާފައި ހުންނާނެއެވެ. އެކަން ކުރާ ގޮތް ފަހުން ކިޔައިދޭނަމެވެ. އަހަރެމެން ފޯރުކޮށްދޭ ކަށުކަމާ ކެމީގެ ކަންކަމަކީ އެންމެނަށް ފޯރުކޮށްދޭ ހިދުމަތެއްނޫނެވެ. އަހަރެމެން ހިނަވައި ވަޅުލަނީ ޖިންނި ޝައިތާނުން، ނުވަތަ ކޮންމެވެސް ރޫހާނީ އާފާތަކާއި ޖެހިފައިވާ މީހުންނެވެ. މި ހިނަވާ ގްރޫޕްގައި އަޅުގަނޑާ ނުލާ4މީހުން ޝާމިލުވެ އެވެ. މި ވާހަކައިގެ ބޭނުމަށް އެއީ ބަޝީރު (34އ)، ފިރާގު (42އ)، ނަޖީބު(57އ)، އަދި ޝަފީގު (53އ)އެވެ. އެތަނުން ޝަފީގާއި ނަޖީބަކީ ފަންޑިތަ ސިހުރު ހާހޫރަ ހަދަން ނުލާހިކު މޮޅު މީހުންނެވެ. އަޅުގަނޑާއި އެކު ދެން ތިބި ދެމީހުންނަކީ ހިނަވާ، ވަޅުލާ މިކަހަލަ ކަންތައް ކުރާ މީހުންނެވެ. ސިހުރުގެ މާބޮޑުކަމެއް ކުރަން ނުޖެހޭ މީހެއްނަމަ އަހަރެމެންވެސް އެމީހުންނާ ވާހަކަދައްކާ ކަންހަދައިދީ އުޅެމެވެ. އެކަމަކު ބޮޑެތި ކަންތައް ނަމަ އެކަން ނަގައި އުޅެނީ ޝަފީގާއި ނަޖީބެވެ. މި ގްރޫޕާއި ބައިވެރިވެ ބައްދަލުވި ފުރަތަމަ ރޭ ޝަފީގު އަހަރެންނަށް ކުރަންޖެހޭ މަސައްކަތުގެ ކޮންމެވެސް ތަފްސީލެއް ދިނެވެ. އަހަރެމެން މި ކުރާ މަސައްކަތަކީ ބޮޑު އަދި ބުރަ މަސައްކަތެއްކަމާއި، އަމިއްލަ މީހާއާއި މިފަދަ ކަމެއް ދިމާވެއްޖެ ނަމަ ހަދާނެ ގޮތާއި ހުރިހާ އެއްޗެއް ކިޔާދިނެވެ. އުޖޫރައިގެ ވާހަކަ ބުނުމަށްފަހު ނަޖީބު ކިޔައިދިނީ ގާނޫނީ ވާހަކައެވެ. ރާއްޖޭގައި މިފަދަ ކަންތައް ކުރުމަކީ މަނާކަމެކެވެ. ރޫހާނީ ގޮތުން ކަމެއް ދިމާވެ، ދެން އިތުރަށް ހަޔާތާއިގެން ކުރިޔަށް ނުދެވޭ މީހުން، އެމީހުންގެ ހުއްދަޔާ އެކު މަރާލުމަކީ ގާނޫނީ ކުށެކެވެ. އަމިއްލައަށް މަރުވުމަކީވެސް ކުށެކެވެ. އެ ސަބަބަށް ޓަކައި މިކަން ކުރަނީ ވީހާ ވެސް ސިއްރުންނެވެ. އެހެނެއްކަމަކު މިކަން އަހަރެމެން ކުރާކަން ބައެއް އިދާރާޠަކަށްވެސް އެނގޭނެއެވެ. ފިޔަވަޅެއް ނާޅަނީ މި މަސައްކަތް ނުކޮށްފިނަމަ އިޖުތިމާއީ ގޮތުން ނުކުމުދާނެ ނަތީޖާއަކަށް ބަލާފައިކަމަށް ވެސް ވެދާނެއެވެ.\nކޮންމެއަކަސް މި މަސައްކަތުގެ ގޮތުން، އަހަރެމެންގެ ހިދުމަތް ފޯރުކޮށްދޭ ފަރާތްތަކާއި ބެހޭ ގިނަ މައުލޫމާތުތައް އެއްކޮށް ލިޔެވިފައި ހުންނަން ލާޒިމުކުރެވެ. ވަނަވަރާއި، މީހުންގެ އިންޓަރވިއުތަކާއި، ފާހަގަކުރެވުނު ނުކުތާތަކާއި، ހިނަވާއިރު ހިނަވާ މީހާ އަށް ފާހަގަވާ ބައެއް ކަހަލަ ކަންތައްތަކަކީ ލިޔެ ރައްކާކޮށްފައި ހުންނަން ޖެހޭ އެއްޗެއް ކަމަށް ނަޖީބު ބުންޏެވެ. މައްސަލައެއް ދިމާ ވެއްޖެއްޔާ އަހަރެމެން ސަލާމަތްވާނީ އޭރުން ކަމަށްވެސް އޭނާ ބުންޏެވެ.\nއަޅުގަނޑު މިތާގައި ހިއްސާ މިކުރަނީ އެގޮތަށް އެއްކޮއްފައިވާ ބައެއް ލިޔުންތަކުގެ ތެރެއިން އަޅުގަނޑު ކޮށްފައިވާ މަސައްކަތްތައް ނުވަތަ ފާހަގަ ކުރެވޭ ބައެއް މަސައްކަތްތަކެވެ. ރިޕޯޓުގައި ހުންނަ އެއްވެސް މައުލޫމާތަކަށް އުނިއިތުރު ގެނެވިފައި ނުވާނެއެވެ. ވަނަވަރާއި އެނޫންވެސް މީހުން ފާހަގަ ކުރެވިދާނެ ފަދަ މައުލޫމާތު ފިޔަވައެވެ.\nފުރިހަމަ ނަން: ނަ**** އަ***\nއަތޮޅާއި ރަށް: ށ. ***\nތާރީޚް: 23 ޑިސެމްބަރު 2018\nފާހަގަ ކުރެވުނު ކަންތައް:\n- ދެ އަތުގެ އިނގިލިތަކުގައި ނިޔަފަތެއް ނެތް.\n- ދެއަތުގެ ނިޔަފަތުގެ މަސްކޮޅުގައި ވަނީ އެއްޗެއް ހަރައި ލޭ އަރުވާ ހަލާކު ކޮއްލާފަ\n- ގައިގެ އެކި ހިސާބުތަކުގައި ވަކި އަޅާފައި ހުރިކަން ފާހަގަ ކުރެވޭ. އަތުގެ މުލައްދަނޑީގައާއި ފައިގެ ތަނބިކަށީގައާއި، ކަރުގެ ތިރީގައާއި ކަންފަތް ފަހަތުގައި ކަހާ ކަހާ ފީހަން ދުއްވާލާފައިވޭ\n- މޫނުގައި ލޯމަތިން ދިގަށްވާގޮތަށް ޒަހަމް ތަކެއްހުރި. ބޮޑަށް ލަފާ ކުރެވެނީ ދިގު ނިޔަފަތި ނޫނީ އެހެންވެސް ތޫނު އެއްޗަކުން ލޯމަތީގައި ކަހާ ކަނޑާ ލޭ އަރުވާފަ ހުރިހެން.\n- ކަނާތު ލޯ ނުލެއްޕޭ\n- އަނގަ ނުލެއްޕޭ، އެކަމަކު ކޮލުގެ ކަށިގަނޑު ނެއްޓިފައި.\nނަޖީބް: ކޭސް ނަމްބަރު 13. ގެއަށް ކުރާ ޒިޔާރަތް. ހުޅުމާލެ. ނުވަ ގަޑި ތިރީސްފަހެއް. މަޑުކޮށްލައިގެން މިހުރީ 13 ގުޅަންދެން. ނުވަ ގަޑި ބައިގައި ބައްދަލުކުރަން ބުނެފައި އޮތީ.\nނަޖީބް: ގަޑިން 9:50. 13 ގުޅައިފި. ގެއަށް ދާން އެޑްރެސް ފޮނުވައިފި.\nނަޖީބް: ގަޑިން 10 ގަޑި4މިނެޓް. ގެއަށް ވަންނަނީ.\nނަޖީބް: އައްސަލާމުއަލައިކުމް. ނަ**** ތޯ؟\n13: އާން. ނަ… ނަޖީބު ދޯ؟ އާދޭ.\n13: އިށީންދޭ. ބޭ… ބޭނުންތަ ފެން ކަހަލަ އެއްޗެއް؟ ޖޫސް؟\nނަޖީބް: ނޫން. ކައިގެން މި އައި. އާދޭ. ކުޑަކޮށް ކިޔާލަދީ ވެގެން އުޅޭ ގޮތް. އޭރަށް އަވަހަށް މަސައްކަތް ފެށޭނީ.\n13: އެބަ އަންނަން ފެންފުޅިއެއް ހިފައިގެން\n13: އެއްޗެއް ބޭނުމިއްޔާ ބުނެލައްޗޭ.\nނަޖީބް: ކޯންޗެއް ފާރުގަ އަޅުވާފަ އެހެރީ؟ ކޮން ބިއްލޫރި ތަކެއް ބިންމަތީގަ؟\n13: އެއީ ލޯގަނޑު ހުރި ތަން. ލޯގަނޑު ތަޅައިގެން ދިޔައީ. އައި މީން... ތަޅާލީ.\n13: މަށަށް މަގޭ ސޫރަ އެއްޗެހިން ފެންނަނީ.\nނަޖީބް: ތިބުނީ؟ ކިހިނެއް ފެށުނީ މި ކަންތައް؟\n13: މީގެ ދެ ތިން ދުވަސް ކުރިން. ކޮންމެވެސް ކަމަކު މާލެ ގޮއްސަ ހުޅުމާލެ އަންނަން އެރުނީ 1:30 ގެ ފެރީއަށް. ކުޑަކޮށް ވިއްސާރަކޮށް މުޅި ދުވަސް ވެސް ދިޔައީ. ފެރީގަ ވެސް ބައިވަރު މީހުން ތިބި. އަނެއް ދުވަހު ވޯކަށް ދާން ޖެހޭތީ ޓިކެޓް ނަގައިގެން ގެއަށް ދާން އުޅުނީ. އުޅެނިކޮށް ފްރެންޑެއް ގުޅީ ސައިކަލު ބޭނުން ވެގެން. ދެން މަ ބުނެފިން އަންނާށޭ ގެއަށް ކުޑަ އިރުކޮޅަކުން، ދީފާނަމޭ. ސައިކަލު ޕަރކިންއިން ނަގައިގެން ދުވާލިތަނާހެން ކަހަލަ ގޮތަށް މަށަށް ފެނުނީ ޕާރކު ކަންމަތީގަ އަންހެންކުއްޖަކު މަޑުކޮށްލައިގެން ހުރިތަން. މަށާ އެކު ފެރީ އިންވެސް އައި މި ކުއްޖާ. އާއްމުކޮށް ފާހަގަކުރެވޭ، ގިނަ ރޭރޭ ދަންވަރު މި ގަޑީގަ މި ކުއްޖާ ފެރީ ނަގާނީ. ދެ ތިން ދުވަހަކު ފެނުނީމަ މިހެން މި ބުނީ އިނގޭ. ދެން ކުޑަކޮށް ކަނި ވެސް ޖަހާތީ، ހިތަށް އެރީ އަހާނީއޭ ރައިޑެއް ބޭނުންހޭ. ސައިކަލު އެކުއްޖާއާ ކައިރިޔަށް މަޑުކޮށްފަ މަ ބުނެފިން ވާރޭ ވެހެންށޭ އެއުޅެނީ އެން2 އަށް ދަންޏާ ރައިޑެއް ދީފާނަމޭ. ވަރަށް ނޫން ގޮތަކަށް ހުރެފަ ބުނެފި އޯކޭއޭ. ގޭގެ ނަމްބަރު ބުނެފަ ސައިކަލަށް އެރީ. އަހަރެމެން ދުއްވާލީ ވާރޭގަނޑު އޮއްސާލުމުގެ ކުރިން ގޭއަށް ދެވޭތޯ. ސައިކަލުގަ އިން އިރު އޭނަ އަނެއްހެން ވާހަކައެއް ނުދައްކާ ދޯ. މަށެއްވެސް އަނެއްހެން ނުދައްކަން ވާހަކަ އެއް. އެހާ ބާރަކަށް ނޫން ދުއްވީވެސް. ދެން ސެންޓްރަލް ޕަރކް ކައިރީގަ އެ އިއްނަނީއެއްނު އެން2އަށް ދާ ބެންޑެއް ދޯ؟ އެ ބެންޑުން ދަނިކޮށް މަގޭ ނަން ފަހަތުން ގޮވާލި އަޑު އިވުނީ. ފުރަތަމަ ފަހަރުވެސް ވައި އަޑަކުން ގޮވާލީމަ ހިތަށް އެރީ އެއީ ހީވި އެއްޗެކޭ. ދެން ދެވަނަ ފަހަރުވެސް އަޑު އިވުނީ. މަ ހީކުރީ އެކުއްޖާ ކަމަށް. އޭރަކު ނުވިސްނަން އޭނަޔަށް މަގޭ ނަން އެންގުނީ ކިހިނެއްހޭ ވެސް. އެކަމަކު މަގޭ ސައިކަލުގެ ކަނާތު ލޯގަނޑު އަނބުރާލީ އޭނަ ފެންނާނެހެން. މަ އަދިވެސް ހަނދާން ހުރޭ އެރޭ ފެނުނު މޫނު. އެހާ އަނދިރިކޮށް އޮއްވާވެސް ފެނުނު. އެ އަންހެން ކުއްޖާ އިނީ ފާޑަކަށް ހެވިފަ. ދެ ދަތްޕިލަ އެއްކޮށް ފެންނަން ހުރި. ދަތްތައް ހުރީ ކުރަކިކޮށް ތިނެސްކަނަށް، ކަށި ކަށި ހެން. އޭނަގެ ދެލޮލުން ލޭ ކަހަލަ އެއްޗެއް ފައިބަނީ. މަ ގަންނާ ކުރެއްވި ބިރުން ފަހަތަށް ބަލާލިއިރު ފަހަތުގަ އެކުއްޖާ ނެތް. ވަރަށް ކުއްލިއަކަށް ސައިކަލު މަޑުކޮއްލާފަ، ފައިބާފަ މުޅި ތަން ހޯދާލިން. ނުފެނޭ އެކަކުވެސް. އަސްލު އެހާ ހިސާބުން ކުޑަކޮށް ހާސްވި. ހިތަށް އެރީ އޭނައަށް ކިހިނެއްވީ ބާއޭ. ކުޑަކޮށް ހިނގާލިން ފަހަތަށްވެސް އޭނަ ފެންނަތޯ ބަލަން. ނުފެނުނީމަ ދެން ކުޑަކޮށް ކޮންފިއުޒްވެފަ ސައިކަލަށް އަރާ ދުއްވާލީ. ދެން އޭރުވެސް ހިތަށް އެރީ ކޮބާހޭ އޭނަ. ކޯންޗެއްހޭ އެފެނުނީ ދެންމެ. ދެން އެހެން އިނދެފަ އަނެއްކާވެސް ބަލާލެވުނީ ސައިކަލު ލޯގަނޑަށް. އަނެއްކާވެސް އެކުއްޖާ ހަމަ ފެނުނީ. އަނގަ ހުޅުވައިގެން މަގޭ ކަރާ ކައިރިވާން އޭނަ އުޅުނީ. މަށަށް ކުޑަކޮށް ހަޅޭލަވާލެވުނު. ސައިކަލުގެ ގެ ދެ ބުރަކި ހިފާލާފަ ސައިކަލުން ފުންމާލީ. އެކުއްޖާއެއް ނެތް. ދެން ވެސް އެތާގަ ހުރީ…. މިވާއެއް ނުވާއެއް ނޭގިގެން. އިރުކޮޅެއް ކޮއްލާފަ ސައިކަލަށް އަނެއްކާވެސް އެރީ. ހިތަށް އެރީ ނިދި ބުރާންތިވެގެން އެއްޗެހި ފެންނަނީއޭ. ދުއްވާލުމުގެ ކުރިން ފަހަތަށް ބަލާލިން. އަމީން ފްލެޓްތައް މަގޭ ފުރަގަހުން ފެންނަނީ. އެއްވެސް މީހެއްގެ ހިލަމެއްނެތް. ދެން އަނެއްކާވެސް ލޯގަނޑަ ބަލާލީ. ހަމަ ބެލި ތަނުން ލޯގަނޑު ތަޅައިގެން ދިޔައީ. މި ދެން ކިހާ ބޮޑު އަޖައިބެއް ހެއްޔޭ ކިޔާފަ ގޮއްސަ ގެއަށް ވަނީ. ރައްޓެހި ކުއްޖާ ގުޅީމަ ފޯނެއްވެސް ނުނަގަން. ގޮއްސަ ފެން ވަރައިގެން އޮށޯވެ ނިދީ.\nއެހެން އޮއްވާ ހޭލެވެނީ، ކަރު ދަށުގަ ތެތް އެއްޗެއް ހޭކޭހެން ހީވެގެން. ހީކޮއްލާ ކުއްޖަކު ކަރު ދަށުގެ ދޫލީމަ ވާ ކަހަލަ ގޮތެއް ވެގެން ހޭލެވުނީ. ހޭލެވުނު އިރު އެއްކަލަ އަންހެންކުއްޖާ މަގޭ ގައިމަތީގަ، މަށަށް ބަލަހައްޓައިގެން. އޭނަގެ ދެފައި މަޑޭ ފައިގެ ތަނބިކަށި މަތީގަ، ދެ ކަނކުލުން މަގޭ ދެ ކަނކޫމަތީ ޖައްސައިގެން، މަގޭ ދެއަތް ދެ ސައިޑަށް ލާ ހިފަހައްޓައިގެން. ހުސް ގަޔާ. މަށަށް ގުޑާވެސް ނުލެވޭ. އޭނަ އަނގައިން ފައިބަނީ އޭނަގެ ލޮލުން ވެސް ފައިބާކަހަލަ ދަވަ ލޭ. އޭތި އެޅުނީ މަގޭ ކަރުމައްޗަށް. ވަރަށް ހަޅޭލެވިން އެކަމަކު އަޑެއް ނުނުކުތް. މަށަށް ހަމަ އޮވެވުނީ އެހެން….. އޭނަގެ މޫނު ކައިރިވަމުން ކައިރިވަމުން އައިސް މަގޭ ނޭފަތާ އޭނަގެ ނޭފަތާ ޖެހެން ކައިރިވިއިރު ދުވާ ކުނި ވަހުން ނޯށް ދަމާލަން ނުކެރޭ. އޭރުވެސް މަ ހަމަ ހަޅޭ ލެވޭތޯ މަސައްކަތް ކުރަނީ. އެހެން އޮވެފަ އޭނަ މަގޭ ނަން އަނެއްކާވެސް ކީ. މަ ހުއްޓުން އެރި އޭނަ މަގޭ ނަން ބުނީމަ. މަށަށް ހަމަ އޮޓޮއިން އެހިއްޖެ ކިހިނެތްހޭ ނަން އެނގެނީ. ހަމަ އެހެން އަހާ ތަނާ ކަހަލަ ގޮތަކަށް މަގޭ އަނގަ ތެރެއަށް އޭނަގެ އަތްތިލަ ކޮއްޕާލީ. މަށަކަށް ނޭގުނުވީ ނުވީ ގޮތެއްވެސް، އެކަމަކު ކަނާތުން އޭނަގެ ކަންފައި މަތީ ޖެހި ހަނދާންވޭ، ދެން ހޭނެތުނީ. ހޭލިއިރު އޮތީ…..\nނަޖީބް: އެނގޭތަ ކިހާ އިރަކުކަން ތި ހުރިހާ ކަމެއް ވީ؟\n13: ގަޑި އެއް ނުބެލޭ. ނޭނގެ އަސްލު ކިހާ އިރެއްކަމެއް ވެސް. ކޮޓަރީގަ ވިންޑޯ އެއް ނީންނާނެ. އެހެން ވީމަ ދުވާލު ވިޔަސް އަސްލު ނޭނގޭނެ. ކިހިނެއް ވީ؟\nނަޖީބް: ނުވޭ ކަމެއް، ކުރިއަށްދޭ.\n13: ދެން ހޭލެވުނު އިރު އަނގައިގަ ލަނީ ކުނި ރަހަ. ހީވަނީ ނުބައިވެފަ ހުރި އެއްޗެއް ކެވިފަ ހުރިހެން. މުޅި އަނގަ ހިރުވާފަ. ގޮދަޑި ހުރީ ތެމިފަ. ކަނާތުގައި....\nނަޖީބް: ގޮދަދި ހުރީ ތެމިފަ؟ ކޮން ކުލައެއް ހުރީ؟\n13: އާހހހހ ހީސް. ހީސް ގަޔަށް ލެވިފަ ހުރީ.\nނަޖީބް: ވަކި ތަފާތު ކުލައެއް ހުރިތަ؟\n13: ނޫން. މަށަށް ގަޔަށް ހީސްލެވުނީ ކަންނޭގެ. އެކަމަކު ނޭގެ އެކަމެއް ވީއިރެއް.\nނަޖީބް: އާން. ކުރިއަށްދޭ.\n13: މަ ބުނީ، ކަނާތުގަ ހެސްކިޔާފަ ރިއްސާ. ހީވަނީ އެއްޗެއް ހެރިފަ ހުރިހެން. ދެން އޭނަ ހިފި ތަންތަން ހިރުވަނީ. މިހާރުވެސް ވަރަށް…. ވަރަށް އެބަ ހިރުވާ. ދެން ނުދަން އޮފީހަށް ވެސް.\n13: އާން ދެން އެއީ ވީ ގޮތަކީ. މަ ފާހަނައަށް ވަދެފަ މޫނު ބެލިތަނުން މަށަށް ފެންނަނީ މަގޭ މޫނު، އެކަމަކު ލޯގަނޑުގަ މަ ހުންނަނީ އެ އަންހެންކުއްޖާ ހެވިފަ ހުންނަ ގޮތަށް ހެވިފަ. މަ ކޮންމެ ގޮތެއް މޫނަށް ހެދިޔަސް އޭނަ ހަމަ ހުންނަނީ ވަރަށް ލާނެތް ފާޑަކަށް ހެވިފަ. ލޯ ވެސް ރަތް ވެފަހުރީ. އެކަމަކު އެ އަންހެންކުއްޖާ ހެން ލެއެއް ނުފައިބާ. ދެން ލޯގަނޑުން ދުރަށް ބަލައިފިއްޔާ ލޯގަނޑުގަ ހުންނަ ސޫރަ އެއްފަހަރު ހަޅޭލަވާނެ. ފުރަތަމަ ފަހަރު ސިއްސައިގެން ދިޔަ. ލޯގަނޑުން ވާ ކަމެއްތޯ ބަލަން ވެގެން ވަށްކަޅިން ބަލާލިން، ލޯގަނޑުގަ ހުންނަ މަ ހުންނަނީ ހަޅޭއްލަވަން. އެންމެ ހަޅޭކެއްގެ އަޑު އިވެނީ. އެކަމަކު ވަރަށް ބިރުވެރިގޮތަކަށް އޭނަ ހުންނަނީ. ޓީވީ ނިއްވާލާފަ ހުންނައިރު ސްކްރީނުންވެސް އޭނަ ފެނޭ. އެކި ވައްތަރު އެކި ފަހަރު ޖައްސަނީ. ތަޅާލާފަ އެހެރަ ލޯގަނޑަށް އިއްޔެ ބަލާލީމަ އޭނަ ކުރި ކަމަކީ އޭނަގެ… ލޯގަނޑުގަ ހުންނަ މަގޭ ސޫރައިގެ އަނގައިގެ ދެކޮޅުގަ ހިފާފަ ވީދާލީ. މަ ބިރުން ތަޅާލީ. ބޭރަށް ނުދަން ލޯގަނޑުން އެއްޗެހި ފެއްނާތީ. ފޯން ސްކްރީންވެސް އޮފް ކޮށްލައިފިއްޔާ އޭނަ ހުންނާނެ. މަގޭ ސޫރަ މަށަށް ފެންނަނީ އެހެން މިހާރު. ބޮޑު ބަލާއެއް. ބޭބެ ކިހިނެއްތަ މިވަނީ؟\nނަޖީބް: ބުނީމެއްނު އަނގައިގަ ރަހައެއް ލަނީއޭ؟\n13: އާން މިހާރުވެސްލާ. ސުޕާރީ ކާއިރުވެސް ހަމަ އެހާ ވަރަށް ރަހަ ލާ. ކާ އެއްޗެއްގަ އެނޫން ރަހައެއް ނުދޭ. ފެން ހީވަނީ ލޮނުހެން. އެހެންވެ ނުކައި ހުރެފަ މިއަދު މިކެއި ގަދަކަމުން. ހޮޑެއްވެސް ނުލެވޭ އަނެއްހެން އެކަމަކު މި ރަހައެއް ނުކެނޑޭ.\nނަޖީބް: މި ގޭގަ އެހެން ލޯގަނޑެއް އެބަ ހުރިތަ؟\n13: ނުހުންނާނެ މިހާރު. ހުރިހާ އެއްޗެއް ތަޅާލައިފިން. ޓީވީ މަތީގަ އެހެރީ ފޮރިގަނޑެއް އަޅާފަ.\nނަޖީބް: އެހެންވީމަ މިގޭގަ މިހާރު ނެތް ދޮ ކޮއްކޮގެ ސޫރަ ފެންނާނެ އެއްޗެއް؟ ފޮނުން ފެންނާނެ ދޯ؟ އަހަރެން ބޭނުން ބަލާލަން.\nނަޖީބް: މަށަށް ފެންނަނީ ހަމަ ކޮއްކޮގެ މޫނު އިނގޭ. އެއް ލޯ މަރާލަބަލަ. ކޯންޗެއް ފެންނަނީ؟\n13: އޭނަ އެބަހުރި. އޭނަ ލޯ ނުމަރާ. ހަމަ ފާޑަކަށް ހެވިފަ.\nނަޖީބް: ހަޅޭ ލެވީ ތަ؟\n13: އާން. އަޑު އިވުނުދޯ؟\nނަޖީބް: ނޫން. ސިއްސައިގެން ދިޔައީމަ ހީވީ. މަށަކަށް ނުފެނޭ އިނގޭ ސޫރަ. އެހެންވީމަ އަހަރެން މިހާރު ގޮސްލާނަން އިނގޭ. މާދަމާ ރޭ އަންނާނަން އިތުރު މީހަކު ގޮވައިގެން. އެއްވެސް އިތުރު އެއްޗެއް އެބަ އޮތްތަ ބުނަން ބޭނުން ވާ ހަނދާން ނެތިފަ އޮތް؟\n13: ނޫން. އެއި ދެން ވާ ގޮތަކީ. ބޭބޭ... ކިހިނެއްތަ މިވަނީ؟\nނަޖީބް: ތެދު ތެދަށް ނޭނގެ ބުނާކަށް އަސްލު ކޯންޗެއް ކަމެއް ތި އުޅެނީ. ހިޔެއް ނުވޭ މާބޮޑު ކަމެއްހެން. އެހެން ނޫންނަމަ ތިން ރޭ ވާއިރު ގޮތެއް ހަދާފަ އޮންނާނީ. ރޭގަ ނިދި އިރު އޭނަ ފެނުނުތަ؟\n13: ނޫން. ދެން ހިރުވާފަ އަންގައިން މިދުވާ ވަހޯ؟ ލޯގަނޑުން އެފެންނަ އެއްޗެއްސޯ؟\nނަޖީބް: ހިރުވަނީ އޭތި އަތްލި ތަންތަން ދޯ. އަނގަ ތެރެއަށް އަތް ބޭނި ވާހަކަވެސް ބުނީމެއްނު. ލޯގަނޑުން އެފެންނަނީ އޭނަ ކޮއްކޮއަށް ޖެއްސުން ކުރާތީ. މިރޭ ނިދާލާ. އަހަރެން އަންނާނަން މާދަމަރޭ. މާ ބިރުގަންނަހެން ހީވަންޏާ މީހަކާ އެކު ނިދާލުން ރަނގަޅީ. އެހާ ދަން ވަންދެން ހޭލާ ނޫޅޭތި. ނިދާއިރު ވީހާވެސް އަލިކޮށްގެން ނިދޭތޯ ބަލާތި. ކުރުސި ކިޔައިގެން އޮތިއްޔާ ރަނގަޅު. ހަތިމެއް އެބައޮތްތަ؟\n13: ފޯނުން ދައްކަންވީނު؟ ނެތް ހަތިމެއް.\nނަޖީބް: މިއޮތީ. މި ތަންކޮޅު ތިން ފަހަރު ކިޔައިގެން ނިދާލާ. މާދަމާ ރޭ އިޝާ ކޮށްލައިގެން އަހަރެން އަންނާނަން.\n13: މަ ބުނީ ބޮޑުބޭބެ ބުނި ތި ބޭބެއަށް ރުފިޔާ ދޭން ޖެހޭނެއޭ. މަގޭ އަތުގަ މިހާރު ނެތް ފަސްހާސް ރުފިޔާއެއް. އެއް ހާސް އޮތީ. ރަނގަޅު ވީމަ ދިނަސް އޯކޭތަ؟\nނަޖީބް: އުސޫލަކީ ފަށާއިރު ދިނުން. ދެން މިފަހަރު މައްސަލައެއް ނެތް. ގޭގެ ތަޅުދަނޑިއެއް ލިބިދާނެތަ؟\n13: މިއޮތީ. މީ ކީއްކުރަން؟\nނަޖީބް: މީ އަހަރެމެން ބައެއް ފަހަރު ސަލާމަތީގޮތުން ކުރަން ޖެހޭ ކަމެއް. ވަރަށް މަދުން މި ތަޅުދަނޑީގެ ބޭނުން ކުރަން ޖެހެނީ. އޯކޭ ވާނެ. މާދަމާ ރޭ ދޭނަން. ދަނީ އިނގޭ.\nނަޖީބް: އެގާރަ ގަޑި، އާހހހ ބާރަ. ގެއިން މި ނުކުތީ. 13 ހުރީ ހިކި އަނަރޫފަ ވެފަ، ނުކާތީ. މުޅި ގައިގެ ތަން ތަން ކަހާ ކަހާ ލޭ އަރުވާލާފަ ހުރީ. ވާހަކަދައްކާ އިރު އަނގައިން ކުނިވަސް ދުވާ. އޭނަ ބުނާ ސޫރައެއް ނުފެނޭ. ގޭގަ ހަތިމެއް ނެތް. އެކަނި އުޅޭ ކުއްޖެއްހެން ހީވަނީ. ހިޔެއް ނުވޭ ކުއްޖާ ސަލާމަތްވާނެ ހެން. އެކަމަކު ތިން ރޭ ވެއްޖެ އޭނަގެ ކަމެއް ދިމާ ނުވާތާ. މާދަމާ ބަލާނަން ކޮން ކަހަލަ އެއްޗެއްތޯ އަޅައިގަނެގެން އުޅެނީ. ސިހުރުހެނެއް ހިޔެއް ނުވޭ.\n23 ޑިސެމްބަރު 2018\nނަޖީބް: 13 މި އޮތީ މަރުވެފަ. ދޮރުގަ ޖަހާ ޖަހާ ހިލަމެއް ނުވީމަ ވަނީ. އޮތީ ރޭގަ ތަޅާލާފަ ހުރި ލޯގަނޑު ކައިރީ ފާރު ބުޑުގައި ބޯކޮޅު ވަތަށް ފާރަށް ލަށް ވެފަ. އޮރިޔާމުން. ހީވަނީ މަތިން އެކޮޅުކޮޅުން ވެއްޓުނީ ހެން. ކަރު ބިންދައިގެން ގޮއްސަހެން ހީވޭ. އެކަމަކު ލެއެއް ނެތް. އަތުގަ އާއި މޫނުގަ ޒަހަމްތައް އެބަ ހުރި. އަތުގަ….. ކަނާތުގަ ނިޔަފަ…. ހމމމމ…. ދެ އަތުން ކުރެ އަތަކު ނިޔަފަތެއް ނެތް. ވަރަށް ގަދަޔަށް ލޭ އަރާފަ. ކަޅި ހުރީ މައްޗަށްވާ ގޮތަށް ހުއްޓިފަ. ސީލިންގގަ އެއްވެސް އައިބު ކަމެއް ނެތް. މުޅި ގޭގަ އޭނަ ދުވެފަ ހުރިހެން ހީވަނީ. އެއްޗެހި އެތަން މިތާގަ. ފައިލަށް ލާން ފޮޓޯ ނަގަން މިއުޅެނީ. އީސައަށް ހިނަވަން.\nކެޓެގަރީ: ބިރުވެރި ވާހަކަ ކުރުވާހަކަ ޑްރާމާ ވާހަކަ\nަަާަސަމްސާ April 1, 2020\nއައިޝަތު އީޝަލް April 10, 2020\nމޮޅުމީހާ ލިޔަންވީނުން. ކިޔާހިތް ނުވާތީ ކީއްވެ ތި ބޭކާރު ކޮމެންޓު ތިކުރަނީ??\nShhh April 7, 2020\nAneh bai kon irakun...Varah reethi thafathu vahaka eh\nKoko April 27, 2020\nހދ. އަތޮޅު ރަށެއްގެ ކުއްޖެއް July 5, 2020\nވާހަކައިގެ ނިމުނީތަ 😣


ތާރާ -4 – Esfiya\nއެއްޗެއް ކައިގެންތަ ތިއުޅެނީ…” ނިހާ އާ އަރާ ހަމަވަމުން ތާރާ ސުވާލު ކުރީ ޖެހިލުންވެހުރެއެވެ.\nނިހާ ބަލައިލީ ތާރާއާ ދިމާއަށްށެވެ. ދެލޯ ތަންމިނަށް ހުޅުވައިގެންނެވެ. ތާރާ ޖެހިލުންވިއެވެ. ކޮއްކޮގެ ރުޅިވެރިކަމާއެކު ލަވާ ހަޅޭކުގެ އަޑު އިވޭކަށް އޭނާ ބޭނުމެއް ނުވިއެވެ.\nނަމަވެސް އެ ލޮލުގައި ނަފުރަތުގެ އަލިފާނެއް ނެތެވެ. ރުޅިވެރި ކަމާއި ރަހުމު ކުޑަ ގޮތް ގަނޑެއްވެސް ނެތެވެ. އޭގެ ބަދަލުގައި ފެންނަމުން ދިޔައީ މާޔޫސް ކަމެވެ. އެހީތެރިކަމަށް ބޭނުން ވެފައިވާ މިންވަރެވެ. ނިހާ އެގޮތަށް އިނުމަށްފަހު އިސްދަށަށް ޖަހައިލިއެވެ. އެއްވެސް ޖަވާބެއް ނުދީއެވެ. ތާރާވެސް މާގިނައިރު މަޑު ކުރުމެއް ނެތި އެތަނުން ދާން ހިނގައިގަތެވެ. އެއްވެސް ޖަވާބެއް ނުލިބުނީމައި އިތުރަށް ކޮއްކޮ ކުރިމާތީގައި ހުންނަން ޖެހިލުން ވީއެވެ.\n”ތާރާ…. ހާދަ ލޯތްބޭ…” ތާރާގެ އިސްތަށިގަނޑު އެއްފަރާތް ކޮށްލަމުން ފައިސަލު އެހެން ބުނީ ފައިސަލުގެ ކޮޓަރީހުރެއެވެ. ފައިސަލު ތާރާއާ ގާތަށް ޖެހިލިއެވެ. ވަރަށްވެސް ގާތަށްށެވެ. ދެމީހުންގެ ނޭވައިގެ ހޫނުކަން އިހުސާސް ކުރެވެމުން ދިޔައެވެ. ތަފާތު އިހުސާސެކެވެ. މަޑު މަޑުން ދެމޫނު ކައިރިވަމުން ދިޔައެވެ. ދެމީހުންގެ ލޮލުންވެސް ފެންނަމުން ދިޔައީ އެކަކު އަނެކަކުގެ ލޯތްބަށް ފެންބޮވައިގަނެފައިވާ މަންޒަރެވެ. ކައިރިވަމުން ކައިރިވަމުންގޮސް ފައިސަލު އޭނާގެ ތުންފަތުން ތާރާގެ ތުންފަތުގައި ބޮސްދިނެވެ. ވަރަށްވެސް ލޯބިންނެވެ. ދެ ޖިސްމުގައި ރޯވަމުން ދިޔައީ ޖިންސީ އެދުންވެރި ކަމުގެ އަލިފާނެވެ. ދެމީހުންތިބީ ތަތްވެފައެވެ. ޔަގީނެވެ. ވައިރޯޅިއަކަށްވެސް އެދޭތެރެއިން ހުރަހެއް ނުކުރެވޭނެއެވެ.\nކުއްލިއަކަށް މީހަކު ދޮރުގައި ޓަކި ދިނެވެ. ފައިސަލަށް ގޮވަމުންނެވެ. އަޑުގައި ވަނީ ރުޅިވެރި ކަމެވެ. ފައިސަލު ގޮސް ދޮރު ހުޅުވިއެވެ. ކުރިމަތީގައި ހުރި މަންމަ ފެނުމުން ފައިސަލުގެ ހިތަށް ހީވީ ފެންއެއްޗެއް އޮއްސާލިހެންނެވެ.\n“މަންމަ…ހހާދަ އަވަހަކަށް… ނުވެސް ބުނެލައި ތިއައީ.. އަނެއްކާ ކިހިނެއްވީ..؟” ފައިސަލަށް ރަނގަޅަށް ވާހަކަ ދެއްކޭ ގޮތެއްނުވިއެވެ. ހިތް ވަނީ މާބޮޑަށް ނުތަނަވަސް ވެފައެވެ. ބިރު ގަނެފައެވެ.\n“ތީއެއްނު ތި ގަންނަ ގަނޑަކީ… އަހަރެން ރަށުގައި ނެތް ވަގުތުގަ… އަހަރެންގެ ދަރިފުޅު ވާ ވައްދާލާން ވެގެން ދޯ ތިއުޅެނީ…”ރުންކުރު ގޮތަކަށް ފަހީމާ އެހެން ބުނީ ކޮޓަރިތެރޭ ހުރި ތާރާއަށް ބަލަހައްޓައިގެން ހުރެއެވެ.\nތާރާގެ ގައިން ގޮށްދާ ހިއްލަން ފެށީ އެވަގުތުގައެވެ. ބިރުން ތުރުތުރު އަޅާހެންވެސް ހީވިއެވެ. އަރުތެރެ ވަނީ ބެދިފައެވެ. ބުނާނެ އެއްޗެއް ނުވިސްނުނެވެ. ދެލޯ ފެންކަޅިވެއްޖެއެވެ. ދެއަތް ދެއަތަށް މޮޑެ މޮޑެ ހުރުން ނޫން ކަމެއް ނުކުރެވުނެވެ. ފަހީމާއަށް އެހާ ބޮޑެތި ބަދަލު ތަކެއް އައިސް ހުރުމުން ތާރާވެސް ހުރީ ހައިރާންވެފައެވެ.\n“ކަލޭތީ ހާދަ ގޮތެއް ފޮތެއްވެސް ނެތް މީހެކޭ ދޯ… އަހަރެން ކަލޭއާ މާ ގާތްކޮށް ވާހަކަ ދައްކާލާ އުޅުނީމަ އޭގެ މާނައަކީ އަހަރެންގެ ދަރިއާ ކަލެއާ ދެވަން ބޭނުމީއެއްނޫން… މީހާގެ ފެންވަރު އޮޅުނީތަ.. އަހަރެންގެ ދަރިފުޅާ އެކަށީގެންވާ މީހެއްނޫން ތީ ކީއެއް… ފުރަތަމަ ކަމަކަށް ތިމާގެ ލޯގަނޑު ކުރިމައްޗަށް ހުއްޓި ތިމާގެ ސިފަ ދެކިބަލަ…” ފަހީމާގެ އަޑުގައިވަނީ ރުޅިވެރިކަމެވެ. މަންމަ ކުރިމަތީގައި ފައިސަލު ހަމަ ހުރީއްޔެވެ. އަނގަ ތަޅުލެވިފައިވާ މީހެއްހެންނެވެ. އަތް ބަންދުވެފައިވާ މީހެއް ހެންނެވެ. ތާރާއަށް ހަމަ ރަނގަޅަށް ވެސް ރޮވިއްޖެއެވެ. ހިތުގައި ޖެހުނުލެއް ބޮޑު ކަމުންނެވެ.\nކުއްލިއަކަށް ތާރާއަށް ހޭލެވުނެވެ. މުޅިމީހާ ވަނީ ދާހިއްލާ ފޯވެފައެވެ. ނޭވާ ވަނީ އަވަސް ވެފައެވެ. ހިތްތެޅެމުން ދިޔައީ އޭގެ އެންމެ ބާރު މިނުގައެވެ. މޭ ފަޅާފައި ހިތް ނުކުމެދާނެހެން ވެސް ހީވިއެވެ. ތެދުވެ އެނދުގައި އިށީންދެ ފެންފޮދެއް ބޮއިލީ ހަމަޖެހެވޭތޯ ބަލާންށެވެ.\nފެނުނީ ހުވަފެނެއް ކަމުގައި ވީނަމަވެސް ތާރާގެ ހިތަކަށް ހަމަޖެހުމެއް ނުލިބުނެވެ. އެހެންނުވާންވީ ސަބަބެއް ވެސް ނެތެވެ. ކިތަންމެ ރަނގަޅު މީހެއްވެސް ތިމާއާދޭތެރޭ ގޯސްކޮށް ވިސްނައިފާނެއެވެ. މިޒަމާނުގައި އެއްވެސް މީހަކަށް އިތުބާރު ކުރާކަށްވެސް ނުވާނެއެވެ. ތާރާގެ ހިތް ނުތަނަވަސް ވެފައިވަނީ އޭގެ އިންތިހާއަށްށެވެ. ހުވަފެނުން ފެނުނު ކަންތައްތަކަކީ ވުން ގާތް ކަމަކަށް ވާތީއެވެ.\nފަތިހަށް ހާ ގޮވާލި އަޑު އިވުނެވެ. އޭރުވެސް ތާރާގެ ލޮލަކަށް ނިންޖެއް ނާދެއެވެ. ހިތައް ލިބިފައިވާ ނުތަނަވަސް ކަމުގެ ބޮޑުކަމުންނެވެ.\nއިލޮށިފަތި ނަގައި އަތަށް ހެޔޮވަރު ކޮށްލުމަށްފަހު ތާރާ އިލޮށިފަތި އަޅަންފެށީ ގޯތި މާބޮޑަށް ހަޑިވެފައިވާތީއެވެ. އެކިހިޔާލު ތަކުގައި އިނދެ ތާރާ ދިޔައީ އޭނާގެ މަސައްކަތް ހުއްޓުމެއްނެތި ކުރަމުންދިޔައެވެ. ގޯތިތެރެ ކުނިކަހާ ނިންމާލުމަށްފަހު ދެން ދިޔައީ ފަހީމާމެންގެ ދޮށަށްށެވެ. އެގޭގައި މީހުން ނޫޅޭތީ އެގެ އޮންނާނީ ހަޑިވެފައިކަން އިނގޭތީއެވެ.\nމަޑު ހިނގުމެއްގައި ތާރާ ދިޔައެވެ. މަގުމަތިން އެއްވެސް މީހެއް ފެންނާކަށް ނެތެވެ. ދުވަހަކީ ހުކުރު ދުވަސް ކަމުން ގިނަ މީހުންނަށް އަދި އިރު ނާރަނީއެވެ. ތާރާ އިސް އުފުލާބަލައިލީ ސައިކަލެއްގެ އަޑު އިވުމުންނެވެ. ލިބުނީ ކުއްލި ސިހުމެކެވެ. ބާރު އިސްޕީޑުގައި ދުއްވާފައި އައި ސައިކަލުގެ އިސްޕީޑު ދައްކޮށްލީ ތާރާއާ އަރާ ހަމަވުމުންނެވެ. އެއީ މިހާދެވެ. މަކަރުވެރި ނަޒަރަކުން ތާރާއާ ދިމާއަށް ބަލަމުންގެންދިޔައެވެ. ނުވާކަމަށް ހަދައި ތާރާ އޭނާގެ ހިނގުން އަވަސް ކޮށްލީއެވެ. މިހާދު ބަލައިލި ގޮތުން ތާރާގެ ހިތުގައި އުފެދުނީ ބިރުވެރި ކަމެކެވެ. ހީވަނީ ކަރުހިއްކުން ފިލުވާލަން ބޭނުނުން ވެފައިވާ ސިންގާއެއް ހެންނެވެ. މިހާދު އެވަރަށް އެބަލަނީ އޭނާގެ އެއްޗެއް ތާރާގެ އަތުގައި އޮތީމައޭ ވެސް ބައެއްފަހަރު ހީވެއެވެ.\nހޭވިފައިވާ އިސްތަށިގަނޑު ރީތިކޮށްލުމަށްފަހު ނިހާ އިށީނީ އެނދުގައެވެ. ބުނެދޭން ނޭންގޭ ގޮތްތަކެއް ވަނީއެވެ. ބޯއަނބުރައެވެ. މޭނުބައި ކޮށް ހޮޑުލަވައެވެ. ގައިގައި ވަރެއްވެސް ނުހުރެއެވެ. އެހެން ނުވާންވީ ސަބަބެއްވެސް ނެތެއްނޫން ހެއްޔެވެ؟\nކުރެވެމުންދިޔައީ ވަރަށްވެސް އެކަނިވެރި އިހުސާސެކެވެ. ކުރެވުނީ ވަރަށްބޮޑު ކުށެއްކަން ހުދު ނިހާވެސް ގަބޫލު ކުރެއެވެ. ކުރާނީ ކީއްހެއްޔެވެ. މިއީ ނިހާއަށް އުޅެވުނު ގޮތުގެ ހިތި ނަތީޖާއެވެ. ތިމާއަކީ ފާފަވެރިއެއް ކަމަށް ނިހާ ގަބޫލު ކުރިއެވެ. އަމިއްލަ ނަފުސު މަތިން ފޫހިވާން ފެށިއެވެ. ދިރިއުޅެން ބޭނުން ނުވީއެވެ. ހަގީގަތުގައި ދުނިޔޭގައި ހުންނާކަށްވެސް ނިހާ މިހާރު ބޭނުމެއް ނުވެއެވެ.\nފާހާނައިގެ ނުލެއްޕިހުރި ދޮރުން ނުހާގެ ލޮލުގައި އަޅައިގަތީ ބަހައްޓާފައި ހުރި ފާހާނަ ސާފު ކުރާ ފުޅިއެވެ. ހަށީ ނެތް ބާރުލައި ހިތްވަރާއެކު ތެދުވެގެން ގޮސް ފުޅި ނެގިއެވެ. އަމިއްލައަށް މަރުވުމުގެ ނުރައްކާތެރިކަން އެނގިހުރެ ނަމަވެސް ފުޅީގައި އަނގަޖެހީ އަމިއްލަ އިހުތިޔާރުގައެވެ.\nThank you Yan🤗❤\nPls don’t kill her. She gotta live to see Thaara and Faisal living inagreat life.\nVarah reethi mi part ves ❤ Whn next?? Curiously waiting for next part ☺\nThank you shy🤗❤ will upload as soon as they approve ☺\nVvvv reethi mi part vx.. Whn is next part… Curiously waiting for next part… 💖💖💖💖💖\nThank you! Will be uploaded as soon as they approve ☺\nބިރުވެރި ލޯބި November 18, 2016\nޔާރު މިވަނީ ލޯތްބޭ ޙަޤީގީ (ބައްތިރީސްވަނަ ބައި)\nހިތާމަ މަޖާ ލޯބި September 22, 2017


Neymar ge transfer UEFA in thahugeegu kuraane | Mihaaru\n09 އޯގަސްޓް 2017 - 13:052comments\nކްލަބްތަކުގެ ހިންގުން ހަރުދަނާ ކުރުމަށް ޔުއޭފާ އިން އެކުލަވާލި އެފްއެފްޕީ ގަވައިދުގެ ތެރެއިން ޕީއެސްޖީ އަށް މި ވަރުގެ ހަރަދެއް ނުކުރޭވޭނެ ކަމަށް ގިނަ ބަޔަކު މީގެ ކުރިން ވަނީ ބުނެފަ އެވެ. ފައިނޭންޝިއަލް ފެއާ ޕްލޭ ގަވާއިދު ބުނާގޮތުން ކްލަބެއްގެ ދަރަނި 40 އިންސައްތަ އަށް ވުރެ މަތީގައި އުޅޭނަމަ ޓްރާންސްފާ މާކެޓެއްގައި 160 މިލިއަން ޔޫރޯ އަށް ވުރެން ބޮޑު ހަރަދެއް ނުކުރެވޭނެ އެވެ.\nޕީއެސްޖީން ނޭމާ ގަތީ ބާސެލޯނާއާ އެކު ނޭމާ ހަދާފައިވާ ކޮންޓްރެކްޓް އުވާލަން ދައްކަން ޖެހޭ 222 ޔޫރޯ ދެއްކުމަށް ފަހު އެވެ.\nރިޕޯޓްތައް ބުނާގޮތުން މި ފަހަރުގެ ޓްރާންސްފާ މާކެޓް ނިމުމުގެ ކުރިން އެފްއެފްޕީ ގަވާއިދުގެ މިންގަނޑުތަކަށް ފެތުމަށް ޕީއެސްޖީން ކުޅުންތެރިން ވިއްކައިގެން ނޫނީ ކުޅުންތެރިންގެ މުސާރަ ކުޑަކޮށްގެން 120 މިލިއަން ޔޫރޯ ހޯދަން ޖެހެ އެވެ. އެހެން ނޫނީ އެ ޓީމަށް ޔުއެފާގެ އަދަބެއް އައުމުގެ ފުރުސަތު ބޮޑެވެ.\n"ތިން ސީޒަނަށް ބަލާއިރު ކްލަބެއްގެ ދަރަނި 30 މިލިއަން ޔޫރޯ އަށް ވުރެ މަތީގައި އޮއްވައި އެ ޓީމަށް މާ ބޮޑު ހޭދައެއް ނުކުރެވޭނެ. ޕީއެސްޖީ ހަރަދުކުރާ ގޮތާ ގުޅޭގޮތުން ޔުއެފާ އަށް ޝަކުވާތަކެއް ވަނީ ލިބިފައި. އަހަރެމެން އެކަން މޮނިޓާ ކުރާ އުސޫލުން އެކަން ކުރާނަން. އެންމެ ބޮޑު ޝަކުވާތައް އައިސްފައިވަނީ ނޭމާގެ ޓްރާންސްފާއާ ގުޅޭގޮތުން،" ޔުއެފާގެ އޮފިޝަލަކާ ހަވާލާދީ މީޑިއާތަކުން ރިޕޯޓްކުރެ އެވެ.\n"ނޭމާގެ ޓްރާންސްފާގެ ކަންތައްތައް ވެސް ތަހުގީގު ކުރެވޭނީ އޮންނަ އުސޫލުން. ކްލަބެއްގެ ހަރަދުކުރުމުގެ ކަންތައްތައް ޔުއެފާ އިން ތަހުގީގުކުރާނީ އެ ޓްރާންސްފާ މާކެޓެއް ބަންދުވުމުން،" އޮފިޝަލް ބުންޏެވެ.\nޕީއެސްޖީ އަކީ މީގެ ކުރިން އެފްއެފްޕީ ގަވައިދާ ހިލާފުވެގެން 2015 ވަނަ އަހަރު ޔުއެފާ އިން އިންޒާރުދީފައިވާ ކްލަބެެކެވެ. އެ ޓީމުން އެ ފަހަރު ވަނީ ސްޕޮންސަޝިޕް އެއްބަސްވުންތަކެއް މެދުވެރިކޮށް ކުޅުންތެރިން ގެންނަން މަސައްކަތް ކޮށްފަ އެވެ. ޔުއެފާ އިން އެ ފަހަރު ޕީއެސްޖީ އަށް އިންޒާރުދިނީ އެ ފަދަ ކަމެއް ތަކުރާރުވެއްޖެނަމަ އެންމެ ހަރުކަށި އަދަބުދޭނެ ކަމަށް ބުނެ އެވެ.\nއެފްއެފްޕީ ގަވައިދާ ހިލާފުވެއްޖެނަމަ ދެވޭ އެންމެ ހަރުކަށި އަަދަބުތަކުގެ ތެރޭގައި ޔުއެފާގެ މުބާރާތްތަކުން އެއް އަހަރަށް ސަސްޕެންޑް ކުރުން ހިމެނެ އެވެ. ޔުއެފާ އިން އަންނަނީ ޕީއެސްޖީގެ އިތުރުން މެންޗެސްޓާ ސިޓީގެ ޓްރާންސްފާ ކަންތައްތައް ވެސް މޮނިޓާ ކުރަމުންނެވެ.


ނޭމާ ގެނައުމުގެ މަސައްކަތް ހުއްޓައެއް ނުލާނަން: ބާސެލޯނާ\nޕީއެސްޖީގެ ބްރެޒިލް ތަރި ނޭމާ ގެންނަން ބާސެލޯނާއަށް ކުރެވެން ހުރި ހުރިހާ މަސައްކަތެއް ކުރާނެ ކަމަށް އެ ކްލަބުގެ ޑިރެކްޓަރު ހާވިއޭ ބޯޑަސް ބުނެފި އެވެ. ބޯޑަސް މިހެން ބުނިއިރު މި މަހުގެ ދެ ވަނަ ދުވަހު ނިމުނު ޓްރާންސްފާ ބާޒާރުގައި ނޭމާ ގެނައުމަށް ބާސެލޯނާއިން ކުރި މަސައްކަތް ވާނީ ކާމިޔާބު ނުވެފަ އެވެ.\nބާސެލޯނާގައި މޮޅު ކުޅުމެއް ދައްކަމުން ދަނިކޮށް މީގެ ދެ އަހަރު ކުރިން ނޭމާ އެ ކްލަބް ދޫކޮށް ޕީއެސްޖީއަށް ބަދަލުވީ ދުނިޔޭގެ ރެކޯޑް އަގަކަށެވެ. 246 މިލިއަން ޑޮލަރަށް ޕީއެސްޖީއަށް ބަދަލުވި ނަމަވެސް މިދިޔަ ދެ ސީޒަނުގައި އަނިޔާގެ ސަބަބުން ނޭމާއަށް ގިނަ މެޗުތަކެއް ގެއްލުނު އިރު އަހްލާގީ ބައެއް މައްސަލަތަކުގައި ކްލަބާއި ސަޕޯޓަރުންނާ ދެމެދު އޮތް ގުޅުން ވަނީ ހީނަރުވެފަ އެވެ. ނޭމާގެ ބައްޕަ އަދި އޭނާގެ އެޖެންޓް ބުނެފައިވަނީ ނިމުނު ޓްރާންސްފާ ބާޒާރުގައި ނޭމާއަށް ބާސެލޯނާއަށް ބަދަލު ނުވެވުނު ނަމަވެސް އަދި އެކަން ނުނިމޭ ކަމަށެވެ.\nމިދިޔަ ޓްރާންސްފާ ބާޒާރުގައި ޕީއެސްޖީން ވަނީ ނޭމާ ވިއްކާލުމަށް ބާސެލޯނާއާ އެކު ގިނަ މަޝްވަރާތަކެއް ކޮށްފަ އެވެ. އެކަމަކު އަގުގެ މައްސަލައިގައި އެއްބަސްވުމަކަށް ނާދެވުމުން ބާސެލޯނާއަށް ނޭމާ ގެންނަން އުނދަގޫވީ އެވެ. ބޮޑު އަގު ދީފައި ނޭމާ ގަނެވެން ނެތުމުން ބާސެލޯނާއިން އެންމެ ބޮޑަށް ބޭނުންވީ ލޯނު އުސޫލުން ނޭމާ އެ ކްލަބަށް ގެނެސް ޓްރާންސްފާ ފީ އަންނަ އަހަރު ދެއްކުމަށެވެ. ލޯނު އުސޫލޫން ބާސެލޯނާއިން ވަނީ 35 މިލިއަން ޑޮލަރާއި ބައެއް ކުޅުންތެރިން ޕީއެސްޖީއަށް ހުށަހަޅައިފަ އެވެ. އެކަމަކު ފަހުން ޕީއެސްޖީން ބޭނުންވީ 112 މިލިއަން ޑޮލަރާއެކު ނޭމާގެ ޑީލް ކުރިއަށްގެންދާށެވެ.\n“ނޭމާ އަންނަން ބޭނުންވާއިރު އަހަރެމެން ބަލާނަން ކުރެވެން ހުރި ކޮންމެ ކަމެއް ކޮށްގެންވެސް އަނބުރާ މި ކްލަބަށް ނޭމާ ގެންނަން. ފުޓްބޯޅައިގައި ކަންކަން އަންނަނީ އަބަދުވެސް ބަދަލުވަމުން. ނޭމާ ވާނީ ނޭމާއަށް. ކޮންމެ ގޮތަކަށް ކަންތައް ވިޔަސް އަހަރެމެން ބޭނުން ނޭމާ ގެންނަން” ބާސެލޯނާގެ ޑިރެކްޓަރު ސްޕެއިންގެ ނޫހަކަށް ދިން އިންޓަވިއުއެއްގައި ބުންޏެވެ.\n“ނޭމާގެ ކޭސް ވަރަށް ހާއްސަ. އެއީ އާދަޔާހިލާފު މޮޅު ކުޅުންތެރިއެއް އަނެއްކާ ނޭމާ ބޭނުންވާ ބާސެލޯނާއަށް އަންނަން. ނޭމާ އަދިވެސް ޕެރިހަކަށް ނުހޭނޭ. ޕީއެސްޖީއަށް ދިއުމަކީ ނޭމާއަށް ހެދުނު ގޯހެއް. ނޭމާ ވެސް ވަނީ އެހެން ބުނެފައި” ނޭމާ ގެނައުމުގައި ދޫދިނުމެއް ނެތްކަމަށް ބުނަމުން ބާސެލޯނާގެ ޑިރެކްޓަރު ބުންޏެވެ.\nނިމުނު ޓްރާންސްފާގައި ބާސެލޯނާއަށް ނޭމާ ހޯދުމުގެ ފުރުސަތު ގެއްލުމުން ދެން އެންމެ އަވަހަށް އެ ކްލަބަށް ނޭމާ ގެނެވޭނީ އަންނަ ޖެނުއަރީ މަހު އެވެ. އެކަމަކު އެއީ ސީޒަނުގެ މެދުތެރެއަށްވުމާ އެކު ޑީލް ކުރިއަށް ގެންދިއުމުގެ ފުރުސަތު ކުޑަ އެވެ. އަނިޔާގެ ސަބަބުން އަމިއްލަ ފަސްގަނޑުގައި ބްރެޒިލުން ކާމިޔާބުކުރި ކޮޕާ އެމެރިކާ ފުޓްބޯޅަ މުބާރާތުގައި ނޭމާއަށް ނުކުޅެވުނު އިރު މި ސީޒަނުގައި މިހާތަނަށް ޕީއެސްޖީން ކުޅުނު އެއްވެސް މެޗެއްގައި ނޭމާ ހިމެނިފައެއްނުވެ އެވެ. ޕީއެސްޖީން ނޭމާ ޓީމުން ބާކީކޮށްފައި ބެހެއްޓީ ކްލަބް ބަދަލުކުރުމުގެ ފުރުސަތު ބޮޑުވުމުން ނޭމާ ނުލައި ޓީމު ކުރިއަށް ދާން ކޯޗު ތޯމަސް ޓުޗެލް ޕްލޭން ކުރުމުންނެވެ. އެކަމަކު ނޭމާގެ ޓްރާންސްފާ ކަންތަކުގައި ޓުޗެލް ބުނެފައިވަނީ ރަނގަޅު ފެންވަރުގެ ކުޅުންތެރިއަކު ނުލިބޭނަމަ ނޭމާ ދޫކޮށްލަން އޭނާ ބޭނުންނުވާ ކަމަށެވެ.\nޓްރާންސްފާގެ ކުރިން ޕީއެސްޖީގެ ޖާޒީގައި ނޭމާ ނުފެނުނު ނަމަވެސް މި ހަފްތާ ނޭމާ ވަނީ ކުޅުމުގެ ތެރެއަށް އެނބުރި އައިސް ބްރެޒިލުން ކުޅުނު ރަހްމަތްތެރިކަމުގެ ދެ މެޗުގައި ވެސް ކުޅެފަ އެވެ. އެ ގައުމުން ކޮލަމްބިއާއާ ދެކޮޅަށް ކުޅެ 2-2 އިން އެއްވަރުވި މެޗުގައި ނޭމާ ގޯލެއް ޖެހިއިރު ޕެރޫ އަތުން 1-0 އިން ބަލިވި މެޗުގައި ނޭމާ ވަނީ ބެންޗުން ކުޅެން އަރާފަ އެވެ. ބައިނަލްއަގްވާމީ ފުޓްބޯޅައިގެ ބްރޭކް ނިމި ހޮނިހިރު ދުވަހު ލީގުގެ ކުޅުން އަލުން ފެށޭއިރު ޕީއެސްޖީ ޓީމުގައި ނޭމާ ހިމަނާނެ އެވެ. މި ސީޒަނުގައި ޕީއެސްޖީއާ އެކު ނޭމާ ކުޅޭ ފުރަތަމަ މެޗަކަށް ވެގެންދާނީ ހޮނިހިރު ދުވަހު ލީގުގައި އަމިއްލަ ދަނޑުގައި ސްޓްރަސްބާގްއާ ދެކޮޅަށް ކުޅޭ މެޗެވެ.\nނޭމާ އަޔަސް ޑެމްބެލޭ އަށް ހާސްކަމެއް ނެތް: އެޖެންޓް މެސީގެ އެހީތެރިކަމާއެކު ބާސެލޯނާ އަށް ރެކޯޑް މޮޅެއް ބާސެލޯނާއިން އަހަރެމެންނަށް ލަނޑު ދޭނެ: ކްލޮޕް


Afiya ibthihaal ah aniyaa kuri goi rashu meehunge dhulun!\nއިބްތިހާލު އަދި އޭނާގެ މަންމަ އާފިޔާ --\n10 ޑިސެންބަރ 2019 1 ކޮމެންޓް\nމުހައްމަދު އިބްތިހާލް މަރާލި މައްސަލައިގައި އެ ކުއްޖާގެ މަންމަ ވ. ރަކީދޫ އާފިޔާ މުހައްމަދު މަނިކު އިބްތިހާލަށް އަނިޔާކުރި ގޮތާއި އިބްތިހާލާއި މެދު އަމަލުކުރަމުން ދިޔަ ގޮތް އާފިޔާއާ ތިމާގެ ގޮތުން ގާތް މީހުންނާއި އެރަށުގެ ބައެއް އެހެން މީހުންގެ ދުލުން ކިޔައިދީފި އެވެ.\nޖެނުއަރީ، 2015 ގައި އިބްތިހާލަށް ބޮޑެތި އަނިޔާތަކެއް ދީ އޭނާ މަރާލި މައްސަލާގައި އޭނާގެ މަންމަ އާފިޔާ މުހައްމަދުގެ މައްޗަށް ދައުލަތުން ދެ ދައުވާއެއް ކުރެ އެވެ. އެއީ ގަސްދުގައި ކުއްޖަކު މަރާލުމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާ އެވެ.\nމި މައްސަލާގައި މިއަދު އޮތީ ދައުލަތުގެ ފަރާތުން ހުށަހަޅާ ފަސް ހެކިން ހުށަހެޅުމެވެ. އެމީހުން ހެކިބަސް ދީފައިވަނީ ރަކީދޫ މެޖިސްޓްރޭޓު ކޯޓުގައި ތިބެގެން، ވީޑިއޯ ކޮންފަރެންސް މެދުވެރިކޮށެވެ. ހެކިބަސް ނެގީ އާރިފާ މުހައްމަދު އަދި ތަހުމީނާ އިބްރާހިމްއާ ޝަހީމާ އިބްރާހިމް، ހުސެއިން މުއާޒް އަދި އާދަމް ސާމީއާއެވެ.\nމި މީހުންގެ ތެރެއިން އެންމެ ފުރަތަމަ ހެކިބަސް ނެގީ އާރިފާ މުހައްމަދުގެއެވެ. އޭނާއަކީ އާފިޔާގެ ދެބެންގެ ދެދަރި މީހެކެވެ. އިބްތިހާލާ އޭނާއާ ގާތް ގުޅުމެއް އޮވެއެވެ. އޭނާއަށް އިބްތިހާލު ކިޔަނީވެސް "މާމަ"އެވެ. އިބްތިހާލު ނިޔާވިއިރު ރަކީދޫ ސިއްހީ މަރުކަޒުގައިވެސް މަސައްކަތް ކުރަމުންދިޔަ އާރިފާ ބުނީ އިބްތިހާލާއި އާފިޔާގެ އެހެން ދަރިންނާއި އާފިޔާ ވަރަށް ބޮޑު ތަފާތު ކުރުންތައް ގެންގުޅޭ ކަމަށެވެ. އެގޮތުން އާފިޔާގެ ބައެއް އެހެން ކުދިން ގޮވައިގެން މަގުމަތިންވެސް ފެންނަ ކަމަށާއި އެހެންނަމަވެސް އިބްތިހާލާއި އެކުގައި ދުވަހަކުވެސް މަގުމަތިން ނުފެންނަ ކަމަށް އޭނާ ބުންޏެވެ. އަދި އިބްތިހާލު ކޮބައިތޯ އަހާ ކޮންމެ ފަހަރަކު އިބްތިހާލު ގޭގައި ނިދާފައި އޮންނާނެ ކަމަށް އާފިޔާ ބުނާ ކަމަށްވެސް އާރިފާ ބުންޏެވެ.\nއޭނާ ބުނީ އެއް ދުވަހަކު އިބްތިހާލުގެ ލޯމަތި ދުޅަވެގެން ސިއްހީ މަރުކަޒަށް އާފިޔާ ގެންދިޔަ ކަމަށެވެ. އަދި އެއީ ކިހިނެއްވެގެން ހިނގާދިޔަ ކަމެއްތޯ އެހުމުން އެއީ އިބްތިހާލު ނިދާ ހޭލިއިރު ހިނގާފައިވާ ކަމެއް ކަމަށް އާފިޔާ ބުނި ކަމަށްވެސް އާރިފާ ބުންޏެވެ. އަދި ބުނީ އެނޫނަސް ތަފާތު އެކި ފަހަރުމަތިން އިބްތިހާލަށް އަނިޔާވެގެން ސިއްހީ މަރުކަޒަށް ގެންނަ ކަމަށެވެ. ނަމަވެސް އެފަރުތަކުގައިވެސް އާފިޔާ ތަފާތު އެކި ސަބަބުތައް ދައްކާ ކަމަށް އޭނާ ބުންޏެވެ.\nއޭނާ ބުނީ އަނިޔާގެ ނިޝާންތައް އިބްތިހާލުގެ ގައިން ކިތަންމެ ވަރަކަށް ފެނުނު ނަމަވެސް ދުވަހަކުވެސް އިބްތިހާލުގެ ގައިގާ އާފިޔާ ޖެހިތަން ނުފެންނަ ކަމަށެވެ. އޭނާ ބުނީ އަބަދުވެސް އާފިޔާގެ ގާތަށް ދާން ބުނުމުން އިބްތިހާލު ރޯން ފަށާ ކަމަށެވެ. އެހެންނަމަވެސް އިބްތިހާލުގެ ބައްޕަ ގާތަށް ދާން ބުނުމުން އުފަލުން ދާނެ ކަމަށް އޭނާ ބުންޏެވެ.\nއާފިޔާގެ އަވަށްޓެރިއެއް ކަމަށްވާ ތަހުމީނާ އިބްރާހީމް ހެކިބަސް ދެމުން ބުނީ އިބްތިހާލުގެ ގައިގާ އާފިޔާ ޖެހިތަން އޭނާއަށް އެއް ދުވަހު ފެނުނު ކަމަށެވެ. އަދި އިބްތިހާލު އަބަދުވެސް އިންނާނީ އާފިޔާ ދެކެ ބިރުން ކަމަށް ތަހުމީނާ ބުންޏެވެ.\nތިން ވަނައަށް ހެކިބަސް ދިން ޝަހީމާ އިބްރާހިމް އަކީވެސް އާފިޔާއާ ދެބެއިންގެ ދެދަރި އަންހެނެކެވެ. އޭނާ ބުނިގޮތުގައި ފިހާރަކަށް ދިއުމަށް ފަހު އޭނާ ގެއަކަށް ވަންއިރު އެ ގޭގައި އާފިޔާ އިން ކަމަށެވެ. އަދި އޭނާ އެނބުރި ގެއަށް ދިޔަ މަގުމަތީގައި އާފިޔާމެން ގެއިން ކުއްޖެއްގެ ރުއިމުގެ އަޑު އިވުނު ކަމަށް އޭނާ ބުންޏެވެ. އެހެންވެ، އެގެއަށް ވަންނަން މަސައްކަތް ކުރިޔަސް، އެގޭގެ ދޮރު ތަޅުލާފައި ހުރުމުން އެގެއަށް ނުވަނދެވުނު ކަމަށް އޭނާ ބުންޏެވެ. އަދި އިބްތިހާލް މަރުވި ކަމުގެ ހަބަރު ލިބުނީ އޭގެ 15 ވަރަކަށް މިނެޓް ފަހުން ކަމަށް ވެސް އޭނާ ބުންޏެވެ.\nއިބްތިހާލް މަރުވިއިރު ރަކީދޫ ކައުންސިލްގެ ރައީސަކަށް ހުރި އާދަމް ސާމީ އާއި އޭރު އެ ކައުންސިލްގެ ޒިންމާދާރުވެރިޔާ ހުސައިން މުއާޒް ވެސް މިއަދު އެ މައްސަލާގައި ހެކިބަސް ދިނެވެ. އެ ދެ މީހުން ވެސް ބުނިގޮތުގައި އިބްތިހާލް މަރުވި ދުވަހު އޭނާއަށް ކަމެއް ދިމާވިކަމުގެ ހަބަރު ލިބުމުން އާފިޔާމެން ގެއަށް ދިޔައިރު އިބްތިހާލް މަރުވެފައި އޮއްވާ ފެނުނެވެ. އޭރު ވެސް އޭނާގެ ހަށިގަނޑުގައި އަނިޔާގެ ނިޝާންތައް ފެންނަ ހުރި ކަމަށް ވެސް އޭނާ ބުންޏެވެ.\nކައުންސިލްގެ ޒިންމާދާރުވެރިޔާ ބުނިގޮތުގައި އިބްތިހާލް މަރުވުމުގެ މަހެއްހާ ދުވަސް ކުރިން ވެސް އޭނާއަށް އަނިޔާތަކެއް ލިބުނުކަމުގެ މައުލޫމާތު ލިބިގެން އެކަން ބެލުމަށް އެ ގެއަށް ގޮސްފައިވާނެއެވެ. އަދި އެކަން އޭރު ޖެންޑާގެ ސަމާލު ކަމަށް ވެސް ގެނެސްފައިވާނެ ކަމަށް އޭނާ ބުންޏެވެ.\nއިބްތިހާލްގެ މަރުގެ މައްސަލައިގައި އިހުމާލުވި ކަމުގެ ތުހުމަތުގައި ޖެންޑާ މިނިސްޓްރީގެ އޮފިޝަލުންތަކަކަށް ދައުވާވެެސް ކުރިއެވެ.\nމީގެކުރިން އާފިޔާ ވަނީ އިބްތިހާލަށް އަނިޔާކުރި ގޮތް ވަނީ ބުދެއް ބޭނުން ކޮށްގެން ފުލުހުންގެ ތަހުގީގަށް ކިޔައިދީފައެވެ. އަދި މީގެކުރިން ޝަރީއަތުގައި އާފިޔާ ވަނީ އިބްތިހާލަށް އަނިޔާކުރި ކަމަށް އިއުތިރާފުވެފައެވެ. ނަމަވެސް ފަހުން އެކަމަށް އޭނާ ވަނީ އިންކާރު ކޮށްފައެވެ.\nއާފިޔާ ވެސް ސިޔާސީ ޕާޓީ އަކާއި ގުޅުނު ނަމަ، ތިދައުވާ އެއް މީހަކު ނުކުރާނެ.


Samaaluvey! Raajjeygai Influenza ithuruvejje\nސަމާލުވޭ! ރާއްޖޭގައި އިންފުލުއެންޒާ އިތުރުވެއްޖެ\nރާއްޖޭގައި އިންފުލުއެންޒާ އިތުރުވަމުންދާތީ އެކަމަށް ރައްކާތެރިވުމަށް ހެލްތު ޕްރޮޓެކްޝަން އެޖެންސީ، (އެޗްޕީއޭ) އިން އިލްތިމާސްކޮށްފި އެވެ.\nއިންފުލުއެންޒާ އިތުރުވަމުން އަންނަ ކަމަށް އެޗްޕީއޭގެ ތަފާސްހިސާބުތަކުން ދައްކާއިރު އޭގައިވާ ގޮތުން މިދިޔަ އޮކްޓޫބަރު މަހުގެ ތެރޭގައި ގިނަ އަދަދެއްގެ ބަޔަކު ވަނީ އިންފުލުއެންޒާއަށް ޓެސްޓު ހަދާފަ އެވެ. އަދި ބައެއް މީހުން ޕޮޒިޓިވް ވެފައިވާއިރު މިމަހުގެ ތެރޭގައި ވެސް ގިނަ ބަޔަކު ވަނީ އެ ބައްޔަށް ޕޮޒިޓިވްވެފަ އެވެ.\nއެހެންވެ އިންފުލުއެންޒާ އިތުރުވަމުން އަންނަކަން ފާހަގަކޮށް އެޗްޕީއޭއިން ވަނީ އެކަމަށް ސަމާލުވުމަށް އަންގާފަ އެވެ. އަދި އެބަލިން ރައްކާތެރިވުމުގެ ގޮތުން ވެކްސިން ޖެހުމަށް ވެސް އެޗްޕީއޭއިން ވަނީ އިލްތިމާސްކޮށްފަ އެވެ.\nމިދުވަސްކޮޅު އިންފްލުއެންޒާ އެބަ އިތުވޭ.\nއިންފްލުއެންޒާއިން ރައްކާތެރިވަމާ!#Seasonalinfluenza #PreventiveMeasures@MoHmv pic.twitter.com/Zu3hNOzM6w— HPA Maldives (@HPA_MV) November 7, 2019\nއިންފްލުއެންޒާ އަކީ ވައިރަހަކުން ޖެހޭ ބައްޔެކެވެ. އޭގެ ތިން ވައްތަރެއް ވެއެވެ. އެއީ އިންފްލުއެންޒާ އޭ، ބީ އަދި ސީ އެވެ.\nއިންފްލުއެންޒާ އޭ އަކީ ޖަނަވާރުންގެ ގައިން އިންސާނުންގެ ގަޔަށް ވައިރަސް އެރުމުން ޖެހޭ ބައްޔެވެ. އަދި އިންފްލުއެންޒާ ބީ އަކީ އިންސާނުންގެ ގައިން އިންސާނުންގެ ގަޔަށް ވައިރަސް އެރުމުން ޖެހޭ ބައްޔެކެވެ. އެގޮތުން މިއީ މޫސުމީ ގޮތުން ފެތުރޭ ވައިރަހެކެވެ. އަދި މިއީ އެންމެ ނުރައްކާތެރި ވައްތަރެވެ. އިންފްލުއެންޒާ ސީ އަކީ އާދައިގެ ރޯގާއެއް ގޮތަށް ޖެހޭ އަދި މި ބާވަތުގެ އެންމެ ނުރައްކާ ކުޑަ ވައްތަރެވެ.\nއިންފްލުއެންޒާގެ ސަބަބުން ރާއްޖޭގައި ވެސް ބައެއް މީހުން މަރުވެފައިވެ އެވެ. އެގޮތުން 2017 ވަނަ އަހަރު ހަ މީހުން މަރުވި އެވެ.\nއިންފުލުއެންޒާއެކޭ އެއްގޮތަށް މިދުވަސްވަރު ރާއްޖޭގައި ދަނީ އަރިދަފުސް ރޯގާ ވެސް އިތުރުވަމުންނެވެ. އެގޮތުން އެ ބައްޔަށް ރައްކާތެރިވުމަށް ވެސް އެޗްޕީއޭއިން އިލްތިމާސްކުރެ އެވެ.\nއަރިދަފުސް ރޯގާ ޖެހިއްޖެނަމަ، ފުރަތަމަ ތިން ދުވަހު ގޭގައި މަޑުކޮށް ގޭގައި ދެވޭ ފަރުވާތައް ދޭން ޖެހެ އެވެ. އެގޮތުން އަރާމުކޮށް ގަދަޔަށް ހުން އަންނަނަމަ ގައިގައި ފެންފޮތިލައި ދިޔާތަކެތި ބޭނުންކުރުން އިތުރުކުރަން ޖެހެ އެވެ. އަދި ހުން އައިސް ރޯގާ ޖެހި ތިން ދުވަހަށް ވުރެ ގިނަ ދުވަސްވެއްޖެނަމަ ލަސްނުކޮށް ޑޮކްޓަރެއްގެ އިރުޝާދުވެސް ހޯދަން ޖެހެ އެވެ. އަދި ޑޮކްޓަރުންގެ އިރުޝާދާ ނުލައި ޕެރަސެޓެމޯލް ފިޔަވައި އިތުރު ބޭހެއް ބޭނުން ނުކުރުމަށް އެޗްޕީއޭއިން އިލްތިމާސް ކުރާއިރު ބަލިފެތުރުން މަދުކުރުމަށްޓަކައި ކޮންމެހެން ދާން ޖެހިގެން ނޫން ގޮތަކަށް ހޮސްޕިޓަލަށް ނުދިއުމަށް ވެސް އެޗްޕީއޭއިން އެދެ އެވެ.


Emme dhuvasvee meehakee 112 aharu vee meeheh\nދުނިޔޭގެ އެންމެ ދުވަސްވީ މީހާ އާއި ނޫސްވެރިއެއް\nސްޕޭނުގެ ސަޓުރުނީނޯ ޑި ލާ ފުއުންޓޭ ގާސިއާ އަށް ދުނިޔޭގެ އެންމެ ދުވަސްވީ ފިރިހެންމީހާގެ ރެކޯޑް ލިބިއްޖެ އެވެ. ގިނިސް ވޯލްޑް ރެކޯޑްސް މި މީހާއަށް ގާއިމް ކުރެވިފައިވަނީ 10 ސެޕްޓެމްބަރު 2021 އަށް މީނާގެ އުމުރުން 112 އަހަރާއި 211 ދުވަސް ފުރިފައިވާތީ އެވެ.\nގިނިސް ވޯލްޑް ރެކޯޑްސް ބުނާ ގޮތުގައި ސަޓުރުނީނޯ އުފަންވީ ސްޕޭނުގެ ޕުއެންޓޭ ކާސްތްރޯގައި 11 ފެބްރުއަރީ 1909 ގައެވެ. ނަމަވެސް ސަޓުރުނީނޯ އޭނާގެ އުފަން ދުވަސް ފާހަގަ ކުރަނީ 8 ފެބްރުއަރީގަ އެވެ.\nއުމުރު ދިގުވުމުގެ ސިއްރަކީ ކޮބައިތޯ ސުވާލުކުރުމުން 112 އަހަރުގެ މުނި ކާފަ ބުނީ މަޑުމައިތިރި ދިރިއުޅުމެއް އުޅޭތީ ކަމަށެވެ.\nއިސްކޮޅުގައި 4.92 ފޫޓު ހުންނަ މި ކާފަ ބުނި ގޮތުގައި 1936ގައި ސްޕޭނުގައި ކުރި އަހުލީ ހަނގުރާމައިގައި އޭނާއަށް ބައިވެރި ނުވެ ސަލާމަތް ވެވުނީ އިސްކޮޅުން ކުރުކަމުންނެވެ. އޭރުވެސް އޭނާގެ އަންހެނުންނާއި އޭނާ ދިރިއުޅެނީ ވަރަށް ހަމަހިމޭން ދިރިއުޅުމެއް ކަމަށާއި އޭރުވެސް އޭނާ އަކީ ފައިވާން ހަދާ މީހެއް ކަމަށް ވެސް ސަޓުރުނީނޯ ބުންޏެވެ.\nއުމުރުން މިހާ ގިނަ ދުވަސް ވެފައި ވިޔަސް ސަޓުރުނީނޯއަކީ ވަރަށް ބޮޑު ފުޓުބޯޅަ ފޭނެކެވެ. ކުރިން ވަރަށް ގަދަޔަށް ފުޓުބޯޅަ ކުޅެ އުޅުނު ކަމަށާއި އޭނާގެ އަމިއްލަ ފުޓުބޯޅަ ޓިމެއް ވެސް އޮތް ކަމަށް ސަޓުރުނީނޯ ބުންޏެވެ.\nސަޓުރުނީނޯ އާއި އޭނާގެ އަންހެނުން އެންޓޮނީނާ ބަރިއޯ ގުޓިރޭޒް އަށް ހަތް އަންހެން ދަރިންނާއި ފިރިހެން ދަރިއަކު ލިބިފައި ވެއެވެ. ނަމަވެސް ފިރިހެން ދަރިފުޅު ވަރަށް ޅަފަތުގައި ވަނީ މަރުވެފަ އެވެ. މިހާރު އޭނާ ބަލަހައްޓަނީ އަންހެން ދަރިއަކާއި އެ ދަރީގެ ފިރިމީހާ އެވެ.\nސަޓުޜުނީނޯގެ އާއިލާގައި މިހާރު ކާފަ ކުދިންގެ 14 ކުދިން އެބަތިއްބެވެ. އަދި މުނިކާފަ ކުދިންގެ 22 ކުދިން އެބަތިއްބެވެ.\nފާއިތުވީ 18 މަސް ދުވަހު ސަޓުރުނީނޯ އުޅުނީ ވަރަށް ހިތްދަތިކޮށެވެ. ސަބަބަކީ ކޮވިޑް-19ގެ ސަބަބުން އާއިލާ އާ ބައްދަލު ނުކުރެވޭތީ އެވެ. ނަމަވެސް އޭނާގެ އުފަން ދުވަސް ކުލަގަދަކޮށް ފާހަގަކުރުމަށް އާއިލާގެ އެންމެން ދާދިފަހުން އޭނާ ކައިރިއަށް އައެވެ.


Japan meehakah coronavirus jehijje – Iru\nޖަޕާނުގެ މީހަކަށް ކަރޯނާ ވައިރަސް ޖެހިއްޖެ\nޗައިނާއިން މިހާރު ފެނިފައިވާ އާ ކޮރޯނާ ވައިރަސް ޖަޕާނު މީހަކަށް ޖެހިފައިވާކަމަށް ޖަޕާނުގެ ހެލްތު މިނިސްްޓްރީން ކަށަވަރުކޮށްދީފި އެވެ.\nއުމުރުން 30 ގެ އަހަރުތައް ގުނަމުންދާ މިމީހަކީ ޓޯކިޔޯގެ ކަނަގަވާ ސަރަޙައްދަށް ނިސްބަތްވާ މީހެއްކަމަށް އެޤައުުމުން ބުނެއެވެ. މިމީހާ ވަނީ ދާދިފަހުން ޗައިނާގެ ވުހާން އަށް ދަތުރުކޮށްފައެވެ. ވުހާން ސިޓީގައި މިހާރު އަންނަނީ ނިޔުމޯނިއާ ވަރަށް ބާރަށް ފެތުރެމުންނެވެ.\nޖަޕާނުގެ މިމީހާ ވަނީ ޗައިނާއިން އައުމަށްފަހު ހުން އަންނާތީ ހޮސްޕިޓަލުގައި އެޑްމިޓްކޮށްފައި ކަމަށާއި އަދި ބުދަދުވަހު އޭނާގެ ޙާލަތު ރަނގަޅުވުމުން ދޫކޮށްލާފައިވާކަމަށް ޖަޕާނުގެ ހެލްތު މިނިސްޓްރީން ނެރުނު ބަޔާނެއްގައި ބުނެފައިވެއެވެ.\nދުނިޔޭގެ ޞިއްޙަތު ޖަމްޢިއްޔާއިންވަނީ މި އާ ވައިރަސް ފެތުރިގެން ހިނގައިދާނެ ކަމުގެ އިންޒާރު މީގެކުރިން ދީފައެވެ.\nހޯމަ ދުވަހު ޗައިނާގެ އަންހެނަކު ތައިލެންޑުގައި ކަރަންޓީނު ކޮއްފައިވާއިރު އޭޝިޔާ ޞަރަޙައްދުގެ ޤައުމުތަކުން އަންނަނީ އެއަރޕޯޓްތައްވެސް މޮނީޓަރ ކުރަން ތައްޔާރުވަމުންނެވެ.\nބުދަ ދުވަހު އެމެރިކާގެ ސްޓޭޓް ޑިޕާޓްމަންޓުން ވަނީ ވުހާން ސިޓީއަށް ދަތުރުކުރުމަށް ހެލްތު އެލަރޓް ނެރެފަ އެވެ. ހޮނިހިރު ދުވަހު ޗައިނާގައި ވަނީ 61 އަހަރުގެ ފިރިހެނަކު ނިޔުމޯނިއާ ޖެހިގެން މަރުވެފައެވެ. މިއީ ކޮރޯނާ ވައިރަސް ޖެހުމުގެ އަލާމާތެކެވެ.\nއިސްލާމީ މަރުކަޒުގެ ގުއްބާއި މުންނާރު މަރާމާތުކުރުމުގެ މަސައްކަތް ފަށަނީ\nޗައިނާއިން މިހާތަނަށް އައިއިރު 41 މީހަކަށް ނިޔުމޯނިއާ ޖެހިފައިވާކަން ވަނީ ކަށަވަރުވެފައެވެ. އަދި ލެބްރިޕޯޓް ޓެސްޓްތައް ދައްކާގޮތުން މިއީ އާ ކޮރޯނާ ވައިރަސްގެ ސަބަބުން ޖެހެމުންދާ ބައްޔެކެވެ. މި ވައިރަސް އިން އަރިދަފުސް ރޯގާއިން ފެށިގެން ސަރސް ބަލި ޖެހުމަށް މަގުފަހިކޮށްދެ އެވެ.\n2002 ވަނަ އަހަރު ދެކުނު ޗައިނާއިން ފެނުނު ސަރސް ރޯގާ 37 ޤައުމެއްގެ 8،000 މީހުންނަށް ޖެހުނު އިރު އެ ބަލީގައި 800 މީހުން ވަނީ މަރުވެފައެވެ.


Moosun goas, baeh rahthakah udha erun ekasheegenvey: MET\nމޫސުން ގޯސް، ބައެއް ރަށްތަކަށް އުދަ އެރުން އެކަށީގެންވޭ: މެޓް\nކުރިއަށް އޮތް ދެ ދުވަހު ރާާއްޖޭގެ އެކިކަންކޮޅުތަކަށް ވިއްސާރަ ކުރާނެ ކަމަށާއި ދިޔަވަރު ބޮޑުވާ ވަގުތު ބައެއް ރަށްތަކަށް އުދަ އެރުމަކީ އެކަށީގެންވާ ކަމެއް ކަމަށް މޫސުމާ ބެހޭ ގައުމީ އިދާރާ، މެޓް އޮފީހުން މިއަދު ބުނެފި އެވެ.\nމެޓް އޮފީހުގެ މީޓިއޮރޮލޮޖިސްޓް އަހުމަދު ރަޝީދު ވިދާޅުވީ ރާއްޖެއަށް މިހާރު ކުރަމުންދާ ވިއްސާރައަކީ ހުޅަނގު މޫސުމުގެ ވިއްސާރަ ކަމަށެވެ. އެ ގޮތުން ކުރިއަށް އޮތް ދެ ދުވަހު ރާއްޖޭގެ ބޮޑު ބަޔަކަށް ވިއްސާރަ ކުރާނެ ކަމަށް ލަފާ ކުރެވޭ ކަމަށް އޭނާ ވިދާޅުވި އެވެ.\n"ކުރިއަށް އޮތް ދެ ދުވަހު ރާއްޖޭގެ ބޮޑު ބަޔަކަށް ވިއްސާރަ ކުރާނެ ކަމަށް ލަފާ ކުރެވޭ، މޫސުން އެހާ ސާފެއް ނޫން. ބައެއް ރަށްތަކަށް ބޯކޮށް ވާރޭ ވެހުން އެކަށީގެންވޭ." އަހުމަދު ވިދާޅުވި އެވެ.\nދެކުނުގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށް މެޓް އޮފީހުން ލަފާ ކުރެ އެވެ. އެހެން ހިސާބުތަކަށް ލަފާ ކުރެވެނީ ކަނޑުތައް ގަދަވާނެ ކަމަށެވެ. މީގެ އިތުރުން ދިޔަވަރު ބޮޑުވާާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް މެޓް އޮފީހުން ބުންޏެވެ.\nމެޓް އޮފީހުން ލަފާ ކުރާ ގޮތުގައި ދެކުނުގެ އަތޮޅުތަކަށް ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ އެވެ. އެހެން ހިސާބުތަކަށް ހުޅަނގާއި ހުޅަނގު އުތުރުން ގަޑިއަކު 13 މޭލާއި 23 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ލަފާ ކުރެ އެވެ.. ވިލާގަނޑުގައި ގަޑިއަކު ގާތްގަނޑަކަށް 45 މޭލަށް ވައިގަދަވުން އެކަށީގެންވާ ކަމަށް މެޓް އޮފީހުން ބުންޏެވެ.\nރާއްޖެއަށް މޫސުން ގޯސްވެ މިހާރު ކުރަމުންދާ ވިއްސާރާގައި ބޮޑު ބަޔަކަށް ވިއްސާރަކޮށް، ވައި ގަދަވާނެ ކަމަށާއި ކަނޑުތައް ގަދަވާނެ ކަމަށް ލަފާކުރެވޭތީ މޫސުމަށް ސަމާލުވާން މެޓް އޮފީހުން ވަނީ އިލްތިމާސްކޮށްފަ އެވެ.\nމޫސުން ގޯސްވެ ރާއްޖެއަށް ކުރަމުންދާ ވިއްސާރާއިގައި ފެން ބޮނޑުވި ރަށްރަށަށް އިތުރަށް ވާރޭ ވެހިދާނެ ކަމަށް ލަފާ ކުރެވޭތީ އެފަދަ ރަށްރަށުގެ ގޭގެއަށް ފެން ނުވަންނާނެ ގޮތަށް ވެލި ބަސްތާ ޖެހުމުގެ މަސައްކަތް ނޭޝަނަލް ޑިޒާސްޓާ މެނޭޖްމެންޓް އޮތޯރިޓީއިން ދަނީ ކުރަމުންނެވެ.


އެމްއެންޑީއެފް އިން ގދ.ފަރެސްމާތޮޑާގައި ހިންގި ފަތަން ދަސްކޮށްދޭ ޕްރޮގްރާމު ކާމިޔާބު ކަމާއެކު ނިންމާލައިފި\n09 މެއި 2018 08:54\nއެމްއެންޑީއެފް ސަދަން އޭރިއާއިން ގދ.ފަރެސްމާތޮޑާގައި ހިންގި ފަތަން ދަސްކޮށްދޭ ޕްރޮގްރާމު ކާމިޔާބުކަމާއެކު ނިންމާލައިފިއެވެ.\nމި ޕްރޮގްރާމް ނިންމުމުގެ ގޮތުން ގދ.ފަރެސްމާތޮޑާގެ ހުވަދޫ ސްކޫލުގައި އިއްޔެ ބޭއްވި ރަސްމިއްޔާތު ޝަރަފުވެރިކޮށްދެއްވައި، ބައިވެރިންނަށް ސެޓްފިކެޓް ހަވާލުކޮށްދެއްވީ އެމްއެންޑީއެފް ސަދަން އޭރިއާ ކޮމާންޑަރ ކާނަލް ޢަބްދުﷲ އިބްރާހީމްއެވެ.\nމިދިޔަ މަހު2ން 27 އަށް ގދ.ފަރެސްމާތޮޑާގެ ހުވަދޫ ސްކޫލުގައި ކިޔަވަމުންދާ ދަރިވަރުންނާއި ޓީޗަރުންގެ އިތުރުން ބެލެނިވެރިންނަށް އަމާޒުކޮށްގެން ހިންގި މި ޕްރޮގްރާމުގައި، 150 ފަރާތަކުން ބައިވެރިވެ ޕްރޮގްރާމް ފުރިހަމަކޮށްފައިވެއެވެ. މިގޮތުން މި ޕްރޮގްރާމްގައި، ފެތުމުގެ އަސާސީ ހުނަރުތައް ދަސްކޮށްދިނުމަށް ހަމަޖެހިފައިވާއިރު، ކިކް ޖަހާނެ ގޮތާއި ފްލޯޓް ކުރާނެ ގޮތާއި މޫދުގައި އުޅޭއިރު ސަމާލުކަން ދޭންވީ ކަންކަން ވަނީ ދަސްކޮށްދެވިފައެވެ.\nމި ޕްރޮގްރާމް ނިންމުމުގެ ގޮތުން ބޭއްވި ރަސްމިއްޔާތުގައި އެމްއެންޑީއެފް ސަދަން އޭރިއާ ހެޑްކްއޯޓަރޒްގައި މަސައްކަތްކުރައްވާ އޮފިސަރުންނާއި އެހެނިހެން ރޭންކުތަކުގެ ސިފައިންގެ އިތުރުން ހުވަދޫ ސްކޫލުގެ އިސް ބޭފުޅުން ބައިވެރިވެފައިވެއެވެ.


Ras Online - މީދޫގެ3ކައުންސިލަރުން މުސާރަ ނުލިބޭ ގޮތަށް ސަސްޕެންޑްކޮށްފި\nދ. މީދޫގެ3ކައުންސިލަރުން މުސާރަ ނުލިބޭ ގޮތަށް ސަސްޕެންޑްކޮށްފިއެވެ.\nލޯކަލް ގަވަމަންޓް އޮތޯރިޓީ، އެލްޖީއޭއިން މީދޫ3ކައުންސިލަރުން3މަސް ދުވަހަށް ސަސްޕެންޑްކޮށްފައިވަނީ މުސާރަ ނުލިބޭގޮތަށެވެ. އަދި އެމްޑީޕީއަށް ނިސްބަތްވާ މި ކައުންސިލަރުން ސަސްޕެންޑްކުރީ އެލްޖީއޭއަށް ހުށައެޅި ޝަކުވާތަކެއް ބެލުމަށްފަހުކަމަށް އެއޮތޯރިޓީން ބުނެއެވެ.\nމީދޫ ކައުންސިލުން ސަސްޕެންޑްކޮށްފައިވަނީ އެ ކައުންސިލްގެ ރައީސް އިޔާސް އިސްމާއިލް ލަތީފް އާއި ނައިބު ރައީސް ޝުރައިފް އިބްރާހިމް ރަޝީދުގެ އިތުރުން މެންބަރު މުހައްމަދު ތައުފީގެވެ. އެ ކައުންސިލަރުން ސަސްޕެންޑް ކުރުމާއި ގުޅިގެން މިހާރު ކައުންސިލް އިދާރާގެ ހިންގުން ހަވާލުކޮށްފައިވަނީ ކައުންސިލްގެ ސެކްރެޓަރީ ޖެނެރަލްއާ ކަމަށްވެސް މައުލޫމާތު ލިބިއެވެ.\nމީދޫ ކައުންސިލަރުންނާ ގުޅޭގޮތުން ހުށަހެޅިފައިވާ ޝަކުވާތަކުގެ ތެރޭގައި، މަސްއޫލިއްޔަތާއި ވާޖިބު އެކަށީގެންވާ ގޮތަކަށް އަދާނުކުރުމާއި، ވާޖިބު އަދާކުރުމުގައި އިހުމާލުވުމާއި ކައުންސިލްގެ ބާރުތަކާއި ވަސީލަތްތަކުގެ ބޭނުން ނަހަމަގޮތުގައި ހިފުމާއި، ކައުންސިލަރުންގެ ސުލޫކީ މިންގަނޑާ ހިލާފަށް ކައުންސިލަރުންގެ އަމަލުތައް ބެހެއްޓުން ހިމެނެއެވެ.


Indiain rajje'ah ethere kura kaaduge baavaithakuge quota dhah kurinamaves eyge asaru rajjeyege iqthisaadhah nukuraane - STO Indiain rajje'ah ethere kura kaaduge baavaithakuge quota dhah kurinamaves eyge asaru rajjeyege iqthisaadhah nukuraane - STO\nއިންޑިއާ އިން ރާއްޖެ އެތެރެކުރާ ކާޑުގެ ކޯޓާ ދަށްކުރިނަމަވެސް އޭގެ ނޭދެވޭ އަސަރެއް ނުކުރާނެ - އެސްޓީއޯ\nކާޑުގެ ބާވަތްތައް ހެޔޮއަގުގައި ފޯރުކޮށްދިނުމަށް އެސްޓީއޯއިން ކުރައްވަމުންގެންދަވާ މަސައްކަތާބެހޭ މަޢުލޫމާތު ދެއްވަނީ - ފޮޓޯ: ޕީއެސްއެމް\nއެސްޓީއޯގެ ކާޑު ގުދަނުގައި ހުރި ފުށް ބަސްތާތަކެއް- ފައިލް ފޮޓޯ: ޕީއެސްއެމް\nއިންޑިއާއިން ދިވެހި ރާއްޖެއަށް އެތެރެކުރާ ކާޑާއި، ޒަރޫރީ ކާބޯތަކެތީގެ ބާވަތްތައް އެތެރެކުރާ ކޯޓާ ދަށްކުރި ނަމަވެސް އެކަމުގެ ނޭދެވޭ އަސަރުނުކުރާނެކަމަށް ސްޓޭޓް ޓްރޭޑް އޯގަނައިޒޭޝަން (އެސް.ޓީ.އޯ) އިން ބުނެފިއެވެ.\nއެސް.ޓީ.އޯ އިން މިހެން ބުނެފައިމިވަނީ، ކާޑުގެ ބާވަތްތަކުގެ އިތުރުން ދިވެހި ރާއްޖެއަށް އިންޑިއާ އިން އިމްޕޯރޓުކުރާ ޒަރޫރީ ކާބޯތަކެތި ކަމުގައިވާ އަލުވި، ފިޔާ ބިސް އަދި މުގުގެ ބާވަތްތަކުގެ ޢަދަދު ވަރަށް ބޮޑުތަން މަދުކޮށްފައިވާކަމަށް ބުނެ، މިމަހުގެ 20 ވަނަ ދުވަހު އިންޑިއާގެ ޑިރެކްޓޮރޭޓް އޮފް ފޮރިން ޓްރޭޑްގެ ވެސްބައިޓުގައި ނޯޓިސްދީފައިވަނިކޮށްނެވެ.\nއެސް.ޓީ.އޯގެ މެނޭޖިންގް ޑިރެކްޓަރ އަޙްމަދު ޝަހީރު ވިދާޅުވީ، ދިވެހި ރާއްޖެއަށް ކާޑުގެ ބާވަތްތައް އެތެރެ ކުރަނީ ހަމައެކަނި އިންޑިއާއިން ނޫންކަމަށާއި، އިންޑިއާއިން ކޯޓާއަށް ގެނައި ބަދަލާއި ގުޅިގެން އެކަމުގެ ނޭދެވޭ އަސަރު ނުކުރާނެކަމަށެވެ. އަދި ރާއްޖެއަށް ކާޑުގެ ބާވަތައް ލިބުމުގައި ދަތިކަމެއް ކުރިމަތިނުވާނެކަމަށާއި އެ ބާވަތްތަކަކީ ސަރުކާރުން ސަބްސިޑައިޒް ކޮށްފައިވާ ބާވަތްތަކެއްކަމުން، ތަކެތީގެ އަގުތައް އުފުލިގެން ނުދާނެކަމުގެ ޔަޤީންކަންވެސް އެސްޓީއޯގެ މެނޭޖިންގް ޑިރެކްޓަރ ވަނީ ދެއްވާފައެވެ.\nއިންޑިއާ އިން ގިނަ ޤައުމުތަކަކާއި އެކު ވިޔަފާރީގެ ގުޅުން ޤާއިމްކޮށްފައިވާ އިރު، ސަޕްލައި މަދުވުމުގެ ސަބަބުންނާއި، އެ ނޫންވެސް ތަފާތު އެކި ޙާލަތްތަކުގައި މީގެކުރިން މިފަދަ ބަދަލުތައް ކޯޓާއަށް ގެންނަމުންދާކަން ފާހަގަކުރެއެވެ.\nއިންޑިއާ ސަރުކާރުން ރާއްޖެއަށް ދެމުން އައި ކޯޓާއަށް ގެނައި ބަދަލަށްފަހު ބުނެފައިވަނީ، ދެޤައުމުގެ ދެމެދުގައި ވެފައިވާ ވިޔަފާރީގެ މުޢާހަދާ އާއި އިންޑިއާއާއި ޚިލާފުވެފައިނުވާނެކަމަށެވެ. އަދި ކޯޓާއަށް ބަދަލުގެންނަން ޖެހުނީ، އިންޑިއާގެ އުފެއްދުންތެރިކަމާއި ، އަދި އެތެރޭގެ ވިޔަފާރީގެ ތަފާސްހިސާބުތަކަށް ބެލުމަށްފަހު މިފަދަ ބަދަލެއް ގެންނަން ޖެހޭ ކަމަށް އެޤައުމުގެ ކަމާބެހޭ މަސްއޫލުވެރިންނަށް ފެންނާތީކަމަށެވެ. އަދި ކޯޓާއަށް މިގެނައި މިބަދަލާއިއެކުވެސް ދިވެހި ވިޔަފާރިވެރިންނަށް މިކަމުގައި ލުއި ފަސޭހަ ގޮތްތަކެއް ހޯދައިދިނުމުގެ ވިސްނުން އިންޑިއާއިން ގެންގުޅޭ ކަމަށްވެސް އިންޑިއާ ސަރުކާރާއި ޙަވާލާދީ އެޤައުމުގެ މީޑީއާތަކުގައި ރިޕޯޓުކޮށްފައިވެއެވެ.\nއިންޑިއާއިން މިދިޔަ އަހަރު 59442.17 މެޓްރިކް ޓަނުގެ ފުށާއި، 11706.30 މެޓްރިކް ޓަނުގެ ހަކުރު ދިވެހި ރާއްޖެއަށް އެކްސްޕޯޓު ކުރުމަށް ކަނޑައަޅާފައިވާއިރު، މިއަހަރަށް ކަނޑައަޅާފައިވަނީ 946.21 މެޓްރިކް ޓަނުގެ ފުށާއި، 338.47 މެޓްރިކް ޓަނުގެ ހަކުރުކަން ފާހަގަ ކޮށްލެވެއެވެ.\nމީގެ އިތުރުން ފިޔާ ބިސް އަދި މުގުގެ ބާވަތްތަކުންވެސް މިދިޔަ އަހަރާއި އަޅާބަލާއިރު ދެ ބައިކޮޅު އެއްބައި، އަދި ބައެއް ބާވަތުން އެއަށް ވުރެވެސް ބޮޑު ޢަދަދެއް 2018 ވަނަ އަހަރާއި 2019 ވަނަ އަހަރަށް ކަނޑައަޅާފައިވާ ކޯޓާއިން ވަނީ މަދުކޮށްފައެވެ.


Romania aa evvaruve Switzerlandah ithuru inthizaareh | Mihaaru\nސްވިޒަލެންޑުގެ ގްރޭނިޓް ޒާކާ (ވ) އަތުން ރުމޭނިއާގެ ގަބްރިއެލް ޓޯޖޭ (މ) ބޯޅަ ހޯދަން މަސައްކަތް ކުރަނީ.-- ފޮޓޯ: އޭއެފްޕީ\nރުމޭނިއާއާ އެއްވަރުވެ ސްވިޒަލެންޑަށް އިތުރު އިންތިޒާރެއް\n16 ޖޫން 2016 - 00:35\nޕެރިސް (ޖޫން 15) - ރުމޭނިއާއާ 1-1 އިން އެއްވަރުވެ ޔޫރޯ ފުޓްބޯޅަ މުބާރާތުގެ ދެ ވަނަ ބުރުގެ ޖާގައެއް ހޯދަން ސްވިޒަލެންޑުން އިތުރު އިންތިޒާރެއް ކުރަން ޖެހިއްޖެ އެވެ.\nމިރޭގެ މެޗުން ލިބުނު ޕޮއިންޓާ އެކު ރުމޭނިއާ ވަނީ ޕޮއިންޓް ޓޭބަލްގެ އެއް ވަނަ އަށް ޖެހިލައިފަ އެވެ. އެއީ ދެ މެޗުން ހަތަރު ޕޮއިންޓާ އެކު އެވެ. ސްވިޒަލެންޑާއި ފްރާންސަށް ލިބިފައިވަނީ ތިން ޕޮއިންޓެވެ. ފްރާންސް މިރޭ އަލްބޭނިއާ އަތުން މޮޅުވެއްޖެނަމަ ދެ ވަނަ ބުރުގެ ޖާގައެއް ޔަގީންވާނެ އެވެ. އަލްބޭނިއާ ވަނީ ފުރަތަމަ މެޗުން ސްވިޒަލެންޑު އަތުން ބަލިވެފަ އެވެ.\nމިރޭގެ މެޗަކީ 1994 ވަނަ އަހަރުގެ ވޯލްޑް ކަޕަށް ފަހު ބޮޑު މުބާރާތެއްގެ ރުމޭނިއާ އާއި ސްވިޒަލެންޑު ބައްދަލުކުރި ފުރަތަމަ ފަހަރެވެ. މިރޭގެ މެޗާ އެކު މި ދެ ޓީމު މިހާތަނަށް ކުޅުނު 13 މެޗުން ތިން މެޗު ނިމިފައިވަނީ އެއްވަރުވެގެންނެވެ.\nމެޗު ފަށައިގެން ސްވިޒަލެންޑުން ރަނގަޅު ކުޅުމެއް ދެއްކި އެވެ. މެޗުގެ ހަ ވަނަ މިނިޓްގައި ސްވިޒެލެންޑުގެ ފޯވާޑް ހަރިސް ސެފެރޯވިޗް ޖެހި ބޯޅަ ދިޔައީ ދަނޑި ކައިިރިން ބޭރުންނެވެ.\nސްވިޒަލެންޑުން ފުރަތަމަ ހަމަލާ އުފެއްދި ނަމަވެސް ރުމޭނިއާ ވަނީ ކުޅުން ރަނގަޅުކޮށް މެޗުގެ ތެރެއަށް އެނބުރި އައިސްފަ އެވެ. އެ ޓީމުން ލީޑުނެގީ މެޗުގެ 18 ވަނަ މިނިޓްގައި ބޮގްޑަން ސްޓަންޗޫގެ ޕެނަލްޓީންނެވެ. މި ޕެނަލްޓީ ލިބުނީ ސްވިޒަލެންޑު ކެޕްޓަން ސްޓެފަން ލިޗްސްޓައިނާ އެޓީމުގެ އޭރިއާ ތެރެއިން ރުމޭނިއާގެ އަލެކްސް ޗިޕްޗޫ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nމިއީ މި މުބާރާތުގައި ސްޓްންޗޫ ޖެހި ދެ ވަނަ ޕެނަލްޓީ އެވެ. އޭނާ ވަނީ ފްރާންސް ކޮޅަށް ވެސް ފުރަތަމަ މެޗުގައި ލިބުނު ޕެނަލްޓީ ވައްދާލައިފަ އެވެ. މި ލަނޑާ އެކު ސްޓަންޗޫ ވެފައިވަނީ 2000 ވަނަ އަަހަރަށް ފަހު ޔޫރޯ ފުޓްބޯޅަ މުބާރާތެއްގައި ދެ ޕެނަލްޓީ ކާމިޔާބުކުރި ފުރަތަމަ ކުޅުންތެރިއާ އަށެވެ. އެ ފަހަރު ދެ ޕެނަލްޓީ ޖެހީ ސްޕެއިނުގެ ގައިޒްކަ މެންޑިއޭޓާ އެވެ.\nރުމޭނިއާ އިން ލީޑު ނެގިތާ ތިން މިނިޓް ފަހުން ސްވިޒަލެންޑުގެ ޑިފެންޑަރު ފަބިއަން ޝެއާ ވަނީ ނުރައްކާތެރި ހަމަލާއެއް ފޮނުވާލައިފަ އެވެ. އޭރިއާ ބޭރުން ޝެއާ ފޮނުވާލި ހަމަލާ ރުމޭނިއާ ކީޕަރު ސިޕްރިއަން ޓަޓަރުސަނޫ ވަނީ މަތަކޮށްފަ އެވެ.\nރޫމޭނިއާ ކޮޅަށް ލަނޑު ޖެހުމަށް ފަހު ސްވިޒަލެންޑުގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\nލީޑުފުޅާކުރަން ސްވިޒަލެންޑްގެ އޭރިއާ ތެެރެއިން ރުމޭނިއާގެ ޑިފެންޑަރު ކްރިސްޓިއަން ސަޕުނާރޫ އަށް ލިބުނު ބޯޅަ އޭނާ ފޮނުވާލި ނަމަވެސް ދިޔައީ ބޭރުންނެވެ.\nހާފް ނިމުމުގެ ކުރިން ނަތީޖާ ހަމަހަމަކުރަން ސްވިޒަލެންޑުން އެންމެ ހުސް ފުރުސަތެއް ލިބުނީ ބްލެރިމް ޖެމައިލީ އަށެވެ. އަރިމަތިން ލިޗްސްޓައިނާ ނަގައިދިން ހުރަހަކުން އޭރިއާ ތެރޭގައި ހުސްކޮށް ހުރެ ޖެމައިލީ ފޮނުވާލި ބޯޅަ ދިޔައީ ދަނޑިކައިރިން ބޭރުންނެވެ.\nދެ ވަނަ ހާފް ފެށިގެން ރުމޭނިއާ އިން ރަނގަޅު ކުޅުމެއް ދެއްކި އެވެ. މެޗުގެ 52 ވަނަ މިނިޓްގައި އެ ޓީމުން އުފެއްދި އެޓޭކެއްގައި ސްވިޒަލެންޑުގެ ޑިފެންޑަރު ޔޯހަން ޖޯރޫ ފައިގައި ޖެހިފައި ބައިކޮޅަށް ވަންނަން ދިޔަ ބޯޅަ އެ ޓީމުގެ ކީޕަރު ޔަން ސޯމާ ވަނީ މަތަކޮށްފަ އެވެ.\nސްވިޒަލެންޑުން މެޗުގެ ނަތީޖާ ހަމަހަމަކުރީ 57 ވަނަ މިނިޓްގައި އަޑްމިރް މެހްމެދީ ޖެހި ލަނޑުންނެވެ. ރުމޭނިއާ އޭރިއާ ތެރެއިން މެހްމެދީ އަށް ލިބުނު ބޯޅަ އޭނާ ވަނީ ގޯލުގެ މަތީ ކަނަށް އަމާޒުކޮށްލައިފަ އެވެ.\nދެ ޓީމުގެ ފަރާތުން މެޗުގެ ފަހު 30 މިނިޓް ތެރޭގައި ފެނުނީ ހަމަހަމަ ކުޅުމެކެވެ. ދެ ޓީމަށް ވެސް ލަނޑު ޖަހަން މާ ރަނގަޅު ފުރުސަތުތަކެއް ތަނަވަސްކުރެވޭ ގޮތެއްނުވި އެވެ.


Kudakujjakah jinsee goanaakuri kamah thuhumathu kurevey meehaku shareeaiy nimendhen bandhah | Mihaaru\nކުޑަކުއްޖަކަށް ޖިންސީ ގޯނާކުރި ކަމަށް ތުހުމަތު ކުރެވޭ އެހެން މީހަކު ވެސް ޝަރީއަތް ނިމެންދެން ބަންދަށް\n19 ޖުލައި 2020 - 11:55\nލ. މުންޑޫ އަންނާރުމާގޭ، އަހުމަދު ނިޝާން 26، މިދިޔަ ބުދަ ދުވަހު ހައްޔަރުކުރީ އުމުރުން 14 އަހަރުގެ އަންހެން ކުއްޖަކަށް ޖިންސީ ގޯނާކުރި ކަމުގެ ތުހުމަތުގައި ކަމަށް ފުލުހުން ބުންޏެވެ. އޭނާ ހައްޔަރުކޮށްފައި ވަނީ ތުހުމަތުކުރެވޭ މައްސަލައިގެ ހާދިސާ ހިނގި ތަނުންނެވެ.\nނިޝާން ހައްޔަރުކޮށް، އޭނާގެ ބަންދާ މެދު ގޮތެއް ނިންމަން މިދިޔަ ބުރާސްފަތި ދުވަހު ކްރިމިނަލް ކޯޓަށް ހާޒިރުކުރުމުން، މައްސަލައިގެ ޝަރީއަތް ނިމެންދެން ބަންދުގައި ބަހައްޓަން އެ ކޯޓުން އަމުރުކޮށްފައިވާ ކަމަށް ފުލުހުން ބުނެ އެވެ.\nފުލުހުން ބުނީ، ކޯޓުން އެ ނިންމުން ނިންމާފައި ވަނީ ނިޝާންގެ މައްޗަށް ތުހުމަތު ކުރެވެނީ ކުޑަކުއްޖަކަށް ޖިންސީ ގޯނާކުރި ކަމުގެ މައްސަލައެއްގައި ކަމަށް ވާތީ، އޭނާ ދޫކޮށްލައިފި ނަމަ މުޖުތަމައުގެ ސަލާމަތަށް ނުރައްކާވެދާނެ ކަމަށް ބަލާފައި ކަމަށެވެ.\nފުލުހުން ބުނިގޮތުގައި، މި މައްސަލައިގެ ތަހުގީގު ވީ އެންމެ އަވަހަކަށް ނިންމައި ދައުވާކުރަން ފޮނުވުމުގެ މަސައްކަތް ފުލުހުން ކުރަމުން އަންނަ ކަމަށެވެ.\nމިދިޔަ ދުވަސްތަކުގައި ކުޑަކުދިންނަށް ޖިންސީ ގޯނާކުރުމާއި މި ނޫން ވެސް ޖިންސީ ގޯނާގެ ގިނަ މައްސަަތަކެއް ވަނީ ފެންމަތި ވެފަ އެވެ. މިފަދަ މައްސަލައެއްގައި އިއްޔެ ވެސް ވަނީ، ޝަރީއަތް ނިމެންދެން މީހަކު ބަންދުގައި ބަހައްޓަން ހުޅުމާލޭގެ ކޯޓުން އަމުރުކޮށްފަ އެވެ.\nކުޑަކުދިންނަށް ބިރުދައްކައި ބްލެކްމެއިލްކޮށްގެން ޖިންސީ ގޯނާ ކުރާ މައްސަލަތަކާއި އިންޓަނެޓްގެ ޒަރީއާ އިން ކުޑަކުދިން ގްރޫމް ކޮށްގެން ޖިންސީ ގޯނާކުރާ މައްސަލަތައް އިތުރުވަމުން ދާތީ މައިންބަފައިންނާއި ބެލެނިވެރިން މިކަމަށް ސަމާލުވުމަށް ފުލުހުން އިލްތިމާސް ކުރެ އެވެ. މި ފަހަކަށް އައިސް ޖިންސީ އަނިޔާގެ މައްސަލަތައް ރިޕޯޓްކޮށް، އެ ވާހަކަތައް އާންމުންގެ ތެރޭގައި ދައްކާ މިންވަރު ވަނީ އިތުރުވެފަ އެވެ. އަންހެނުންނާއި ކުޑަކުދިންނަށް ކުރާ އަނިޔާއާ ދެކޮޅަށް އަޑުއުފުލުންތައް ވެސް އަންނަނީ ބާއްވަމުންނެވެ.\nފުލުހުން ކުޑަކުދިން ޖިންސީ އަނިޔާ ކުދިންނަށް ޖިންސީ ގޯނާކުރުން ޖެންޑާ މިނިސްޓްރީ ޖިންސީ ގޯނާކުރުން


Hamalaagai zahamvi meehaaah gender in 9,000 Rufiyaa dheefi\nބޮމުގެ ހަމަލާގައި ޒަހަމްވި މީހާއަށް 9،000 ރުފިޔާ ދީފި\nބޮމުގެ ހަމަލާގައި ޒަހަމްވި އާދަމް. އާދަމްއަށް ޖެންޑާއިން މިހާރު ވަނީ އެހީތެރިކަން ފޯރުކޮށްދީފައި---\nމިދިޔަ މަހުގެ ހަވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާގައި ޒަހަމްވި އާންމުންގެ މީހާއަށް އެންސްޕާއިން އެހީތެރިވެ ދީފި އެވެ.\nރައީސް ނަޝީދުގެ ގެކޮޅު ގ. ކެނެރީގެއިން ނުކުމެ ވަޑައިގެން ކާރުކޮޅަށް އަރާވަޑައިގަންނަވަން އުޅުއްވަނިކޮށް މާލޭގެ ނީލޯފަރުމަގާއި މަޖީދީ މަގު ކަންމަތީގައި ޕާކްކޮށްފައި އޮތް ސައިކަލެއްގައި ހަރުކޮށްފައި އޮތް އައިއީޑީއެއް ގޮއްވާލައިގެން ދިން ހަމަލާގައި ރައީސް ނަޝީދާއެކު އެމަނިކުފާނުގެ ތިން ބޮޑީގާޑުންނާއި އަދި އާންމުންގެ ދެ މީހަކު ޒަހަމްވި އެވެ.\nއޭގެ ތެރޭގައި ހދ. ވައިކަރަދޫ ހދ. ވައިކަރަދޫ، އާދަމް އުމަރު 41، ހިމެނެ އެވެ.\nއަވަސް އާދަމް ބުނީ ހަމަލާގައި ފައި ކަފައިގެން ގޮސް ކުޑަވާ އިނގިއްޔާ ގުޅިފައި އޮންނަ ކަށިގަނޑު ބިންދައިގެން ދިޔަ ކަމަށެވެ. އަދި ފަހުން އައިޖީއެމްއެޗްގައި އޮޕަރޭޝަން ކުރުމަށް ފަހު ޕަރޭޝަނެއް އޭނާގެ ކުޑަވައި އިނގިއްޔާ ދިމާލަށް މިހާރު ވަނީ ދަގަނޑު ފޮއްޗެއް ވެސް ލައްވައިފައިވާ ކަމަށެވެ.\nބޮމުގެ ހަމަލާގައި އާދަމްގެ ފަޔަށް ގެއްލުންވެފައި---\nއަދި އެންސްޕާ މެދުވެރިކޮށް މިއަދު 9000 ރުފިޔާ ލިބިފައިވާ ކަމަށް އާދަމް ބުންޏެވެ.\nއެ ހާދިސާ ހިނގީ އާދަމް ރަށަށް ބަދަލުވާން ނިންމާފައިވާ ވަނިކޮށެވެ. ހަމަލާއާ ގުޅިގެން އޭނާ އަށް ހިނގަން އުނދަގޫވާތީ ވަޒިފާ ދޫކޮށްލައިފައިވާ އިރު އޭނާ މިހާރު ބޭނުންވަނީ ވީހާވެސް އަވަހަށް ރަށަށް ބަދަލުވާށެވެ. އޭނާ މިވަގުތު ދިރިއުޅެމުން ދަނީ ދެބެންގެ ދެދަރި މީހެއްގެ ގޭގަ އެވެ.\nއާދަމް ރަށަށް ބަދަލުވާން ކުރަން ޖެހޭ ހަރަދުތައް ޖެންޑާ މިނިސްޓްރީން ހިންގާ "އަހުލު" ޕްރޮގްރާމްގެ ހަރަދުތައް ދޭން މިހާރު ވަނީ ނިންމައިފަ އެވެ.\nއާދަމް ޒަހަމްވުމުން ސަރުކާރުން އޭނާއަށް އެކަށީގެންވާ ވަރަށް އެހީތެރިކަން ފޯރުކޮށްދީފައިނުވާތީ އާންމުންގެ ފާޑުކިޔުން ވަނީ އަމާޒުވެފަ އެވެ. އާދަމް އަށް އެހީ ދިނީވެސް އޭނާގެ ހާލަތު ރާއްޖޭގެ ނޫހަކުން ހާމަކޮށް ލިޔުނު ލިޔުމަކަށް ފަހު އެވެ.\nރައްޔިތުންގެ މަޖިލިސް ޓެރަރިޒަމް ނަޝީދަށް އަމާޒު ކުރި ހަމަލަ\n"ސުވާލުކުރަން 40 ސިފައިންގެ ލިސްޓެއް ނެތް"\nކޮމެޓީއަށް ޖަވާބުދާރީ ވާނީ ސިފައިންގޭން\nތަހުގީގުގައި އެކަށީގެންވާ ކުރިއެރުން ލިބިއްޖެ: އިމްރާން


Green ge zuvaan team ge coach akah Sampath\nގުރީންގެ ޒުވާން ޓީމުގެ ކޯޗަކަށް ސަމްޕަތު\nގުރީން ސްޓްރީޓްގެ ޒުވާން ޓީމުގެ ކޯޗަކަށް ނިއު ރޭޑިއަންޓްގެ ކުރީގެ އެސިސްޓެންޓް ކޯޗް އަޝްރަފު ލުތުފީ 'ސަމްޕަތު' ހަމަޖައްސައިފި އެވެ.\nއަންނަ މަހު ފަށާ ޔޫތު ޗެމްޕިއަންޝިޕްގައި، ސަމްޕަތުގެ އެންމެ ބޮޑު ޓާގެޓަކަށް އޮންނާނީ ގުރީން ސްޓްރީޓަށް މުބާރާތުގެ ތަށި ދިފާއު ކޮށްދިނުމެވެ. ޔޫތު ޗެމްޕިއަންޝިޕްގެ އެންމެ ފަހުގެ ޗެމްޕިއަންކަން ގްރީން ސްޓްރީޓް ހޯދީ ފައިނަލުގައި ޕެނަލްޓީ ޖަހައިގެން އީގަލްސް ބަލި ކުރުމަށް ފަހު އެވެ.\nސަމްޕަތު ބުނީ، ގުރީން ސްޓްރީޓްގެ ޒުވާން ޓީމުގެ ކޯޗު ކަމާ ހަވާލުވީ އެ ޓީމުގެ ހުށަހެޅުން ރަނގަޅުވުމުން ކަމަށެވެ. އޭއެފްސީ ކޯޗިންގެ އޭ ލައިސެންސް ހާސިލުކޮށްފައިވާ ސަމްޕަތަށް ވަނީ މީގެކުން ބައެއް ކުލަބުތަކުގެ ސީނިއާ ޓީމުގެ ހެޑް ކޯޗަކަން ކުރުމުގެ ހުށަހެޅުންތައްވެސް ލިބިފަ އެވެ.\n"އަޅުގަނޑު މާ ކުރާ ހިއްވާ ކަމެއް ޒުވާން ކުޅުންތެރިން އުފައްދައިގެން މަސައްކަތް ކުރުން،" ކުރީގެ އެއް ވަނަ މިޑްފީލްޑަރު ބުންޏެވެ. "ގުރީން ސްޓްރީޓްގެ ޔޫތު ޓީމާވެސް މިހާލުވީ އެމީހުންގެ ރަނގަޅު ޕްލޭނެއް އޮތީމަ، އަދި ގުރީން ސްޓްރީޓަކީ އަޅުގަނޑުގެ ނޭބާހުޑް ކުލަބެއް."\nސީނިއާ ޓީމު ތަކުން ހުށަހެޅުން ލިބުނު ނަމަވެސް ހެޑް ކޯޗަކަށް ވުމުގެ ވިސްނުން އޭނާ ނުގެންގޫޅޭ ސަބަބާ ބެހޭގޮތުން މީގެ ކުރިން އޭނާ ވަނީ ވާހަކަ ދައްކާފަ އެވެ.\n"ރާއްޖޭގައި މިކުޅޭ ގޭމް ސްޓައިލް އެއީ ބަދަލުވާން ޖެހޭ އެއްޗެއް، މިވަގުތު އަޅުގަނޑު (ހެޑް ކޯޗު) ކަމަށް ނިކުމެ ދައްކާ ވާހަކަ މީހުން ގަބޫލު ނުކޮށްފާނެ، އަޅުގަނޑު ބޭނުންވޭ ވީހާވެސް ބޮޑަށް އެކަމަށް ޓްރެއިންވާން، އަޅުގަނޑު ދެކޭގޮތުގައި ރާއްޖޭގެ ފުޓްބޯޅަ މިއީނީ ޒަމާނުންސުރެ އެއިން ގޮތަކަށް ހަރުލާފައި، މާބޮޑަށް ޑައިރެކްޓް ފުޓްބޯޅައެއް، ޑިވްލަޕްމެންޓަކަށް ވުރެ ބޮޑަށް ރިޒަލްޓަށް މަސައްކަތް ކުރެވިފަ ހުރީ،" ސަމްޕަތު ކުރިން ބުނެފައި ވެއެވެ.\n"އަޅުގަނޑު ބޭނުމީ ޑިވްލަޕްމެންޓަކަށް ހަދަން މިއަށްވުރެ މޮޅު މިއަށްވުރެ ތަފާތު، ކޮމްބައިންކޮށް ގެންގުޅޭ މޮޑަން ފުޓްބޯޅައަކަށް އަޅުގަނޑުމެން ދާން ވެއްޖެ މިހެން ނުތިބެ، [އެފްއޭއެމްގެ ކުރީގެ] ޓެކްނިކަލް ޑައިރެކްޓާ ވަންލީވެސް އަޅުގަނޑާ ދިމާވެގެން ބުނި ރާއްޖޭގައި އަދި އުނދަގޫ ކަމެކޭ މޮޑަން ފުޓްބޯޅަ ކުޅުން، އަޅުގަނޑުމެންގެ ލޯކަލް ކޯޗުން އެބަޖެހޭ އިތުރަށް މިއަށްވުރެ މޮޅުވާން، ޒަމާނީ ކޯޗުންތަކަކަށް ބަދަލުވާން."\nއޭނާ ބުނީ، ޔޫތު ޗެމްޕިއަންޝޕަށް ތައްޔާރުވާ ގްރީން ސްޓްރީޓްގައި ރަނގަޅު ޓީމެއް އެބައޮތް ކަމަށެވެ. އަދި ޓްރެއަލްގައިވެސް އިތުރު ކުޅުންތެރިން ގުޅެމުންދާ ކަމަށެވެ. ޔޫތު މުބާރާޓުގައި ވާދަ ކުރާ އެހެން ކުލަބުތަކުންވެސް ދަނީ ޓްރެއަލް ބާއްވާއި ކުޅުންތެރިން ހޯދަމުންނެވެ.


WHO ge ithuru ehee eh Raajje ah\nޑަބްލިއުއެޗްްއޯގެ އިތުރު އެހީ ރާއްޖެއަށް\nއެހީ ހަވާލު ކުރުމަށް އިއްޔެ ބޭއްވި ރަސްމިއްޔާތުގައި --\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ރާއްޖެ އަށް ސިއްހީ ސާމާނުގެ އެހީ އެއް ދީފި އެވެ.\nދަރުބާރުގޭގައި އިއްޔެ ބޭއްވި ރަސްމިއްޔާތެއްގައި މި ތަކެެއްޗާއި ހަވާލުވެވަޑައިގަތީ އެކްޓިން ހެލްތު މިނިސްޓަރު މުހައްމަދު އަސްލަމެވެ. ތަކެތި ހަވާލުކުރެއްވީ ރާއްޖޭގައި ހުންނަވާ ޑަބްލިއުއެޗުއޯގެ މަންދޫބު ޑރ. އަރުވިންދު މާތޫރެވެ.\nހެލްތު މިނިސްޓްރީން ބުނީ ޑަބްލިއުއެޗްއޯ އިން ހަދިޔާކުރީ ދެ އައިސީޔޫ އާއި ދެ ލެބޯޓަރީ ސެޓްއަޕްގެ އިތުރުން ޕީޕީއީ ސާމާނުވެސް ހިމެނެ އެވެ. މީގެ އިތުރުން، ހުޅުމާލެ މެޑިކަލް ފެސިލިޓީ އަަށް ބޭނުންވާ ބައެއް ބޭހާއި ކޮވިިޑް ފެސިލިޓީތަކަށް ބޭނުންވާ ވޭސްޓް މެނޭޖްމަންޓް ސާމާނު ވެސް ހަދިޔާ ކުރި ކަމަށް ހެލްތު މިނިސްޓްރީން ބުންޏެވެ.\nޑަބްލިއުއެޗްއޯ އިން މީގެ ކުރިން ވެސް ރާއްޖެ އަށް ތަކެތި ހަދިޔާކޮށްފައިވާއިރު އޭގެ ތެރޭގައި ވެސް ލެބޯރެޓަރީ އާއި އައިސީޔޫގައި ބޭނުންކުރާ ސާމާނު އަަދި ޕީޕީއީ ކިޓުތައް ހިނެމެނެ އެވެ.\nރާއްޖެއިން ކޮވިޑް-19 ބައްޔާ ދެކޮޅަކަށް ކުރަމުންދާ މަސައްކަތްތަކަށް ދުނިޔޭގެ އެކި ގައުމުތަކާއި ޖަމިއްޔާތަކުންނާއި އަމިއްލަ ކުންފުނިތަކުން ދަނީ އެހީތެރިކަން ފޯރުކޮށްދެއްވަމުންނެވެ. ފަންނީ އެހީތެރިކަމުގެ އިތުރަށް، ރާއްޖޭގެ އެކި ސަރަހައްދުތަކުގައި މިބައްޔަށް ޓެސްޓުކުރުމުގެ އިންތިޒާމްތައް ހަމަޖެއްސުމަށް ވާންޖެހޭ އެހީތެރިކަމާއި އެކިކަހަލަ އާލާތްތައް ހޯދުމުގައިވެސް އެކި ފަރާތްތަކުން އަންނަނީ އެހީތެރިކަން ފޯރުކޮށްދެމުންނެވެ.\nޑަބްލިޔޫއެޗްއޯ މިނިސްޓްރީ އޮފް ހެލްތު ކޮވިޑް-19 + މުހައްމަދު އަސްލަމް\nރާއްޖޭގެ އާބާދީގެ 20 ޕަސެންޓަށް ހިލޭ ވެކްސިން\nސިއްހީ ކުއްލި ނުރައްކާ ނޮވެންބަރު ފަހެއްގެ ނިޔަލަށް


Hamalaage inquiry report anna hafthaa gai nimeyne\nހަމަލާގެ އިންކުއަރީ ރިޕޯޓް އަންނަ ހަފްތާ ނިމޭނެ\n241 ކޮމިޓީގެ މުގައްރިރު އަސްލަމް މިއަދު ނޫސްވެރިންގެ ބައްދަލުވުމަށްފަހު ނޫސްވެރިންނާ ވާހަކަދައްކަވަނީ -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން 241 ކޮމިޓީން ކުރިއަށް ގެންދާ އިންކުއަރީގެ ރިޕޯޓު އެކުލަވައިލަން ފަށައިފައިވާ ކަމަށާއި ރިޕޯޓުގެ މަސައްކަތް އަންނަ ހަފްތާ ނިންމައިލެވޭނެ ކަމަށް ކޮމިޓީގެ މުގައްރިރު މުހައްމަދު އަސްލަމް ވިދާޅުވެއްޖެ އެވެ.\nރައީސް ނަޝީދުގެ ސެކިއުރިޓީ ބްރީޗްވި ގޮތް ބެލުމަށް 241 ކޮމިޓީން ކުރިއަށްގެންދާ އިންކުއަރީގެ އެންމެ ފަހުގެ މައުލޫމާތުތައް ހިއްސާކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައި އަސްލަމް ވިދާޅުވީ އިންކުއަރީގެ ރިޕޯޓު މިއަދަށް ނިންމަން ކުރިން މަސައްކަތް ކުރެއްވި ކަމަށެވެ. ނަމަވެސް ކޮމިޓީގެ މެންބަރުންނަށް އަދި އިތުރު ވަގުތު ބޭނުންވާ ކަމަށެވެ.\nއިއްޔެއިން ފެށިގެން ރިޕޯޓު އެކުލަވައިލުމުގެ މަސައްކަތް ފަށައިފައިވާ ކަމަށާއި އަންނަ ހަފްތާ ނިންމައިލުމަށްފަހު އާންމު ކުރާނެ ކަމުގެ ޔަގީންކަން ވެސް އަސްލަމް ވަނީ ދެއްވާފަ އެވެ.\nއަސްލަމް ވިދާޅުވީ ރިޕޯޓު އޮންނާނެ ގޮތުގެ އޮނިގަނޑު ވެސް މިހާރު އެކުލަވާލާފައިވާ ކަމަށެވެ. އޮނިގަނޑަށް އިތުރު ބަދަލުތަކެއް ގެންނަން ޖެހޭތޯ ބެލުމަށް ކޮމިޓީގައި މަޝްވަރާ ހިނގަމުންދާ ކަމަށްވެސް ވިދާޅުވި އެވެ.\n"މި އިންކުއަރީ ނިމިގެންދާއިރު ކޮމެޓީއިން ސާފުކުރަން ޖެހޭ އެއްވެސް މައުލޫމާތެއް ކޮމެޓީއިން ސާފުނުކޮށް ދޫކޮށްނުލާނެ ކަމުގައި ދަންނަވަން. މިކަމާ ގުޅިގެން އެކުލަވާލާ ރިޕޯޓަކީ އިންސާފުވެރި ދެފުށް ފެންނަ ރިޕޯޓަކަށް ވާނެކަމުގެ ޔަގީންކަން އަރުވަން."\nއަސްލަމް ވިދާޅުވީ މި އިންކުއަރީއަށް ބޭނުންވާ ވަރަށް ގިނަ މައުލޫމާތު މިހާތަނަށް އެއްކުރެވިފައިވާ ކަމަށެވެ. އެކަމަކު އިންކުއަރީ އަށް ބޭނުންވާ މިންވަރަށް މައުލޫމާތު ލިބުނު ކަމަށް ދަންނަވަން އަދި ދަތި ކަމަށާއި ނަމަވެސް ހުރިހާ އިދާރާއަކުން ވެސް ވަރަށް ފުރިހަމައަށް އެއްބާރުލުން ދޭ ކަމަށެވެ. ތަހުގީގީ އިދާރާތަކަށް ބޭނުންވާ މައުލޫމާތެއް ލިބިއްޖެނަމަ އެ އިދާރާތަކާ އެ މައުލޫމާތުތައް ހިއްސާކުރުމާ މެދު މިހާރު މަޝްވަރާ ކުރަމުންދާ ކަމަށްވެސް ވިދާޅުވި އެވެ.\nއިންކުއަރީއަށް ލިބޭ މައުލޫމާތުތަކަށް ބަލާއިރު އެއްވެސް ފަރާތަކުން ރައީސް ނަޝީދަށް ސެކިއުރިޓީ ދިނުމުގައި އިހުމާލުވެފައިވާނަމަ އެކަން ހާމަވެގެން ދާނީ އާންމުކުރާ ރިޕޯޓުން ކަމަށްވެސް އަސްލަމް ވިދާޅުވި އެވެ. އިންކުއަރީ އަށް ލިބޭ ބައެއް މައުލޫމާތުތަކުގެ ތެރޭގައި އާންމު ނުކުރެވޭނެ ކަންކަން ހުނާނެ ކަމަށާއި މިސާލަކަށް ގައުމީ ސަލާމަތާ ގުޅުންހުރި މައުލޫމާތަކަށް ވާނަމަ އެކަންކަން ރިޕޯޓުގައި ނުހިމެނޭނެ ކަމުގައިވެސް ވިދާޅުވި އެވެ.\n"ފުރަތަމަ ލިޔާ ރިޕޯޓުގައި ހުރިހާ ކަމެއް ލިޔާނެ. އާންމުކުރާ ރިޕޯޓުގައި ނުހިމެނޭނެ ކަންތައްތަކެއް ހުރިނަމަ އެކަންކަން ރައީސުލްޖުމްހޫރިއްޔާއާއި ރައްޔިތުން މަޖިލީހުގެ ރައީސާއި އަދި އުއްތަމަފަނޑިޔާރާ އަޅުގަނޑުމެން އެކަންކަން ހިއްސާކުރުމަށް ވާހަކަދެކެވެނީ އަދި އެކަމަށް ގޮތެއް ނުނިމޭ."\nއަސްލަމް ވިދާޅުވީ މިހާތަނަށް 241 ކޮމިޓީން ހިންގާ އިންކުއަރީގައި ސިފައިންގެ 32 އޮފިސަރުންނާއި ފުލުހުންގެ ފަސް ބޭފުޅަކާ ސުވާލު ކުރައްވާފައިވާ ކަމަށެވެ. ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަދި ޕްލޭނިން މިނިސްޓަރު މުހައްމަދު އަސްލަމް ހިމެނޭހެން ޖުމްލަ 49 ބޭފުޅަކާ މިހާރު ވަނީ ސުވާލުކޮށްފަ އެވެ.\nމެއި ހައެއްގެ ހަމަލާގެ ތަހުގީގު ކުރިއަށްދާ ގޮތް ބެލުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ކަނޑައަޅުއްވާފައިވާ ހާއްސަ މަންދޫބު އައްބާސް ފާއިޒާ ކޮމިޓީން މިއަދު ބައްދަލުކުރުމަށް ނިންމާފައިވާ ކަމަށްވެސް އަސްލަމް ވަނީ މައުލޫމާތު ދެއްވާފަ އެވެ. މީގެ އިތުރުން އޭޑީކޭއިން ރައީސް ނަޝީދަށް ފަރުވާ ދިން ޑޮކްޓަރުންގެ ޓީމާ ކޮމިޓީ ބައްދަލުކުރަން ވެސް ވަނީ ނިންމާފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މުހައްމަދު އަސްލަމް + ޕޮލިޓިކްސް ޓެރަރިސްޓް ހަމަލާ\nނަޝީދަށް ފަރުވާ ދިން ޑޮކްޓަރުން އިންކުއަރީއަށް ހާޒިރުކުރަނީ


Kurinbeege mahchah korals in kuri hoadhaifi\nކުރިނބީގެ މައްޗަށް ކޮރަލްސް އިން ކުރި ހޯދައިފި\nހދ އަތޮޅު ފުޓްބޯޅަ މުބާރާތް 2017 ގައި ކުލަބް ކޮރަލްސް އިން ކުރިނބީގެ މައްޗަށް 4-1 އިން ކުރިހޯދައިފި އެވެ.\nމިއަދުގެ މެޗުގައި ކުލަބް ކޮރަލްސް އިން ލީޑު ނެގީ މެޗުގެ2ވަނަ މިނެޓްގައި މުހައްމަދު ނައުޝާދު (ނައުޓީ) ކާމިޔާބުކޮށްދިން ލަނޑުންނެވެ. އޭގެ ކުޑަ އިރުކޮޅެއް ފަހުން ނައުޓީ ވަނީ އިތުރު ލަނޑެއް ޖަހައި ނަތީޖާ ފުޅާ ކޮށްފަ އެވެ.\nމި ލަނޑާއެކު ކުރިނބީ އިން ވަނީ ކުޅުން ރަގަޅުކޮށް ގިނައިރު ބޯޅަ ހިފަހައްޓައިގެން ކުޅެފަ އެވެ. އެގޮތުން އެ ޓީމުން ވަނީ ކުލަބް ކޮރަލްސްގެ ގޯލަށް ނުރައްކާތެރި ހަމަލާއެއްވެސް ފޮނުވާލާފަ އެވެ.\nފަހު ހާފު ކުރިނބީ ޓީމުން ރަގަޅަށް ފެށިއިރު އެ ޓީމުން ވަނީ ފަހު ހާފުގެ ކުރީކޮޅު ލަނޑެއް ކާމިޔާބުކޮށް އުއްމީދު އާ ކޮށްފަ އެވެ. ނަމަވެސް ކުލަބް ކޮރަލްސްގެ ފަތުހުﷲ އާދަމް (ފައްތެ) ވަނީ ކައިރި ކައިރީގައި ދެ ލަނޑު ކާމިޔާބުކޮށް ނަތީޖާ 4-1 އަށް ބަދަލުކޮށްލާފަ އެވެ.\nކުލަބު ކޮރަލްސް އަށް ފަރަޤު ބޮޑުކުރަން އިތުރު ފުރުސަތުތައް ލިބިފައިވާއިރު، އެ ޓީމަށް ވަނީ ޕެނަލްޓީއެއްވެސް ލިބި ބޭކާރުވެފަ އެވެ. އަސްވަދު ރަޝީދު (އަސްލޭ) ފޮނުވާލި މި ޕެނަލްޓީ ދިޔައީ ދަނޑި ކައިރިން ބޭރަށެވެ.\nމި މެޗުގެ މޮޅު ކުޅުންތެރިޔަކަށް ހޮވިފައިވަނީ ކުލަބް ކޮރަލްސްގެ ޖާޒީ ނަންބަރު 19 މުހައްމަދު ނައުޝާދު އެވެ.\nމިއަދު މި މުބާރާތުގައި ކުޅޭ މެޗުގައި ބައްދަލު ކުރާނީ ހިރިމަރަދޫ އަދި ހަނިމާދޫ އެވެ. މި މެޗު ފެށޭނީ 15:50 ގަ އެވެ.


Metz match gai Messi nufennaane\nމެޓްޒް މެޗުގައި މެސީ ނުފެންނާނެ\nމެޓްޒް މެޗުގައި މެސީއަށް ނުކުޅެވެނީ އަނިޔާގެ ސަބަބުން\nފްރާންސް ލީގުގައި މިރޭ މެޓްޒް އާއި ދެކޮޅަށް ކުޅޭ މެޗުގައި ޕީއެސްޖީގެ ޓީމުން މެސީ ނުފެންނާނެ އެވެ.\nމި ހަފުތާގެ އާދީއްތަ ދުވަހު ލިޔޯން އާއި ދެކޮޅަށް ޕީއެސްޖީ ކުޅުނު މެޗުގެ ދެވަނަ ހާފުގައި 1-1 އިން ދެ ޓީމު އެއްވަރު ވެފައި ވަނިކޮށް މެސީ ބަދަލު ކުރުމުން ގިނަ ބައެއްގެ ފާޑުކިއުން ވަނީ ޕީއެސްޖީގެ ކޯޗު ޕޮޗެޓީނޯއަށް އަމާޒުވެފަ އެވެ. މެސީ ވަނީ އެ މެޗުގެ ފުރަތަމަ ހާފުގައި ވަރަށް މޮޅު ކުޅެއް ދައްކައި އިދިކޮޅު ގޯލަށް ނުރައްކާތެރި އެތައް ހަމަލާ ތަކެއް ފޮނުވާލާފަ އެވެ.\nމެޗަށް ފަހު ބޭއްވި ޕްރެސް ކޮންފަރެންސްގައި ޕޮޗެޓީނޯ ބުނީ މެސީ ބަދަލު ކުރަން ނިންމީ އޭނާގެ ކަކުލަށް ލިބިފައިވާ އަނިޔާ އަކާއި ގުޅިގެން ކަމަށެވެ. އަދި މެސީ ފަދަ މުހިންމު ކުޅުންތެރިއަކަށް ބޮޑު އަނިޔާއެއްވެ މުހިންމު ގިނަ މެޗު ތަކެއް ގެއްލެން ބޭނުން ނުވާތީ ކަމަށެވެ.\nޕީއެސްޖީން އަންގާރަ ދުވަހު ބުނީ މެޓްޒް އާއި ބައްދަލުކުރާ މެޗުގައި މެސީއަށް ނުކުޅެވޭނެ ކަމަށެވެ. އެއީ ޕީއެސްޖީގެ މެޑިކަލް ޓީމުން ހެދި އެމްއާރުއައި އިން މެސީގެ ވާއަތު ކަކުލުގެ ކަށިގަނޑަކަށް އަނިޔާވެފައިވާކަން އެނގުމުންނެވެ. މެސީގެ އަނިޔާ އާއި ބެހޭގޮތުން އިތުރު މައުލޫމާތު ހޯދުމަށް ކުރިއަށް އޮތް 48 ގަޑިއިރުގެ ތެރޭގައި އިތުރު މެޑިކަލް ޓެސްޓު ތަކެއް ހަދާނެ އެވެ.\nމެޓްޒް އާއި ބައްދަލުކުރާ މެޗުގައި މެސީއަށް ނުކުޅެވުމަކީ ޓީމަށް ލިބޭނެ ދެރައަކަށް ވާއިރު، މިމަހުގެ 25 ވަނަ ދުވަހު މޮންޓްޕެލިއާ އާއި ދެކޮޅަށް އަދި 28 ވަނަ ދުވަހު ވަރުގަދަ މެންޗެސްޓާ ސިޓީ އާއި ދެކޮޅަށް ޕީއެސްޖީ ކުޅެން ޖެހޭނެ އެވެ. މީގެ އިތުރުން މިއަންނަ އޮކްޓޫބަރު މަހުގެ ތިން ވަނަ ދުވަހު ރެން އާއި ދެކޮޅަށް ޕީއެސްޖީ ނުކުންނަން ޖެހޭނެ އެވެ. މި މެޗު ތަކުގައި މެސީއަށް ކުޅެވޭނެ ކަމުގެ ޔަގީންކަމެއް އަދި ނެތެވެ.\nއަންގާރަ ދުވަހު ބޭއްވި ނޫސްވެރިންގެ ބައްދަލުވުމެއްގައި ލިޔޯން މެޗުގައި މެސީ ބަދަލު ކުރުމުގެ އިތުރުން އޭނާގެ އަނިޔާ އާއި ބެހޭ ގޮތުން އަމާޒުވި ސުވާލު ތަކަށް ޕޮޗެޓީނޯ ބުނީ މެސީގެ އަނިޔާ އާއި ގުޅޭ އެންމެ ފަހުގެ މައުލޫމާތުތައް ކުލަބުން އާމުންނާއި ހިއްސާ ކޮށްފައިވާ ކަމަށެވެ. އަދި މެޗު ތެރޭގައި މެސީ ކަކުލަށް އަނިޔާވެގެން އުޅުނުކަން މެޗު ރަނގަޅަށް ބަލައިފި ނަމަ އެނގޭނެ ކަމަށެވެ. މެޗުގެ ފުރަތަމަ ހާފުގައި ރަނގަޅު ކުޅުމެއް ދެއްކި ނަމަވެސް މެސީ ބަދަލު ކުރަން ޖެހުނީ ދެވަނަ ހާފުގައި އޭނާގެ ފަޔަށް ލިބުނު އަނިޔާ އާއި ގުޅިގެން ކަމަށް ވެސް ޕޮޗެޓީނޯ ފާހަގަކުރި އެވެ.\nމީގެ އިތުރުން މި ބަދަލާއިއެކު މީޑިއާ ތަކުން ކުރި ކަންތައް ވަރަށް ރަނގަޅަށް އެނގޭ ކަމަށް ބުނެ ޕޮޗެޓީނޯ ބުނީ އެ ހުރިހާ ކަމަކަށް ވުރެ ކުޅުންތެރިން ޓީމަށް މާ މުހިންމު ކަމަށެވެ.\nއަދި ދުނިޔޭގެ ފެންވަރުގެ އެންމެ މޮޅެތި ކުޅުންތެރިން އަބަދުވެސް ދަނޑުމަތީގައި ތިބެން ބޭނުންވާނެ ކަމަށާއި، މެސީ ބަދަލުކުރުމުން އޭނާ ހިތްހަމަ ނުޖެހުމުން ޕޮޗެޓީނޯ ހައިރާން ނުވާ ކަމަށް ވެސް ޕޮޗެޓީނޯ ބުންޏެވެ.\nމެސީގެ އިތުރުން މާކޯ ވެރާޓީ އާއި ސާޖިއޯ ރާމޯސްގެ އަނިޔާގެ އަޕްޑޭޓް ވެސް ޕީއެސްޖީން ވަނީ އަންގާރަ ދުވަހު އޮތް ނޫސްވެރިންގެ ބައްދަލުވުމުގައި ދީފަ އެވެ. ޕީއެސްޖީގެ މިޑްފީލްޑަރާއި ސެންޓާ ބެކް މިވަގުތު އެމީހުންނަށް ލިބިފައިވާ އަނިޔާއިން ރަނގަޅު ވުމަށް މަސައްކަތް ކުރަމުން އަންނަ އިރު ކްލަބުގެ އުންމީދަކީ ވަރަށް އަވަހަށް މި ކުޅުންތެރިން ދަނޑުމަތިން ފެނިގެން ދިއުމެވެ.


Chelsea aai PSG ah thafaathu bodu molhu thakkeh | Mihaaru\nޗެލްސީގެ ބަކަޔޯކޯ (ވ) އާއި ހަޒާޑް އުފާފާޅުކުރަނީ. --ފޮޓޯ: އޭއެފްޕީ\nޗެލްސީ އާއި ޕީއެސްޖީ އަށް ތަފާތު ބޮޑު މޮޅުތަކެއް\n13 ސެޕްޓެމްބަރ 2017 - 09:003comments\nލަންޑަން (ސެޕްޓެމްބަރު 13) – ޗެމްޕިއަންސް ލީގުގެ ގްރޫޕް ސްޓޭޖުގައި ކުޅުނު ފުރަތަމަ މެޗުތަކުން ރޭ އިނގިރޭސި ޗެމްޕިއަން ޗެލްސީ އާއި ފްރާންސުގެ ގަދަބާރު ޕީއެސްޖީން ތަފާތު ބޮޑު މޮޅުތަކެއް ހޯދައިފި އެވެ.\nޗެމްޕިއަންސް ލީގުގެ ގްރޫޕް ސްޓޭޖުގައި ވާދަކުރާ އަޒަރުބައިޖާނުގެ ފުރަތަމަ ޓީމު ކަމަށްވާ ގަރާބަގް އަތުން ޗެލްސީ އަމިއްލަ ދަނޑުގައި މޮޅުވީ 6-0 އިންނެވެ. ދުނިޔޭގެ ރެކޯޑް ޓްރާންސްފާއެއްގައި ބްރެޒިލްގެ ތަރި ނޭމާ ގެނެސްފައިވާ ޕީއެސްޖީން ރަށުން ބޭރުގައި ސްކޮޓްލެންޑުގެ ސެލްޓިކް އަތުން މޮޅުވީ 5-0 އިންނެވެ.\nޗެލްސީން ވަނީ މެޗުގެ ފަސް ވަނަ މިނެޓުގައި ޕެޑްރޯގެ ގޯލުން ލީޑު ހޯދައިފަ އެވެ. އެ ޓީމަށް 30 ވަނަ މިނެޓުގައި ދެ ވަނަ ލަނޑު ކާމިޔާބުކޮށްދިނީ ދާދި ފަހުން ޓީމާ ގުޅުނު އިޓަލީ ފުލްބެކް ޑޭވިޑް ޒައްޕަކޮސްޓާ އެވެ. އަރިމަތިން ބޯޅަ ހިފައިގެން ކުރިއަށް އަރާ އޭރިއާގެ ބޭރުން ފޮނުވާލި ބޯޅަ ގޯލްކީޕަރު ބޯމަތިން ގޮސް ވަނީ ގޯލުގެ ކަނަށެވެ.\nދެ ވަނަ ހާފު ފަށައިގެން 55 ވަނަ މިނެޓުގައި އަޒްޕިލިކުއެޓާ ލީޑު ފުޅާކޮށްދިން އިރު 71 ވަނަ މިނެޓުގައި ހަތަރު ވަނަ ގޯލް ކާމިޔާބުކޮށްދިނީ މޮނާކޯ އިން ގުޅުނު ފްރާންސް މިޑްފީލްޑަރު ބަކަޔޯކޯ އެވެ. އޭގެ ފަސް މިނެޓު ފަހުން ފަސް ވަނަ ލަނޑު ޖަހައިދިނީ މިޝީ ބަޓްޝުއާއީ އެވެ. އެ ޓީމުގެ ފަހު ލަނޑަކީ ގަރަބަގްގެ މަކްސިމް މެޑްވެޑެފް އަތުން ބައިކޮޅަށް ވަން ލަނޑެކެވެ.\nޗެލްސީގެ ކޯޗު އެންޓޯނިއޯ ކޮންޓޭ ބުނީ ފުރަތަމަ މެޗުން ރަނގަޅު ނަތީޖާއަކުން މޮޅުވެ، ގިނަ ލަނޑުތަކެއް ޖަހައި، ބައިކޮޅަށް ލަނޑެއް ވައްދާނުލައި ނިންމާލެވުމުން ހިތްހަމަޖެހޭ ކަމަށާއި މެޗުން ވަރަށް ގިނަ ޕޮޒިޓިވް ކަންތައްތަކެއް ފެނުނު ކަމަށެވެ.\nގްރޫޕް ސީ ގެ އަނެއް މެޗުގައި ރޯމާ އާއި އެތުލެޓިކޯ މެޑްރިޑް ވަނީ 0-0 އިން އެއްވަރުވެފަ އެވެ.\nސެލްޓިކުގެ ކުޅުންތެރިއެއް ކައިރިން ޕީއެސްޖީގެ ނޭމާ (ވ) ދެމި ގަންނަނީ. --ފޮޓޯ: އޭއެފްޕީ\nގްރޫޕް ބީ ގައި ސެލްޓިކް އަތުން 5-0 އިން ޕީއެސްޖީ މޮޅުވިއިރު އެޑިންސަން ކަވާނީ ދެ ލަނޑު ޖެހި އެވެ. އަނެއް ތިން ލަނޑުގެ ތެރެއިން ދެ ލަނޑު ނޭމާ އާއި ކީލިއަން އެމްބާޕޭ ޖެހިއިރު އެއް ލަނޑަކީ ސެލްޓިކް އަތުން ބައިކޮޅަށް ވަން ލަނޑެކެވެ. މިއީ މޮނާކޯ ދޫކޮށް ޕީއެސްޖީ އަށް ބަދަލުވި ހުނަރުވެރި ފޯވާޑް އެމްބާޕޭ އެ ޓީމަށް ދެ މެޗުން ޖަހައިދިން ދެ ވަނަ ގޯލެވެ.\nމި ގްރޫޕުގެ އަނެއް މެޗުގައި ޖަރުމަނުގެ ބަޔާން މިއުނިކް ވަނީ ބެލްޖިއަމްގެ އެންޑަލެކްޓް އަތުން 3-0 އިން މޮޅުވެފަ އެވެ. މި މެޗުގެ 11 ވަނަ މިނެޓުގައި އެންޑަލެކްޓުގެ ސްވެން ކުމްސް އަށް ރަތްކާޑެއް ދެއްކުމުން އެ ޓީމުން މެޗުގެ ބޮޑުބައި ފުރިހަމަކުރީ އެކަކު މަދުކޮށެވެ. އެ ފައުލާ އެކު ލިބުނު ޕެނަލްޓީން 12 ވަނަ މިނެޓުގައި ލީޑު ނަގައިދިނީ ރޮބަޓް ލެވޮންޑޮސްކީ އެވެ. ދެ ވަނަ ލަނޑު 65 ވަނަ މިނެޓުގައި ތިއާގޯ އަލްސަންޓްރާ ޖެހިއިރު ފަހު ލަނޑު 90 ވަނަ މިނެޓުގައި ވައްދާލީ ޖޯޝުއާ ކިމިޗެވެ.\nއިތުރު ލިޔުންތައް ޗެލްސީ ޗެމްޕިއަންސް ލީގު ޕީއެސްޖީ\nޗެލްސީ އެއްވަރުވިއިރު، ޔުނައިޓެޑުން ޕީއެސްޖީ ބަލިކޮށްފި\nރެއާލް-ޕީއެސްޖީ އަދި ބާސެލޯނާ-ޗެލްސީގެ ކުރިމަތިލުމެއް


ރައީސް ޔާމީން ހަމަ "އަނިޔާވެރީ"އެވެ.\nއެޑިޓަރު 21 މޭ 2020 20:19\nރައީސް ޔާމީން. ފޮޓޯ:ރައީސް އޮފީސް\nތާރީޚު ލިޔަނީ ކަންކަން ކާމިޔާބުކުރާ މީހުން، އެބަޔަކު އެދޭ ގޮތަށް، އެބައަކަށް ފެންނަ މަންޒޫރުން (ޕާސްޕެކްޓިވުން) ކަމުގައި އިނގިރޭސި މުހާވިރާއެއްގައި އޮވެއެވެ. އެހެންވެއްޖެނަމަ، ދިވެހިރާއްޖޭގެ ފަހުގެ ތާރީޚު ލިޔާ ބަޔަކު ލިޔާނީ، ދިވެހިރާއްޖޭގެ ކުރީގެ ރައީސުލް ޖުމްހޫރިއްޔާ ރައީސް ޢަބްދުﷲ ޔާމީނަކީ "އަނިޔާވެރިއެއް" ކަމުގައެވެ. ނަމަވެސް ރައީސް ޔާމީނުގެ ޙަޔާތްޕުޅުން އަހަރެއް ފުރިހަަމަވެ އައު އަހަރެއް ފެށޭ މިއަދަކީ އެމަނިކުފާނު މިއަދު ހުންނެވި ޙާލާއި އިއްޔެގެ މާޒީއާމެދު ވިސްނައިލުން މުނާސަބު ރަނގަޅު ދުވަހެކެވެ.\nރައީސް ޔާމީނުގެ މައްޗަށް ކުރިމިނިލް ކޯޓުން ޖަލު ހުކުމެއް އިއްވައިފިއެވެ. އެމަނިކުފާނަށް ތާއީދުކުރާ ގިނަ ޢަދަދެއްގެ ރައްޔިތުންނާއި، އެމަނިކުފާނުގެ ޤާނޫނީ ވަކީލުންނާއި އަދި އެމަނިކުފާނުގެ ޤިޔާދަތުގެ ދަށުގައި އޮތް ދެ ޕާޓީ ޕީޕީއެމްއާއި ޕީއެންސީންވެސް ބުނަމުން ދަނީ އެއީ، ސިޔާސީ ނުފޫޒު ފޯރުވައިގެން ކުރި ހުކުމެއް ކަމުގައެވެ. ނަމަވެސް ހުކުމާއެކު އެމަނިކުފާނު ޖަލަށް ވަޑައިގެންފިއެވެ. ޖަލުގައި ހުންނަވާތާ6މަސް ފާއިތުވީއެވެ. ބަރަކާތްތެރި ރަމަޟާން މަސްވެސް މިއޮއްގެން ނިމެނީ އެމަނިކުފާނު ޖަލުގައި ހުންނަވަނިކޮށެވެ. އުފަންދުވަސް ވެސް ހޭދަކުރެއްވީ ޢާއިލާއާ ދުރުގައި ހުރަގޭގައެވެ.\nރައީސް ޔާމީން ވެރިކަމުގައިވެސް ވަރަށް ގިނަ ސިޔާސީ ބޭފުޅުން ޖަލަށް ލެވުނެވެ. އެބޭފުޅުން ޖަލަށް ވަޑައިގަތީ އެމަނިކުފާނެކޭ އެއްގޮތަށް، ކުރިމިނަލް ކޯޓުން ކުރި ހުކުމުތަކެއް ތަންފީޒުކުރުމަށެވެ. އެއިރު އެބޭފުޅުންނަށް ތާއީދުކުރި ރައްޔިތުންވެސް އެޝަރީޢަތްތަކާއި އެހުކުމްތައް ބަލައިނުގަނެއެވެ. އެއީ ސިޔާސީ ހުކުމްތަކެއް ކަމުގައި ބުނެ އަޑު އުފުލައި އިހުތިޖާޖުކޮށް މުޒާހަރާކޮށް ހެދިއެވެ.\nޖަލަށް އެބޭފުޅަކު ވަޑައިގަތުމުން އެންމެ ގިނަ ބައެއްގެ ހިތްތަކަށް މޮޅިވެރިކަން ގެނުވީ ރައީސް ނަޝީދު ޖަލަށް ވަޑައިގަންނަވަން ޖެހިވަޑައިގަތުމުންނެވެ. ނަމަވެސް ރައީސް ނަޝީދު ޖަލަށް ވަޑައިގެން ޖަލުގައި ހުންނެވުމަށްފަހު ގެއަށް ރައީސް ޔާމީނުގެ ވެރިކަމުގައި ބަދަލުކުރިއެވެ. ފުރަތަމަ ގެއަށް ގެނައީ ވަގުތީ ގޮތުންނެވެ. އެގޮތަށް ގެންނަވައި ގޭގައި2މަސް ދުވަސް ހުންނެވިއެވެ. އެއަށްފަހު ގޭގައި ހުންނެވި ހުންނެވުން ޝަރުޠުތަކެއްގެ މަތިން ދާއިމީކޮށްދެއްވިއެވެ. މިއޮތީ އެދުވަހު ނޫހެއްގައި ރައީސް ނަޝީދު ގެއަށް ބަދަލުކުރެވުނު ޚަބަރެވެ. އެހެންނަމަވެސް ރައީސް ޔާމީން ހަމަ "އަނިޔާވެރީ"އެވެ.\nދެން ރައީސް ނަޝީދު އާލާސްކަންފުޅު ބޮޑުވެ، އެމަނިކުފާނުގެ ބުރަކަށިފުޅުގައި ރިއްސާތީ އޮޕަރޭޝަނެއް ކުރައްވަން ބޭރަށް ވަޑައިގަންނަވަން ޖެހިވަޑައިގަނެގެން އެކަމުގެ އިޒުނައަށް އެދިވަޑައިގަތެވެ. ރައީސް ނަޝީދު އެކަމަށް އެދިވަޑައިގެން ފޮނުއްވި ސިޓީ ދެކެވަޑައިގެންނެވި ބޭފުޅެއް ކަމުގައިވާ ކުރީގެ ހޯމް މިނިސްޓްރީގެ ނައިބުވަޒީރު މޫސާ ފަތުޙީ ވިދާޅުވީ ކުރީގެ ރައީސަކަށް ލިބިވަޑައިގަންނަވާ ޢިނާޔަތުގެ ދަށުން އޮޕަރޭޝަން ކުރައްވަން ބޭރަށް ވަޑައިގަތުމުގެ ފުރުޞަތަކަށް ރައީސް ނަޝީދު އެދިވަޑައިގެންނެވި ކަމުގައެވެ. ރައީސް ޔާމީން ނިންމެވީ ކުރީގެ ރައީސަކަށްވާތީ ރައީސް ނަޝީދު އެދިވަޑައިގެންނެވި ޤައުމަކަށް ވަޑައިގަތުމުގެ ފުރުޞަތު އަރުވާށެވެ. ރައީސް ނަޝީދު ފުރާވަޑައިގަތީ އިނގިރޭސިވިލާތަަށެވެ. އެއީ 2016 ވަނަ އަހަރުގެ ޖަނަވަރީ މަހުން 18 ވަނަ ދުވަހެވެ. މިއޮތީ އެދުވަހުގެ ޚަބަރެވެ. އެކަމަކު ރައީސް ޔާމީން ހަމަ "އަނިޔާވެރީ"އެވެ.\nދެން ޖަލުގެ ތަޖުރިބާ ލިބިވަޑައިގަތް ބޭފުޅަކީ "ޔޫސުފު ގެފާނު ފަދައިން ޖަލުން ނުކުމެވަޑައިގެން" ވަޒީރުކަމަށް ވަޑައިގެންނެވި ހޯމް މިނިސްޓަރެވެ. ޢިމްރާން ޢަބްދުﷲ އެއިރު ޖަލަށް ވަޑައިގަތީ ޢާންމު މުޒާހަރާއެއްގައި އެމަނިކުފާނުގެ އަތްޕުޅުގައި ހުރި ކަރުދާސްތަކެއް ނަންގަވައިގެން މިހިރީ ޑރ.އަފްރާޝީމް ޤަތުލުކޮށްލި މީހަކު ރައީސް ޔާމީނަށް އެނގިވަޑަިއގަންނަވާ ކަމުގެ ހެކި ކަމުގައި ވިދާޅުވެގެންނެވެ. އެވިދާޅުވި ބަސްފުޅުން އުފެއްދި ޖޯޝުގައި ދިވެހި ފުލުހުންނަށް މުޒާހަރާވެރިން ހަމަލާދީ އަނިޔާކޮށްގެންނެވެ. މިއަދު އެހުންނެވީ އެކަންކަން ބަލަން އޮތް މުއައްސަސާއާ ހަވާލުވެހުންނަވާ ވަޒީރުގެ މަޤާމުގައެވެ. ފުލުހުންނަށް އަމުރުކުރައްވާ ވެރިޔާގެ މަޤާމުގައެވެ. ނަމަވެސް ނުކުތާއަކީ އެއް ނޫނެވެ. ރަމަޟާން މަސް ފެށެން ގާތްވުމާއެކު، ރައީސް ޔާމީން ރަމަޟާން މަހުގެ މުނާސަބަތަށް ގެއަށް ބަދަލުކޮށްދިނުމަށް އެމަނިކުފާނުގެ ޢާއިލާއާއި އެމަނިކުފާނު ނިސްބަތްވާ އިދިކޮޅު ޕާޓީތަކުން ސިޓީތަކެއް ފޮނުވިއިރު އެއިން އެއް ސިޓީ ދިޔައީ ޢިމްރާނުގެ މޭޒުކޮޅަށެވެ. ކޮންމެއަކަސް ރައީސް ޔާމީނަކަށް އެކަމެއް ހަމަނުޖެހުނެވެ.\nޢިމްރާން ޖަލު ހުކުމުގައި ހުންނެވިއިރު ކޮންމެ އަހަރެއްގެ ރަމަޟާން މަސް ހޭދަކުރެއްވީ ޢާއިލާއާއެކު ގޭގައެވެ. ބެލްކަންޏަށް ނުކުމެވަޑައިގެން ޢީދު ކުޅިވަރުތަކުގައި ބައިވެރިވެވަޑައިގެން އުޅުއްވިއެވެ. ޢިމްރާންގެ ބޭފުޅުންނާއެކު އުފާކުރައްވައި ސަމާސާކުރައްވައި ކޭކު ފަޅުއްވައި ހެއްދެވިއެވެ. އެމަންޒަރުތައްވެސް އެތައް ތަނެއްގައި ދައުރުވާން އަދިވެސް ފެންނާން އެހެރީއެވެ. މިއީ އެއް އަހަރުގެ ރަމަޟާން މަހު ޢިމްރާނާއި ކުރީގެ ޑިފެންސް މިންސްޓަރު ކާނަލް ނާޒިމް ގެއަށް ބަދަލުކުރި ޚަބަރެވެ. މިޚަބަރު ހުޅުވައި ބައްލަވާށެވެ. މިއިން ކޮންމެ ބޭފުޅަކުވެސް އޭގެ ކުރިން އަހަރެއް ހައި ދުވަސް ގޭގައި ޢާއިލާ ގާތުގައި ހޭދަކުރެއްވި ވާހަކަ އެޚަބަރުން ފެނިވަޑައިގަންނަވާނެއެވެ. ޔަޤީނުންވެސް ރައީސް ޔާމީން ހަމަ "އަނިޔާވެރީ"އެވެ.\nކާނަލް ނާޒިމަކީވެސް އެބޭފުޅަކު ޖަލަށް ވަޑައިގަތުމުން ބަޔަކު ހިތާމަކޮށް ހެދި ބޭފުޅެކެވެ. އޭނާ ޖަލުގައި ހުންނެވި ދުވަސްވަރު ވަރަށް ގިނައިން ގޭގައި ހުންނެވިއެވެ. ފެބްރުއަރީ 1 ވަނަ ދުވަހު ސުޕްރީމް ކޯޓުން ނެރުނު އަމުރާ ގުޅިގެން ކުއްލި ނުރައްކަލުގެ ޙާލަތު ރައީސް ޔާމީން އިޢުލާނުކުރެއްވިއިރު ނާޒިމު ހުންނެވީ ގޭގައެވެ. ޢާއިލާ ގާތުގައެވެ. އަދި ކުރިން ފެނިވަޑައިގަތް ލިޔުމުގައި އޮތް ފަދައިން ރަމަޟާން މަސްވެސް ހޭދަކުރެއްވީ އަނބިދަރިން އަރިހުގައި ގޭގައެވެ. އެވަރުން ފުދުނީއެއް ނޫނެވެ. ނާޒިމަކީ ޖަލުގައި ހުންނެވި ދުވަސްވަރު ބޭސްފަރުވާއަށް ރާއްޖެއިން ބޭރަށް އެއް ފަހަރަށްވުރެ ގިނައިން ވަޑައިގެންނެވި ބޭފުޅެކެވެ. އެއް ފަހަރު ސިންގަޕޫރަށެވެ. އަނެއް ފަހަރު މެލޭޝިޔާއަށެވެ. އެކަމަކުވެސް ރައީސް ޔާމީނު ހަމަ "އަނިޔާވެރީ"އެވެ.\nހޯމް މިނިސްޓަރު ޢިމްރާން ޢަބްދުﷲގެ އަނބިކަބަލުން އާލާސްވެ އިންނަވައި ހަސްފަތާލުގެ ވިހާ ކޮޓަރިއަށް ވަދެވަޑައިގެންނެވިއިރު ޢިމްރާނު ހުންނެވީ ހަސްފަތާލުގައެވެ. އާލާސްކަންފުޅުން ގަދަވެ، ތިން މަސްދުވަހަށްވުރެ ގިނަ ދުވަސް ޢިމްރާން ގޭގައި ހުންނެވިއެވެ. އަދި އެދުވަސްވަރު ޢިމްރާނު ހިންގަވާފައިވާ ގެއިން ހޮސްޕިޓަލަށް އަދި ހޮސްޕިޓަލުން ގެއަށް ވަޑައިގަންނަވައެވެ. މިއީ އަޅުގަނޑު ލިޔެލާ ޚިޔާލީ ފޮލައެއް ނޫނެވެ. މިއީ ޢިމްރާނުގެ އަނބިކަބަލުން ރީމްގެ ބޭބޭފުޅު މުޙައްމަދު މުޞްޠަފާ ވިދާޅުވެދެއްވި ވާހަކަފުޅެވެ. އެކަމަކުވެސް ރައީސް ޔާމީން ހަމަ "އަނިޔާވެރީ"އެވެ.\nރައީސް ޔާމީނުގެ "އަނިޔާވެރި" ވެރިކަމުގައި، ޝަރުޢީ ކޯޓަކުން ހުކުމެއް އިއްވައިގެން، ސިޔާސީ ވާދަވެރިންގެ ޖަލަށް ވަޑައިގެންނެވި ނަމަވެސް އެބޭފުޅުންނަށް އޯގާތެރިކަން ދެއްކެވިއެވެ. އެބޭފުޅުންނަށް ލުއިކޮށްދެވެން އޮތް ގޮތްތަކުން ލުއިކޮށްދެއްވިއެވެ. ބައެއް ބޭފުޅުންނަށް ޚާއްޞަ ކުރައްވައިގެން، އެންމެ ޒަމާނީ އާލާތްތަކާއެކު ކުލިނިކުތައްވެސް ޖަލުގައި ބިނާކުރެއްވިއެވެ. މިއަދު ޙާލަތު ބަދަލުވެއްޖެއެވެ. ވެރިކަމުގައި ތިބީ "އޯގާތެރިން"ނެވެ. ރައީސް ޔާމީނުގެ ޢާއިލާގެ އާދޭހާއި އެމަނިކުފާނަށް ތާއީދުކުރާ މީހުންގެ އުދާހާއި ކެކުޅުންތަކަށް ބީރު ކަންފަތެއް ދީ މިބަރަކާތްތެރި ރަމަޟާން މަހުވެސް އެމަނިކުފާނު ބޭއްވީ ޖަލުގައެވެ.\nރައީސް ޔާމީނަކީ ދިވެހިންގެ ގިނަ ބައެއްގެ ލޯތްބާއި ކުލުނު އެބޭފުޅަކަށް ލިބިވަޑައިގެން ހުންނެވި ލީޑަރެކެވެ. ރައީސް ޔާމީނު ކޮށްދެއްވި ޚިދުމަތަކީ ލޮލަށް ފެންނަ އިހުސާސުކުރެވޭ ޚިދުމަތެވެ. ދަރުމަވަންތަ ހަސްފަތާލާއި، މާލެ ހުޅުމާލެ ބުރިޖާއި، މާލޭގެ ރިންގުރޯޑާއި ރަށްރަށުގެ ތާރު މަގުތަކާއި، ބޮޑެތި ސުކޫލާއި، އައު ވަސީލަތްތަކާއެކު ބިނާކުރެވެމުން އާރާސްތުވަމުން އައި އެއާޕޯޓަކީ ލޮލަށް ފެންނަ ކަންކަމެވެ. އަދި އެމަނިކުފާނު ބިނާކުރެއްވި 7،000 ފުލެޓުގައި ބަޔަކު ކޮންމެވެސް ދުވަހަކުން ދިރިއުޅުން ފަށާނެއެވެ. ޖަލުގައި އެމަނިކުފާނު ބޭއްވިޔަސް އެކަންކަން ދިވެހިންނަށް ނުފެންނާނެ ގޮތެއް ނެތެވެ. އެކަންކަން ބަލައިގަންނާނެ ދިވެހިން ބައިވަރެވެ. އެމީހުންގެ އެދުމަކީ ރައީސް ޔާމީނުގެ ވެރިކަމުގައި މިއަދު ޤައުމުގައި ވެރިކަން ކުރައްވާ ވެރިންނަށް އެމަނިކުފާނު ބެހެއްޓެވި އޯގާވެރިކަން އެމަނިކުފާނަށް ބެހެއްޓުމެވެ. އެމަނިކުފާނު ގެއަށް ބަދަލުކޮށްދެއްވުމެވެ.\nރައީސް ޔާމީން ރައީސް ނަޝީދު ހޯމް މިނިސްޓަރު އިމްރާން ކާނަލް ނާޒިމް\nApril 01, 2020 11:33:04\nއެމްޑީޕީއަށް އިދިކޮޅު ލީޑަރު ފޮޓޯއަށްވެސް ބަލައިލަން ކެތްނުވޭ: ޑރ.ޖަމީލް\nFebruary 01, 2020 19:52:22\nއެމްޑީޕީގެ އެތެރޭގެ އިންތިހާބުން މޭޔަރުންތައް ބަލިވުމުންވެސް ކުށްވެރިވީ ރައީސް ޔާމީން!\nFebruary 25, 2020 16:55:53\nރައީސް ޔާމީނާ ބައްދަލުކުރައްވައި މަޝްވަރާކުރެއްވީ އެމަނިކުފާނުގެ ޞިއްޙީ ހާލަތާ ގުޅޭ ގޮތުން: ޢިމްރާން\nވަރަށް ތެދު ރަގަޅު ވާހަކަތަކެއް. އަޅުގަނޑަކީ ޔާމީނަށް ތާޢީދު ކުރި މީހެއް ނޫން. އެކަމަކު ކޮރޯނާގެ މި ބަލި މަޑުކަމުގައި ރޯދަމަހެއް އައި އިރުވެސް، ދުވަސްކޮޅަކަށް ނަމަވެސް ގޭގައި ބެހެއްޓެވިނަމަ މި ލިޔުން މިގޮތަށް ލިޔާކަށް ފުރުޞަތެއް ނުލިބުނީސް. ރައީސް އިބޫ އެކަނި ނިންމުން ނިންމަން ފުރުސަތު އޮތް ނަމަ ގެއަށް ބަދަލުކޮށްފީސް.\nދޮގެއް ވެސް ނޫން. މިޤައުމުގައި ނަމަކަށް އިބޫ ވެރިއަކަށް ހުއްޓަސް، ވެރިކަން ކުރަނީ އެހެން މީހެއް. ދެރަހުރި ކަންތައް.\nސަޅި ލިއުމެއް . ޢަނިޔާވެރިން މިހާރު އެނގެއްޖެ.ސާބަސް ދިޔަރެސް ޓީމް\nލިޔުން ކިތަންމެހާވެސް ފުރިހަމަ.. ދެކޮޅަށްވެސް އަލި އަޅުވާލިނަމަ ވަރަށް ޓްރާންސްޕޭރެންޓްވީސް.. އޭރު ސަރިއަތް ކުރިގޮތާ ގެޔަށް ބަދަލު ކުރި މީހުން ބަދަލުކުރަން ޖެހުނު ސަބަބު ތަކާ.. ޔާމިން އަށް ޝަރިއަތް ކުރެވުނު ގޮތާ ކުރި ވައްކަމާ އެއްޗިހިވެސް ލިޔެލިނަމަ... ތިޔަ ބުނާ ޔާމިނެއްގެ ވެރިކަމުގަ ވޭތިވެ ދިޔަ 25 ވަރަކަށް އަހަރުގަ ޖަލުގައި ތިބި ކުދިންގެ މައިން ، ގާނޫނީ އިމުގެ ތެރެއިން ގާނޫނުން ލިބޭ ހައްގެއްގަ އެކުދިން ގެޔަށް ބަދަލު ކުރަން ގޮވަމުން ދިޔަ.. ހަރާން ބަޅުމަސް ދިން އިޖާބައެއް.. މިހާރުވެސް ތި ޔާމިނެއް ގޮތައް ގެޔަށް ބަދަލު ކޮށްދިނުމަށް ގޮވަމުން ދާ އެތައް އެހެން އާއިލާ ތަށްވެސް އެބަތިބި.. އަމިއްލަ މީހާގެ ދަރި ޖަލަށް ލީމަ އިގޭނީ. އިހުސާސް ވާނީ.. އޭރުން ޔާމިން ބިސް މަޅިޔެކޭ ކިޔަމުން ނުދުވާނެ...\nދުނިޔޭގައި އުފެދުނު އެންމެއަނިޔާވެރި ސަރުކާރަކީ މިހާރު އުފެދިފައި މިއޮތް ދިވެހި ސަރުކާރު މިއީ ގޮއްމުއް ސަރުކާރު.\nވަރަށް ފުރިހަމަ ލިޔުމެއް އަޅުގަނޑަކީ ފެށުނީއްސުރެން އެމްޑީޕީ މެމްބަރ އެއް މި ލިޔުމުގައި ބުނެފައި ތިވާ އެންމެން ހައްޔަރު ކޮށް ޔާމީން ސަރުކާރުގައި ޖަލަށް ލުމުން އެކަމާ ދެކޮޅަށް މަގުމަތީގައި ކުރި ހުރިހާ މިޒާހަރާއެއްގައި އަމަލީ ގޮތުން ބައިބެރިވެ އެތައް އަނިޔާތަކެއްވެސް ލިބިފައިވެއެވެ އަދި އަދުލު އިންސާފް ގާއިމްކުރޭ ގޮވަމުންވެސް މަގުމަތީގައި އަޅުގަނޑަކީ ދުވިއެކަކިން ނަމަވެސް ޒަމާން ބަދަލުވެ މި އޯގާތެރި ސަރުކާރު އައިސް މިވަނީއަކީ އޯގާތެރިއެއް ނޫނެވެ ރައްޔިތުންނާއި ޤައުމްށް މިވަނީ ޣައްދާރެވެ ހަގީގަތަކީ އެއްވެސް ސަރުކާރެއްގެ ރާޅުގުނާ ކަމެއްވެސް އަޅުގަނޑު ބޭނުމެއްނޫނެވެ ބޭނުންވަނީ އިޚްލާޞްތެރި އަނިޔާވެރިނުވާ ރާއްޔިތުންނަށް އޯގާތެރި ސަރުކާރެއް އެފަދަ ވެރިއެކެވެ ހަގީގަތުގަ ޔާމީން ސަރުކާރާއި ދެކޮޅަށް ނިކުންނަން ޖެހުނީވެސް އަނިޔާވެރިކަން ބޮޑުވީމައެވެ ނަމަވެސް ތެދު ތެދަށް ބުނާނަމަ މި އޯގާތެރިސަރުކާރު މާއަނިޔާ ވެރިވެފަ މާ ބޮޑުތަނުން ނުބައެވެ އެކަމަށްޓަކާ މިސަރުކާރު ގެންނަން ބުރަ މަސައްކަތެއް ކުރި މީހެއްގެ ހައިސިއްޔަތުން އަޅުގަނޑު މިއަދު ދިވެހި ރައްޔިތުން ކުރެން ނިހާޔަތައް މަޢާފަށް އެދެމެވެ ކޮންމެއަކަސް ޔާމީނު ގޯހެވެ އެހެން ނަމަވެސް މި ލިޔުމުގައި ވާފަދައިން ތި އެންމެންނަށް ތިބުނެވިދިޔަ ދޫތައް ޔާމީންވަނީދީފައެވެ އެހެން ކަމަށްވާނަމަ މި އިތުރު ރަމަޟާން މަހުގެ ހައްގުގަވެސް ޔާމީން ގެެއަށް ބަދަލު ކޮށްލުމަކީ ވެރިކަމުގައި މިތިބަ މީހުންނަށް ނުކުރެވޭނެވަރުގެ ކަމެއްވެސްނޫނެވެ ހަމަ އަނިޔާވެރިވުންނޫން ކޮންކަމެއްހެއްޔެވެ ކޮންމެ ގޮތެއްވިޔަސް ޔާމީން ކިތަންމެ ގޯހަސް އަދި ކިތަންމެ ލާރިއެއް ކައިފަ ހުރިކަމުގަ ބުންޏަސް ޔާމީންގެ5އަހަރުގައި ބޮޑެތި މަސައްކަތްތަކެއްކޮށް އެހުރީ ފެންނާށެވެ އެ ހަގީގަތެއް ބަދަކެއްވެސް ނުކުރެވޭނެއެވެ މިހާރުވެސް ކާލެއް މަދެއްވެސްނޫނެވެ ސަރުކާރު ގެންނަން ބުރަ މަސައްކަތް ކުރި އަދި ޔާމީންގެ ސަރުކާރުން އިންތިހާއަށް އަނިޔާ އަނިޔާވެސް ލިބުނު މީހެއްގެ ހައިޞިޔަތުން އަދި މިވެރިކަން ހިންގާ ޕާޓީގެ މެންބަރ އެއްގެ ހައިސިއްޔަތުން ހުރެ ބުނަން މި ސަރުކާރުން މަގިނަ ބޮޑެތި ވައްކަން އެބަކިރެއެވެ މި ކޮވިޑް19 އަކީ މި ސަރުކާރުގައި ތިބި މީހުންނަށް ބޮޑެތި ވައްކަނަް ކުރަން ލިބުނު ރަނުގެ ފުރުޞަތެއް ދިރި ތިބި ބަޔަކަށް 2023 ވެސް އަނާނެ ވަﷲ ޢައުލަމް\nދެރައީ ޙަޤީޤަތާ އެއްގޮތަށް ނުލިޔުއްވާތީ\nފުރިހަމަ ލިއުމެއް ، ހަޤީގަތެއް ފިލާވަޅެއް ޢިބުރަތެއް\nކުރިޔަށް ވާން ހުންނަ ކަމެއް އެއްވެސް އިންސާނަކަށް ނޭގެނެ، ނަމަވެސް ރަނގަޅު ތަސައްވުރެއް އޮވެގެން ދުނިޔޭގެ ކަންތައްތައް މަންޒަރުކުރެވި ރޭވެމުން ދާގޮތް ދިރާސާ ކުރާނަަމަ ވެދާނެ އަދި ބޭނުންޖެހިދާނެ ކަންތައްތައް ތަސައްވުރުކުރެވި އެ ތަސައްވުރާ އެއްގޮތަށް ކަންތައްތައް ބައްޓަންކުރެވިދާނެ! ބުނަން މިއުޅެނީ ރައީސް ޔާމީން އަކީ އެފަދަ ބޭފުޅެކޭ. ނިކަން ވިސްނާލާ ސްކޫލް ކުދިންނަށް ޓެބްލެޓް މެދުވެރިކޮށް ކިޔަވައިދީ ޓެކްނޮލޮޖީއަށް އެކުދިންނާ ޓީޗަރުނަ އަހުލުވެރި ކުރެއްވުމަށް އެމަނިކުފާނުގެ ދުރުވިސްނިވަޑައިގަތް ސިޔާސަތުގެ ސަބަބުން މިނާޒުކު ދަނޑިވަޅުގަ ބެލެނެވެރިންނާ ޓިޗަރުންނާ ދަރިވަރުން އަދި ޚުދު މިސަރުކާރަށް ލިބިގެންދިޔަ ލުއިކަން! މިއަދު އެދަރިވަރުންނަށް ޓެބްލެޓް ނެތްނަމަ ސަރުކާރުން މިދަތި ދަނޑިވަޅުގައި އަދިވެސް ތިބޭނީ ގޮތް ހުސްވެ ކުރާނެ ކަމެއް ނޭގިފަ. އިކޮނަމީ މިހާ ދަށަށް ގޮސްއޮތްވާ ކިހިނެއް ދަރިވަރުންނަށް ޓެބްލެޓް ހޯދާދޭނީ ނުވާނެ އަދި އެއީ ކުރެވޭނެ ޚަރަދެއްވެސް ނޫން. މިކަމަށްޓަކާވެސް އެމަނިކުފާނަށް ޝުކުރުވެރިވެ ލުޔެއް ދިނުމަކީ މިނާޖަޔާޒް ފައިދާ ނގަމުންދާ ސަރުކާރުން ކުރަންޖެހޭވަރު ކަމެއް!\nއަނިޔާވެރިވެގެން ލާރިތައް ކޭލެއް ގިނަކަމުން ޤައުމަށް ގެނެސްފައިވާ ތަރައްޤީ ކިޔާ ކޮޅުން ނުލަ. ނަމަވެސް މީގެ އިދިކޮޅު ގެނެސްފިނަމަ ފެނުނު ތަރައްޤީއެއް ނެތް. ރައްޔިޔިން އެންމެ ނިކަމެތިވި ވަގުތު މިތިބީ ހުސް އަތާ.\nބާރާއި ނުފޫޒު ބޭނުންކޮށް ނުހައްގުން ޖަލަށް ލީ ބަޔަކަށް، ރޔ ގެ އޯގާތެރިކަން ދެއްކުމުގެ ބޭނުމުގައި ގެއަށް ބަދަލު ކުރުމަކީ ޔާމީނު އަނިޔާވެރި ނުވާކަމުގެ ހެއްކެއް ނޫނެވެ\nމާމަ އައިސް ފައިންޕުޅު ދެކިލަން ބުނީމަ ފައިވާން ދެއްކި މީހެއްގެ ވާހަކަ މި ލިޔުމުގަ މިއޮތީ..7ފެނުގަ ކައްކާފަ ރާހުތައް ލިޔަސް ރޔ އަކީ ދިވެހި ރައްޔިތުންގެ ފައިސާ ރޯމާ ދުވާލު ވައްކަން ނުކުރާ މީހަކަށް ނުވާނެ.. ރޔ ލޯޔަރުންގެ ޓީމު އަގަބަހުން ސޮއި ކޮށްގެން ކުށް ސާބިތުވީމަ ޖަލުގަ އެއޮތީ.. ދެން އޮވެލާ...\nތިޔައާޓިކަލަކީ ސީދާ ޔާމީނުއައް ނަފުރަރުކުރާމީ ހަކުކަން ޔަގީން ކިތަމްމެ ވަރަކައް އޮޅުވާލަން އުޅުނަކަސް އަހަތުމެންގެ އަޒުމެނުގުޑާނެ ރައީސް ޔާމީނުއާއެކުގަ މިތިބީ ސާބިތުކަމާއެކު\nޔާމިނު ދިވެހި އެއްވެސް އާންމު ރައްޔަތަކަށް އަނިޔާވެރި ވިކަމެއް ނޭގޭ. އެކަމަމު ޔާމީނުފެ ވެރިކަމަށް ބުރޫ އަރުވާކަހަލަ މީހުން ގެންގޮސް ހައްޔަރު ކުރި އެކަމަކު އެމީހުންނާވެސް ލުއި ތަށް ދިން. ޔާމީނުގެ ވެރިކަމުގެ މުޅި ސިޔާސަތު ހުރީ ތަރައްގީ އާ ރައްޔަތުންނަށް ކުރިއެރުން ހޯދަ ދިނުން އަދި އެކަންކުރި. ބޭރު ގެ ނުފޫޒު ރާއްޖެއަކަށް ނެތް.ގައުމުަ ފައިސާނެތިގެން އުޅެ ކަމެއް އިހުސާސެއް ނުކުރެވޭ.ކަންކަން ކުރަމުން ދިޔައީ ހުޢްޓުމެް ނެތި. ދެން އަނިޔާވެރި ވިގޮތެއް ނޭގެ. ވަކިބަޔެއް ގެ މަގުސަދު ހާސިލު ކުރަން ވެގެން އަނިޔާވެރި ކެޔޭކިޔައިގެން އެކަން ޕޮރޮމޯޓު ކޮށް ވެރިކަން ބަދަލު ކުރެވު. އަދި އެބަޔަކު ޖަލުން ސަލާމަތް ވެސް ވި އެކަމަކު ޖަލުގަ އަދަބު ލިބެމުން ދާމީހުހް އަދިވެސް ތިބީ.މިއަދު ޔާމިނު ގޭގަ ހުރިނަމަ ބުނެވިދާނެ ޔަމީނަށް ވުރެ އަނިޔާވެރިކަން ކުޑާއޭ. ބުނެވޭނަ ޖާގަ އެއްނުފެނޭ.


Spain athun Croatia badhalu hifaifi – adduLIVE\nސްޕެއިން އަތުން ކްރޮއޭޝިއާ ބަދަލުހިފައިފި\nNov 16, 2018, 13:07 މުޙައްމަދު އަދުހަމް\nސްޕެއިން ކޮޅަށް ލަނޑުޖެހުމަށްފަހު ކްރޮއޭޝިއާގެ ކުޅުންތެރިން އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔުއެފާ ނޭޝަންސް ލީގުގައި ރޭ އަމިއްލަ ދަނޑުގައި 3-2 އިން ސްޕެއިން ބަލިކޮށް މީގެ ދެ މަސް ކުރިން އެ ޓީމު އަތުން ބަލިވި ބަލިވުމުގެ ބަދަލު ކްރޮއޭޝިއާ އިން ހިފައިފިއެވެ.\nމިއީ މި މުބާރާތުގައި ސްޕެއިން އެންމެ ފަހުން ކުޅުނު ދެ މެޗުގެ ތެރެއިން ބަލިވި ދެވަނަ މެޗެވެ. އެޓީމު އެންމެ ފަހުން އިންގްލެންޑާއި ދެކޮޅަށް އަމިއްލަ ދަނޑުގައި 3-2 އިން ބަލިވެފައިވާއިރު މިދިޔަ ސެޕްޓެންބަރު މަހު ކުޅުނު މެޗުގައި ސްޕެއިން އަތުން 6-0 ގެ ތަފާތު ބޮޑު ނަތީޖާއަކުން ކްރޮއޭޝިއާ ވަނީ ބަލިވެފައެވެ.\nރޭގެ މެޗުން ހޯދީ މޮޅާއެކު ލީގު އޭގެ ގްރޫޕް ހަތަރެއްގައި ހިމެނޭ ކްރޮއޭޝިއާ ވަނީ މިމުބާރާތުގެ ފައިނަލް ބުރުން ޖާގައެއް ހޯދުމުގެ އުއްމީދު އާކޮށްފައެވެ. މިގްރޫޕުގެ ތާވަލްގެ އެންމެ ކުރީގައި އަދިވެސް އޮތީ ރޭގެ މެޗުން ބަލިވި ސްޕެއިން އެވެ. އެޓީމަށް ހަތަރު މެޗުން ހަ ޕޮއިންޓް ލިބިފައިވާއިރު އިންގްލެންޑާއި ކްރޮއޭޝިއާ އަށް ވެސް ތިން މެޗުން ލިބިފައިވަނީ ހަތަރު ޕޮއިންޓެވެ. މި ގްރޫޕުގައި ދެން ބާކީ އޮތީ އިންގްލެންޑާއި ކްރޮއޭޝިއާ ބައްދަލުކުރާ މެޗެވެ. މިމެޗުން މި ދެ ޓީމު އެއްވަރުވެއްޖެނަމަ ސްޕެއިނަށް ފައިނަލް ބުރުން ޖާގަ ކަށަވަރުވެގެންދާއިރު މިމެޗުގައި ބައްދަލުކުރާ ދެ ޓީމުން ކުރެ ކޮންމެ ޓީމެއް މޮޅުވިނަމަވެސް އެޓީމަކަށް އަނެއް ބުރުގެ ޖާގަ ލިބޭނެއެވެ.\nކްރޮއޭޝިއާގެ ޒަގްރެބްގައި ރޭ ކުޅުނު މިމެޗުގެ ފުރަތަމަ ހާފުގައި ދެޓީމަށް ލަނޑެއް ކާމިޔާބުނުކުރެވުނު ނަމަވެސް ގިނަ ހަމަލާތައް އުފައްދާފައިވަނީ ކްރޮއޭޝިއާ އިންނެވެ. އެގޮތުން، އެޓީމުގެ އިވާން ޕެރިސިޗަށް ވަނީ ލަނޑުޖަހާނެ ރަނގަޅު ފުރުޞަތުތަކެއްލިބި ބޭކާރުވެފައެވެ.\nމިހާފުގައި ކްރޮއޭޝިއާގެ ގޯލަށް އަމާޒުކޮށް ސްޕެއިނުން ފޮނުވާލި ދެހަމަލާވެސް ފެނިގެންގޮސްފައިވަނީ ފުރަތަމަ ހާފުގެ އެންމެ ފަހު ވަގުތުކޮޅުގެ ތެރޭގައެވެ. އެގޮތުން، އެޓީމުގެ އިސްކޯ އާއި ސައުލް ނިގުއޭޒް ފޮނުވާލި ދެހަމަލާވެސް ކްރޮއޭޝިއާގެ ގޯލްކީޕަރު ލޮވްރޭ ކަލިނިޗް ވަނީ މަތަކޮށްފައެވެ.\nމިމެޗުގެ ދެވަނަ ހާފު ފެށިގެން، ސްޕެއިނުން ކުޅުން ރަނގަޅު ކުރިނަމަވެސް ކުރީން ލީޑްނެގީ ކްރޮއޭޝިއާ އިންނެވެ. މެޗުގެ 54 ވަނަ މިނެޓުގައި ސްޕެއިނުގެ ބާސެލޯނާއަށް ކުޅޭ ފުލްބެކް ސާޖީ ރޮބާޓޯ އަށް ހެދުނު ގޯހެއްގެ ފައިދާނަގައި ޕެރިސިޗް ދިން ބޯޅައަކުން މި ލަނޑުޖަހައިދިނީ އަންދްރޭ ކްރެމަރިޗް އެވެ.\nއޭގެ ދެ މިނެޓުފަހުން، އިސްކޯ ތަނަވަސްކުރި ފުރުޞަތަކުން ޑެނީ ސެބަޔޯސް ނަތީޖާ ހަމަހަމަކޮށްދިން ނަމަވެސް މެޗުގެ 69 ވަނަ މިނެޓުގައި ކްރޮއޭޝިއާ އިން ވަނީ ދެވަނަ ފަހަރަށް ލީޑް ނަގައިފައެވެ. މިއީ އެޓީމުގެ ކެޕްޓަން ލޫކާ މޮޑްރިޗް ނަގައިދިން ހުރަހަކުން ލިބުނު ބޯޅައެއް ބޮލުން ގޯލްގެތެރެއަށް ފޮނުވާލައިގެން ޓިން ޔެޑްވަޖް ކާމިޔާބުކުރި ގޯލެކެވެ.\nއޭގެފަހުން، ކްރޮއޭޝިއާގެ ލީޑް ފުޅާކުރުމަށް އެންޓޭ ރެބިޗް އަށް ލިބުނު ފުރުޞަތުގައި އޭނާ ފޮނުވާލި ބޯޅަ ސްޕެއިނުގެ ގޯލްކީޕަރު ޑޭވިޑް ޑެ ހެއާ މަތަކުރިއިރު ސާޖީ ރޮބާޓޯ އަށް މެޗުގެ ނަތީޖާ ހަމަހަމަކުރުމަށް ލިބުނު ފުރުޞަތުގެ ބޭނުންހިފޭގޮތެއްނުވިއެވެ. އޭނާ ފޮނުވާލި ބޯޅަ ކްރޮއޭޝިއާގެ ކީޕަރު ކަލިނިޗް ވަނީ މަތަކޮށްފައެވެ.\nމެޗު ނިމެން 12 މިނެޓަށްވެފައިވަނިކޮށް، ކްރޮއޭޝިއާގެ ފުލްބެކް ސިމޭ ވްރިޝާލްކޯގެ އަތުގައި ބޯޅައިން ޖެހުނުކަމަށް ނިންމައި ރެފްރީ ދިން ޕެނަލްޓީއަކުން ސާޖިއޯ ރާމޮސް ވަނީ ސްޕެއިނަށް ދެވަނަ ފަހަރަށް އެއްވަރުކޮށްދީފައެވެ.\nފޯރިގަދަ ކުޅުމެއް ފެނިގެންދިޔަ މިމެޗުގެ ދެވަނަ ހާފުގެ އިތުރުވަގުތުގައި ކްރޮއޭޝިއާ އަށް ތިން ޕޮއިންޓް ކަށަވަރުކޮށްދިނީ ވެސް އެޓީމުގެ ދެވަނަ ލަނޑުޖަހައިދިން ޓިން ޔެޑްވަޖް އެވެ.\nބެލްޖިއަމްގެ ދެލަނޑުޖަހައިދިން މިޝީ ބަޓްޝުއަޔީ (ކ) އައިސްލޭންޑްގެ ގޯލަށް އަމާޒުކޮށް ހަމަލާއެއް ފޮނުވާލަނީ. –ފޮޓޯ: ގެޓީ އިމޭޖަސް\nމެޗަށްފަހު ވާހަކަ ދައްކަމުން ސްޕެއިނުގެ ކޯޗު ލުއިސް އެންރީކޭ ބުނެފައިވަނީ ދެވަނަ ހާފުގައި ދެއްކި ކުޅުމަށް ބަލާއިރު އޭނާގެ ޓީމުން މިމެޗުން މޮޅުވުން ޙައްޤުކަމަށެވެ. ނަމަވެސް، ކައުންޓާއެޓޭކުގައި ކްރޮއޭޝިއާ އަށް ލިބުނު ފުރުޞަތުތަކުގެ ބޭނުންހިފުމުގެ ސަބަބުން މެޗުގެ ނަތީޖާ ތަފާތުވީކަމަށެވެ. އޭނާ އިތުރަށް ބުނެފައިވަނީ މި އުނދަގޫ ގުރޫޕުން އަނެއް ބުރަށް ދިއުމުގެ ދޮރު އަދި ބަންދުނުވާކަމަށެވެ.\nމިމުބާރާތުގެ ލީގު އޭ ގެ ގްރޫޕް ދޭއް ގައި ރޭ އަމިއްލަ ދަނޑުގައި އައިސްލޭންޑާ ދެކޮޅަށް ބެލްޖިއަމް ކުޅުނު މެޗުން 2-0 އިން މޮޅުވެ އެޓީމު ވަނީ ފައިނަލް ބުރުން ޖާގައެއް ހޯދުމާއި ގާތަށް ޖެހިލައިފައެވެ.\nމިގްރޫޕުގައި ދެން ބާކީ އޮތީ އެންމެ މެޗެކެވެ. އެމެޗުގައި އަންނަ އާދީއްތަ ދުވަހު ބައްދަލުކުރާނީ މި ގްރޫޕުގެ އެންމެ ކުރީގައި އުޅޭ ބެލްޖިއަމާއި ސްވިޒަލޭންޑް އެވެ. މިމެޗުން މޮޅުވާ ޓީމަކަށް އަނެއް ބުރުން ޖާގަ ކަށަވަރުވެގެންދާއިރު މިމެޗުން ދެޓީމު އެއްވަރުވެއްޖެނަމަ ގްރޫޕުގެ އެއްވަނައިގައި ގޮތުގައި އަންނަ އަހަރު އޮންނަ މިމުބާރާތުގެ ފައިނަލް ބުރުން ޖާގަ ލިބޭނީ ބެލްޖިއަމް އަށެވެ.\nބްރަސެލްސްގެ ކިންގ ބައުޑުއިން ސްޓޭޑިއަމްގައި ރޭ ކުޅުނު މިމެޗަށް ބެލްޖިއަމުން ނިކުތީ އަނިޔާގެ ސަބަބުން ބައެއް ކުޅުންތެރިންނާއި ނުލައެވެ. މިމެޗުގައި އެޓީމުން ކާމިޔާބުކުރި ދެލަނޑުވެސް ޖެހީ ދެވަނަ ހާފުގައެވެ. ބެލްޖިއަމްގެ ދެލަނޑުޖަހައިދިނީވެސް މިޝީ ބަޓްޝުއާޔީ އެވެ.\nޔުއެފާ ނޭޝަންސް ލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ބޮސްނިއާ އެންޑް ހާޒެގޮވީނާ އާ އޮސްޓްރިއާ ބައްދަލުކުރި މެޗު ދެޓީމަށް ލަނޑެއްނުޖެހި އެއްވަރުވިއިރު ފިންލެންޑް އަތުން ގްރީސް މޮޅުވީ 1-0 އިންނެވެ. ހަންގޭރީ އަތުން 2-0 އިން އެސްޓޯނިއާ ބަލިވިއިރު ލަގްޒެމްބޯގް އަތުން ބެލާރުސް މޮޅުވީވެސް ހަމަ މިނަތީޖާއިންނެވެ. އެންޑޯރާ އާ ޖޯޖިއާ ބައްދަލުކުރި މެޗު 1-1 އިން އެއްވަރުވިއިރު ކަޒަކިސްތާނާ ލެޓްވިއާ ކުޅުނު މެޗު ނިމުނީ ވެސް 1-1 އިން އެއްވަރުވެގެންނެވެ. މީގެއިތުރުން، ސެން މެރީނޯ އަތުން މޮލްޑޯވާ 1-0 އިން މޮޅުވެފައިވެއެވެ.


career nuvatha profession eh hihthiyaaru kuraany kihineh! - TrendingRED\nކެރިޔާއެއް ނުވަތަ ޕްރޮފެޝަން އެއް އިޙްތިޔާރުކުރާނީ ކިހިނެއް!\n17 ޖުލައި 2017 - 15:13\nއަޅުގަނޑުމެންގެ މި މުޖުތަމައުގައި ޕްރޮފެޝަން އެއް ނުވަތަ ކުރިއަށްދާނެ މަގެއް ހޯދުމަށް ބަލާލުމުން ގިނަ ކުދިންނަށް އެ މަގު ފެންނަނީ ނުހަނު ހަނިކޮށެވެ. ކުރިއަށްދާނެ މަގެއް އިޙްތިޔާރުކުރުމުގެ ވަގުތު އައިސް ޖެހުމުން ހަދާނެ ގޮތް ހުސްވާ ކުދިންވެސް މަދެއް ނޫނެވެ. ބައެއްކުދިންނަށް އެއްކަމަކަށްވުރެ ގިނަ ކަންތައްތަކަށް ޝައުގުވެރިކަން ހުންނައިރު އަނެއްބައި ކުދިންނަކީ ޝައުގުވެރިކަން ހުރީ ކޮންދާއިރާއަށްކަންވެސް ފާހަގަކުރަން ނޭންގޭ ކުދިންނެވެ. އެހެންކަމުން ކެރިއާއެއް ނުވަތަ ޕްރޮފެޝަންއެއް އިޙްތިޔާރު ކުރުމުގައި ކަންކުރެވިދާނެ މުހިންމު ނުކުތާތަކަކަށް މި އާޓިކަލްގައި އަލިއަޅުވާލާނަމެވެ.\n1. ނަފްސު ދެނެގަތުން\nކެރިއާއެއް އިޙްތިޔާރުކުރުމުގެ ކުރިންއަމިއްލަ ނަފްސު ދެނެގަތުމަކީ ވަރަށް މުހިންމު ކަމެކެވެ. އިސްކަންދެވޭ ކަންތައްތަކާއި ޝައުގުވެރިކަން ހުންނަ ދިމާލެއް ދެނެގަތުމާއި މީގެ އިތުރުން އަމިއްލަ ނަފްސުގައި ހުނަރުވެރިކަމެއް ހުރިނަމަ އެހުރިހާ ކަމެއްގެ ބޭނުން ކޮށްގެން އިޙްތިޔާރުކުރެވޭ ދާއިރާއަކި ރަނގަޅު އަދި ބައެއް ފަހަރު ރަނގަޅު ނޫން ދާއިރާއަކަށްވެސް ވެދާނެއެވެ.\n2. މަސައްކަތުގެ ދާއިރާތަކެއްގެ ލިސްޓެއް ތައްޔާރުކުރުން\nއަމިއްލަ ނަފްސު ޝައުގުވެރިވާނެ އަދި ފަސޭހައިން ބަލާލެވޭނެ ގޮތަކަށް އެއް ލިސްޓެއްގައި ކުރަންބޭނުންވާ ކަނަތައްތައް، ތަރުތީބުން އަތުރައިލާށެވެ. އޭރުން އެ ލިސްޓް ބަލައިގެން ކުރިއަށް ދިއުމަށް އެތަށް ފަސޭހަތަކެއް ވާނެއެވެ.\n3. ލިސްޓްގައިވާ މަސައްކަތްތައް ހޯދާ ބެލުން\nމިކަންކުރުމަށް އިންޓަނެޓް ނުވަތަ ސަރުކާރުގެ ގެޒެޓްގެ އެހީތެރިކަންވެސް ހޯދިދާނެއެވެ. ވަޒީފާގައި އަދާކުރަންޖެހޭ މަސްއޫލިއަޔަތުތަކާއި، ލިބިފައި ހުންނަންޖެހޭ ތައުލީމީ ފެންވަރާއި، ޓްރެއިނިންތަކާއި، އަދި އެވަޒީފާއެއްގައި ހުރެގެން ކުރިއަށްދެވޭނެ މަގުތަކަކީ ކޮބައިކަން ބަލާލުން ވަރަށް މުހިއްމެވެ. އަދި ހަމެ އެހެންމެ އަދާކުރާ ވަޒީފާއިން ލިބޭނެ އާމްދަނީއަކީ ކޮބައިކަންވެސް ބަލާލެވިދާނެއެވެ.\n4. ތައްޔާރުކުރި ލިސްޓް އިތުރަށް ކުރު ކޮށްލާށެވެ\nމިހިސާބުން ހޯދާ ބަލާފައިވާ ކަންތައްތަކުގެ ތެރެއިން އެންމެެ އިސްކަންދެވޭ ކަންތައްތައް ކުރު ލިސްޓެއްގައި ލިޔެލާށެވެ.\n5. ޕްރޮފެޝަނަލް މީހުންނާއި އިންޓަވިއު ކުރުން ނުވަތަ ސުވާލުކުރުން\nތައްޔާރުކުރި ކުރު ލިސްޓްގައިވާ ކަންތައްތައް ރަނގަޅަށް ދަންނަ މީހުންގެ ގާތުން އެ މަސައްކަތާބެހޭ މަޢުލޫމާތު އެއްކުރާށެވެ. މިގޮތަށް މަޢުލޫމާތު އެއްކުރާއިރު މަސްއަކަތުގެވަގުތާއި، މަސައްކަތުގެ މައުހާލާއި، މަސައްކަތުގައި ކުރިއަށްދެވޭނެ މަގުތަކާއި ބެހެގޮތުން ސުވާލުކުރުން ވަރަށް މުހިންމު ވާނެއެވެ.\nމިހުރިހާ މަޢުލޫމާތެއް ހޯދުމަށްފަހުގައި އަމިއްލަ ނަފްސަށް އެންމެ އެކަށޭނެ އެންމެ ހިތްހަމަ ޖެހިގެން އަދާކުރެވޭނެ ކެރިއާއެއް ނުވަތަ ޕްރޮފެޝަން އެއް އިޙްތިޔާރިކުރުމަށް އިސްކަންދޭށެވެ. އޭރުން ކާމިޔާބީއަށް މަގުފެންނާނެއެވެ.


Pogba aniyaa in salamaiyve kulhen keiy madhuvefai\nޕޮގްބާ އަނިޔާއިން ސަލާމަތްވެ ކުޅެން ކެތްމަދުވެފައި\n13 އޭޕްރީލް 2020 - 10:53:54\nއަނިޔާއިން ސަލަމާވަތްވެ، އެނބުރި ދަނޑަށް ނުކުންނަށް ކެތްތެރިކަން ކުޑަވެފައިވާ ކަމަށް މެންޗެސްޓާ ޔުނައިޓެޑްގެ ތަރި ޕައުލް ޕޮގްބާ ބުނެފި އެވެ.\nއަނިޔާގެ ސަބަބުން ޕޮގްބާ މި އަހަރުގެ މިހާތަނަށް އެއްވެސް މެޗެއް ނުކުޅެ އުޅެނިކޮށް ކޮރޯނާއާ ގުޅިގެން މުޅި ދުނިޔޭގެ ފުޓްބޯޅަ ވަނީ ހުއްޓި، އަދި އަލުން ފެށޭނެ ދުވަހެއްވެސް ނޭނގޭ ހިސާބުގަ އެވެ.\nމެންޗެސްޓާ ޔުނައިޓެޑްގެ ޕޮޑްކާސްޓުގައި ވާހަކަ ދައްކަމުން އުމުރުން 27 އަހަރުގެ ޕޮގްބާ ބުނީ، މިހާރު އޭނާ މަޑުމަޑުން ތަމްރީންތައް ހަދަމުން އަންނަކަމަށާއި، ޓީމާއެކު ފަރިތަކުރުންތައް ފެށުމަށް ގާތްގަނޑަކަށް ތައްޔާރުވެފައިވާ ކަމަށެވެ.\nޕޮގްބާ އެންމެ ފަހުން މެޗެއް ކުޅެފައިވަނީ މިދިޔަ އަހަރުގެ ޑިސެމްބަރު މަހު އެވެ. އަނިޔާގެ ސަބަބުން މެޗެއް ނުކުޅެވިގެން އުޅޭއިރު، އަލުން އެނބުރި ދަނޑަށް އައުމަށް ކެތްތެރިކަން ކުޑަވެފައިވާ ކަމަށް ޕޮގްބާ ބުންޏެވެ.\nދުނިޔޭގެ އެންމެ އަގުބޮޑު ކުޅުންތެރިންގެ ތެރޭގައި ހިމެނޭ ޕޮގްބާއަކީ ދެހާސް އަށާރަ ވަނަ އަހަރު ރަޝިޔާގައި އޮތް ވޯލްޑްކަޕް ކާމިޔާބު ކުރި ފްރާންސް ޓީމުގައި ވެސް ހިމެނުނު މުހިއްމު ކުޅުންތެރިއެކެވެ. މެންޗެސްޓާ އެކަޑަމީން ތަމްރީންވުމަށް ފަހު ޔުވެންޓަސްއަށް ވެސް ކުޅެފައިވާ ޕޮގްބާ ފަހަރުގައި މި ސީޒަނަށް ފަހު ޔުނައިޓެޑް ދޫކޮށްލަފާނެ ކަމުގެ ރިޕޯޓްތައްވެސް އުޅެއެވެ.


ޕުރެސް ކޮންފަރެންސްގައި ބައެއް ނޫސްވެރިންގެ އިހްތިޖާޖު! – Dhen.mv\nޕުރެސް ކޮންފަރެންސްގައި ބައެއް ނޫސްވެރިންގެ އިހްތިޖާޖު!\nMarch 11, 2020 - 7:29 pm\nމިނިވަން ނޫސްވެރިކަމަށް ޖާގަ ދިނުމަށް ގޮވާލާ ބައެއް ނޫސްވެރިން މިއަދު އިހުތިޖާޖު ކޮށްފިއެވެ.\nކޮރޯނާ ވައިރަސް ނުވަތަ ކޮވިޑް 19 އާއި ގުޅޭގޮތުން ސަރުކާރުން މިއަދު މެންދުރުފަހު 14:30 ގައި ދަރުބާރުގޭގައި ބޭއްވި ޕްރެސް ކޮންފަރެންސްގައި ބައެއް ނޫސްވެރިން ވަނީ "މިނިވަން ނޫސްވެރިކަމަށް ޖާގަ ދެއްވުމަށް" އެދި ބައެއް ބޯޑުތައް ހިފައިގެން އިހުތިޖާޖު ކޮށްފައެވެ. އަދި އެއް ސުވާލަށްވުރެ ގިނަ ސުވާލު ކުރުމަށް ފުރުސަތު ދިނުމަށް އެދި ވެސް އޭގެ ތެރެއިން އެއް ބޯޑުގައި ލިޔެފައިވެއެވެ.\nސަރުކާރުގެ ފަރާތުން ބޭއްވި ޕްރެސް ކޮންފެރެންސްގައި މިފަދައިން އިހުތިޖާޖު ކޮށްފައިވަނީ ޗެނަލް 13 އަށް ނިސްބަތްވާ ތިން ނޫސްވެރިއެކެވެ.\nމިއަދު މިއިހުތިޖާޖު ކޮށްފައިވާއިރު، ސަރުކާރުގެ ފަރާތުން އެފަދައިން ބާއްވާ ޕްރެސް ކޮންފަރެންސް ތަކުގައި، ގިނަ ސުވާލުތައް ކުރުމަށް ނޫސްވެރިންނަށް ބައެއް ފަހަރު ފުރުސަތު ނުދޭކަން މިނިސްޓްރީ އޮފް ހެލްތުގެ ފަރާތުން މީޑިއާތަކަށް ހަދާފައިވާ ވައިބާ ގްރޫޕުގައިވެސް ބައެއް މީޑިއާތަކުން ވަނީ ފާހަގަކޮށް އެކަމާއި ކަންބޮޑުވުން ފާޅުކޮށްފައެވެ.\nއެފަދައިން ސުވާލު ކުރުމަށް ފުރުސަތު ނުދޭނަމަ، ހުރިހާ މީޑިއާތަކެއް އެއްބަސް ކިޔައިގެން ސަރުކާރުން ބާއްވާ ޕްރެސް ކޮންފަރެންސްތައް ބޮއިކަޓް ކުރުމަށް ވެސް އެތަނުން އެއް މީޑިއާއެއްގެ މަސްޢޫލުވެރިޔަކި ހިޔާލު ފާޅު ކޮށްފައިވެއެވެ.


Alhugaduge Kureege Naib Raees Aky Kuda Koh "Naughty" Beyfulheh - Nasheed - Vaguthu\nއަޅުގަނޑުގެ ކުރީގެ ނައިބް ރައީސް އަކީ ކުޑަކޮށް "ނޯޓީ" ބޭފުޅެއް - ނަޝީދު\n2008 ވަނަ އަހަރު އިންތިހާބުވި އެމްޑީޕީގެ ސަރުކާރުގެ ނައިބު ރައީސް ޑޮކްޓަރ މުހައްމަދު ވަހީދު އަކީ ކުޑަކޮށް ނޯޓީ ބޭފުޅެއް ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nލަންކާގެ ޓީވީ ޗެނެލަކަށް ދިން އިންޓަވިއުއެއްގައި އެމްޑީޕީގެ ވެރިކަން ނިމުނުގޮތާއި ބެހޭގޮތުން ނަޝީދު ވިދާޅުވީ ކުރީގެ ނާއިބް ރައީސް ޑޮކްޓަރ މުހައްމަދު ވަހީދު އަކީ ކުޑަކޮށް ނޯޓީ ބޭފުޅެއް ކަމަށާއި އެމަނިކުފާނު ވެރިކަން އަތުލީ ކަމަށެވެ.\nވެރިކަން އަތުލެއްވީ ކުރީގެ ރައީސް ޑރ ވަހީދު ކަމަށް ނަޝީދު ތުހުމަތު ކުރެއްވިއިރު ނަޝީދު މީގެ ކުރިން ވިދާޅުވީ އެމަނިކުފާނުގެ ސަރުކާރާއި ދެކޮޅަށް ބަޣާވާތެއް ހިންގާފައިވާ ކަމަށާއި އެބަޣާވަތުގެ އަޑީގައި ހުންނެވި އެއްބޭފުޅަކީ ރައީސް މައުމޫން ކަމުގައެވެ.\n2012 ވަނަ އަހަރުގެ ފެބްރުއަރީ7ވަނަ ދުވަހު ވެރިކަމުން އަމިއްލައަށް އިސްތިއުފާ ދެއްވުމަށް ފަހު ވެރިކަމާއި ހަވާލުވި ކުރީގެ ރައީސުލްޖުމްހޫރިއްޔާ ޑރ. މުޙައްމަދު ވަޙީދު ޙަސަން މަނިކު އަކީ ބާޣީއެއް ކަމަށާއި، އެމަނިކުފާނު ވެރިކަމަށް ވަޑައިގެންނެވީ ބަޣާވާތަކުން ކަމަށް، ނަޝީދު އާއި، އެމަނިކުފާނު ނިސްބަތްވާ އެމްޑީޕީ އިން ތަކުރާރުކޮށް އޭރު ދިޔައީ ބުނަމުންނެވެ.\nނަޝީދުގެ ވެރިކަން ބަދަލުވީ، އިދިކޮޅު ފަރާތްތަކުން އަދިވެސް ގަބޫލު ކުރާ ގޮތުގައި، ބަޣާވާތަކުންނެވެ. އެކަމަކު، ބޭރުގެ ފަރާތްތަކުގެ ބައިވެރިވުމާ އެކު އެކަން ބެލުމަށް ތަހުގީގީ ކޮމިޝަން އޮފް ނެޝަނަލް އިންކުއަރީ (ކޯނީ) ވަނީ އުފައްދާފައެވެ.\nމި ކޮމިޝަނުން ތަހުގީގު ކުރުމަށް ފަހު ނެރުނު ރިޕޯޓް ބުނާގޮތުން ފެބްރުއަރީ 2012 ވަނަ ދިވެހިރާއްޖޭގެ ވެރިކަން ބަދަލުވެފައިވަނީ ގާނޫނު އަސާސީ އާއި ގާނޫނާ އެއްގޮތްވާ ގޮތުގެ މަތިންކަމަށާއި ފެބްރުއަރީ 6،7ގައި ހިނގާދިޔަ ހާދިސާތަކުގެ މައިގަނޑު ސަބަބަކީ ކުރީގެ ރައީސް ނަޝީދުގެ އަމަލުތައް ކަމަށެވެ. އަދި ކުރީގެ ރައީސް ނަޝީދު އިސްތިއުފާ ދެއްވީ އަމިއްލަ އިހްތިޔާރާ އެކު، ގާނޫނާ ހިލާފު މަޖުބޫރުކުރުމެއް ނުވަތަ ބިރުދެއްކުމެއް ނެތި ކަމަށެވެ.\nއޮކްޓޯބަރ 21, 2018 13:20\nޢަންނި މާ ނޯޓީ ??\nއޮކްޓޯބަރ 21, 2018 13:29\nމީނަ މިދައްކާ ވާހަކަ ދެކޮޅު އެބަޖެހޭތަ ؟؟؟؟\nއަޅުގަނޑު ދެކޭގޮތުގާ ނަޝީދަކީ އެއްވެސްް ތާކުންތާކުން ނުޖެހޭ މީހެއް\nބަގާވާތެއް ނޫންނަމަ ދައުލަތުގެ ސިއްރެއްގެ ގޮތުގަ ކޯނީ ރިޕޯޓް ބާއްވަން ނުޖެހުނީހެވެ. 50 އަހަރަށް އެރިޕޯޓް ބޭވުނަކަ ނުދޭނަމެވެ. ބަލަން ތިބެމާ ހިގާށެވެ\nކޯނީ ރިޕޯޓް ސިއްރުކުރީ ކާކު؟ ކުތުބުޚާނާގައިވެސް އެބަ އޮތް. ކޮން ގައުމަކު ތި އުޅެނީ؟\nއޮކްޓޯބަރ 21, 2018 13:59\nއޮކްޓޯބަރ 21, 2018 14:07\nކަލޭތީ މާބޮޑަށްވެސް ނޯޓީ މީހެއް. އަދި ސިކުނޑިވެސް ހަމަނުޖެހޭ މީހެއް؟ ކަށަވަރު\nއޮކްޓޯބަރ 21, 2018 14:18\nވާނުވާ ނޭނގޭ ރަޢީސް.\nއޮކްޓޯބަރ 21, 2018 14:32\nހުސްފޭކު. މީދެއުޅިއެއްނުވާ ބުރާންޗެއް\nއޮކްޓޯބަރ 21, 2018 15:17\nއެބަޣާވަތުގެ އަޑީގައި ހުންނެވި އެއްބޭފުޅަކީ ރައީސް މައުމޫން ކަމުގައެވެ. އެކަމަކުވެސް ހެޔޮފުޅު ކަމުން ކޯލިޝަންވެސް ހެދީދޯ ވެރިކަން ބޭނުންވެފައި ހުރިވަރުން.. ބިތާ....\nއޮކްޓޯބަރ 21, 2018 15:19\nއެހެންވީމަ ތިބުނަނީ7ފެބްރުއަރީ އަކީ ކަލޭމެން ދެމީހުން ކުޅެލި ޑްރާމާއެކޯދޯ! އަނެއްކާ މީނާ މިއަދު މިއިނީ އެއްކަލަ ބުނާގޮތަށް ވެފައިބާ!\nއޮކްޓޯބަރ 21, 2018 17:25\nޢަޅުގަނޑުގެ މިހާރުގެ ނައިބު ރައީސްއަކީ ކާކުތޯ އެކަން ފުރަތަމަ ބުނެދެއްވާ\nއޮކްޓޯބަރ 21, 2018 18:16\nހިތުން މިހާރުވެސް ނައިބުރައީސް އާއެކު ވެރިކަމުގަދޯ.؟ ދެން މިހާރުގެނައިބިރައީސް ކޮބަޔޯ؟ ކުރީގެ ނައިބުރައީސްތާ ތި ނޯޓީވީ...\nއޮކްޓޯބަރ 21, 2018 18:31\nމިހާރު ދެން ވިސްނާނީ އަވަހަށް ވެރިކަމަށް އާދެވޭނެ ގޮތަކަށ. ރާއްޖެއާދެވޭ ހިސާބުން ތި ކޯލިސަން ގޮވަން ފަށާނެ\nއޮކްޓޯބަރ 21, 2018 18:39\nމީހަމަ ރަނގަޅައްވެސް ބޮލުގަ އެތިފާރެއް ޖެހިފައިން ކައްޓަފުޅިއެއް\nއޮކްޓޯބަރ 21, 2018 19:26\nއެއްގޮޅިން އަނެއް ގޮޅިއަށް ދަތުރު ކުރާ ފާހަގަ އާއި މެޖިކް އަނގޮޓިއާއި ޑރ ވަހީދުގެ ބަގާވާތާއި އެއްވެސް ތަފާތެއް ނެތް.\nއޮކްޓޯބަރ 21, 2018 20:18\nނަސީދަކީ މުޅިންވެސް ފަލަ ސުރުހީ މަތީގަ އުޅެންބޭނުންވާ މީހެއް.\nއޮކްޓޯބަރ 21, 2018 22:02\nތީނަ އަކީ ކުޑައިރުވެސް ހަމަ ނުޖެހޭ ބުރާންޗެއް\nއެއްކަލަ މަގުމަތީ ކަލޭގެ! ރާއްޖެ އަށްނަހިތުން މޮޔަވެގެން' ކިޔޭ ނުކިޔޭ ވެސް ނޭގެ! މީނާޔަށް ހީވާ ކަހަލަމީނާ ކިޔާ ކޮންމެ އެއްޗަކަށް މަމެން އަތް ޖަހާނެޔެ. ބަލގަ މިއޮތީ ކޯލިޝަނެކޭ! ކަލޭގެ މޑޕ އެއް ނޫނޭ